ޗެޕްޓާ 1: ރާވެރިބޭގެ ދަރި\nރާވެރިބެއެއްގެ ދަރިއަކު ވާން ޖެހޭނީ ރާވެރިޔަކަށެވެ. ރުއް ރާކޮށްގެން ރާ ބާލަން އެނގެން ޖެހޭނެ އެވެ. ދެ އުނބާއި ތިން އުނބު އެއްކޮށްގެން ރާބަނދި ބަންނާނޭ ގޮތް ވެސް އެނގެން ޖެހޭނެ އެވެ. އޭގައި ރުކަށް ފެން ގެންގޮސް ރުކުން ރާ ބާލަން އެނގެން ޖެހޭނެ އެވެ. ރާވަޅިއެއް ހަނުލާނޭ ގޮތާއި އެއިން އެތްމަންނާނޭ ގޮތް ވެސް ފިސާރި ރަނގަޅަށް އެނގެން ޖެހޭނެ އެވެ.\nނަމަވެސް ހުސެންފުތުބޭގެ ހިތާމަ އަކީ އަދި ބަދުނަސީބަކީ އެފަދަ ދަރިއެއް އޭނާގެ ނެތް ކަމެވެ. މާތް ރަސްކަލާނގެ ހުސެންފުތަށް މިންވަރުކުރެއްވީ ހަމަ އެންމެ ފިރިހެން ދަރިއެކެވެ. ދޯރާ ދީގެން އެ ސޮރެއް ބޮޑުކުރި ނަމަވެސް ރާވެރިބެއެއްގެ ހިތަކާއި އުޅުމަކާއި އަހުލާގެއް އޭނާ އަކަށް ނުލިބުނެވެ. އޭނާގެ ނަސީބަކު އެކަމެއް ނެތެވެ.\nމި ހިތާމައިން މިންޖުކޮށް، ދެ ވަނަ ފިރިހެން ދަރިއަކު ދެއްވާތޯ ހުސެންފުތު ނުކުރާކަށް ދުޢާއެއް ވެސް ނެތެވެ. ނަމަވެސް އިރާދައިގައި އޮތް ގޮތް ބަދަލުވާނެ ހެއްޔެވެ؟ ނަދުރު ބުނެ، ގުރުބާން ކަތިލައިގެން ވެސް ވީ ކަމެއް ހަރާމެވެ. ދެން ލިބުނީ މުޅިން ވެސް އަންހެން ދަރީންނެވެ.\nދެ ވަނަ ފިރިހެން ދަރިއަކު އިރާދައިގައި ނެތްކަން ހުސެންފުތަށް އިހްސާސްވެ އެންމެފަހުން އެކަމަކުން ދެ އަތް ފޮޅައިލިއިރު ކާން ދޭން ޖެހޭ އަނގަތައް ވަނީ ގިނަވެފަ އެވެ. މާތް ރަސްކަލާގެ ދެއްވާ ނިއުމަތްތަކަށް ޝުކުރުވެރި ނުވާ މީހާ އަށް ކޯފާ ޖައްސަވަތެވެ. މިހެން ހިތަށް އަރާފައި ހުސެންފުތު ބެޔަށް ރޮވުނީ އެވެ.\n"ބައްޕަ ދެރަވާނެ ކަމެއް ނެތެވެ. އަޅުގަނޑު ވާނީ ފަހުރުވެރި ނިޔަމި އަކަށެވެ."\nރާވެރިއަކަށް ހަދަން ބޭނުންވި ފިރިހެން ދަރި މިހެން ބުނި ދުވަހު ހުސެންފުތުގެ ހިތް ފަޅައިގެން ދިޔައީ އެވެ. ފުން ހިޔާލެއްގެ ތެރެއަށް ދަމައިގެން ގޮސް ވާނުވާ ވެސް އޮޅުނީ އެވެ.\nތަންމަތިބަލިން ކަސްތޮޅު އެޅި، އަކުރެއް ފިއްޔެއް ވަކިކުރަން ނޭނގޭ މީހަކަށް ދަސްވާނީ ކޮން ނިޔަމަވެރިކަމެއް ހެއްޔެވެ؟ މިހެން ހިތަށް އަރައި ބޯ ކަހާލި ވަގުތަކާ ދިމާކޮށް ހުސެންފުތުގެ އަޖަލު ހަމަވީ އެވެ. އަތުގައި އޮތް ރާބަނދި ދޫވެގެން ގޮސް ރުކުބުޑަށް ވެއްޓި ތަޅައިގެން ދިޔައީ އެވެ.\nރާ ބާލައިގެން އަންނަ ވަގުތު ފަހަނަޅައި ގޮސް ޚަބަރެއް ނުވެގެން ހުސެންފުތަށް ވީގޮތް ބެލުމަށް ރަށުގެ މީހުން ގޮސް ރާވަލަށް ވަންއިރު އޭނާ އޮތީ ރާރުކެއްގެ ދަށަށް ވެއްޓިފަ އެވެ. ނުވަތަ ރާ ބާލަން އެރި ރުކުން ވެއްޓި ދެމިއޮތުމުގެ ޢާލަމަށް ދަތުރުކުރީ އެވެ.\nއެހެންވީމަ ބައްޕަގެ ފިޔަވަޅުމަތިން ރާރުކަކަށް ނޭރުނުކަން ނަސީބެއް ނޫން ހެއްޔެވެ؟ ހުސެންފުތުގެ ފިރިހެން ދަރި ވިސްނީ ޖެހިގެން ހުރި މީހާގެ ގާތަށް ރުޅި އަންނަ ވައްތަރަށެވެ.\n"ބަލަ، މިހިރަ ބީތާއަކާ ޖެހިގެންގޮހޭ އެބެއެއްގެ ޒަމާން އެ ދިޔައީ. ދެން މިހުރިހައި ރާރުއްތަކަށް ހަދާނޭ ގޮތް އަޅެ ކަލޭ ބުނެ ބަލަ؟،" ރާވަލުގައި ބޭއްވި ރާވެރިބޭގެ ޖަނާޒާއަށް ފަހު އޭނާގެ ފިރިހެން ދަރިއާ ދިމާލަށް މުސްކުޅިފުރައިގެ ފިރިހެނަކު ފަތިވަރު އަމުނާލީ މިހެންނެވެ.\nއެއަށް ދޭނެ ރައްދެއް ރާވެރިބޭގެ ދަރީގެ އަތަކު ނެތެވެ.\nހުސެންފުތުބޭ މާ ކުރިން ވެސް އެދިފައި އޮތް ގޮތަށް އޭނާގެ ރާރުއްތަކުގެ ބިމުގައި އޭނާ ވަޅުލައި ސަލަވާތް ކިޔެވުމަށް ފަހު އޭނާގެ އަންހެން ދަރިންނާއި ރަށުގެ އާންމުން އެމީހުންގެ ޖިފުޓިތަކަށް އެނބުރި ދިޔައީ އެވެ.\nނަމަވެސް ހުސެންފުތުބޭގެ ފިރިހެން ދަރި އެތަނުގައި މަޑުކުރީ އެވެ. ކިޔެވެލިތަކުގެ އަޑު ކެނޑި ފިޔަވަޅުތަކުގެ އަޑު ކެނޑި ރާވަލުގެ ރުއްތައް ވެސް ހުސެންފުތަށް އިހްތިރާމްއަދާކުރުމުގެ ގޮތުން އޭގެ ހަރަކާތްތައް ހުއްޓުމަކަށް ގެނައިރު އޭނާގެ ފިރިހެން ދަރި ވެސް ހުރީ ހުރިތަނުގައި ހިރިވެސް ނުލަ އެވެ.\nރާވެރިބޭ ނެތިދިއުމުން އޭނާގެ ރާރުއްތަކާ އެކު އޭނާގެ ފިރިހެން ދަރި ވެސް ހިތާމަކުރާ ކަހަލަ އެވެ. ޔަގީނަށް ވެސް ރާވެރިބޭގެ ފިރިހެން ދަރިއަށް ވުރެ ބޮޑު ހިތާމައެއް ކުރަން ޖެހިފައި ވަނީ ރާވެރިޔާގެ އެ ރުއްތަކެވެ.\n"އަހަރެމެންނާ ހަވާލުވާން އެހުރީ ކޮހެކެވެ."\nރާރުއްތައް މިހެން ބުނާ ކަހަލަ އެވެ. އެހެންޏާފަހެ، ހުސެންފުތުބޭ އެ ރުއްތައް ގެންގުޅުނުހާ ލޯބިން އެ ރުއްތައް ގެންގުޅެވޭނެ ދެ ވަނަ މީހަކު ނެތީމަ އެވެ. ރުއްތަކާ ހަވާލުވާން އެހުރީ އަތުން ފައިން އެއްވެސް މަސައްކަތެއް ކުރަން އެނގޭ އާދަމުގެ ދަރިއެއް ނޫނެވެ.\nރުއްތައް ވެސް އެ ވަރުގެ މީހަކަށް މަލާމާތްކުރާނެ ނޫންތާއެވެ. ދެން އެމީހުންގެ ފުރައްސާރަ ފެށީ އެވެ. ކުއްލިއަކަށް އެނބުރިގަތް ގަދަ ވައިރޯޅިއަކާ އެކު ރުއްތަކުގެ ފަންތައް ރުޅިއަރައިގަނެގެން ވައްވައްޖަހަން ފެށި ކަހަލަ އެވެ.\nފެންކަޅިވެފައިވާ ދެ ލޮލުން ރާވެރިބޭގެ ދަރި އެ ރުއްތަކާ ދިމާލަށް ބަލައިލި އެވެ.\n"ކަލޭ މި ތަނުން ރައްކާވާށެވެ. އެހެން ނޫނިއްޔާމު ފުރާނަ ޖަހައިގެން ގެންގޮސްފާނަމެވެ." ގަދަކޮށްލި ވައިގެ ރޯޅިތަކަށް ބައިއަތުހިފައި ރާވަލުގެ ރުއްތައް އެއްއަޑަކުން ރާވެރިބޭގެ ސޮރަށް ބިރުދައްކަން ފެށި ކަހަލަ އެވެ.\nދެން ފެނުނީ ކުރު ފިޔަވަޅުތަކެއް ނަގަމުން އޭނާ ގެއާ ދިމާލަށް ހިނގައިގަތްތަނެވެ. ބައްޕަގެ ރާރުއްތަކަށް އޭނާ އަށް ކޮށްދެވޭނެ ކަމެއް ނެތެވެ. އެހެންނޫނަސް އެ ރުއްތަކަށް އަމުދަކުން އޭނާގެ ހިތުގައި ލޯތްބެއް ވެސް ނެތެވެ. ކުޑައިރު ބައްޕަ ގަދަކަމުން ދޯރާ ދިނަސް ހަތަރެސްފައިގައި ވަރުޖެހި އަމިއްލަ އިހްތިޔާރު ލިބުނު ފަހަކުން އޭނާ ދޯރާގެ ކޯވަރެއް ވެސް ބޮއެ ނުލަ އެވެ.\nހުސެންފުތުބޭ ނެތް ދުނިޔެއެއްގައި މި ރުއްތައް ބަލަހައްޓައި އަޅާލާނެ ސާލިހު ދަރިއަކު ދެއްވުމަށް އެދި އޭނާ މާތް ރަސްކަލާނގެ ހަޒުރަތުގައި އާދޭސްކޮށް ރޮއި ހޭރި ހެދި ސަބަބަކީ ވެސް މިއީ އެވެ.\nނަމަވެސް އެ ދުޢާއެއް އިޖާބަ ނުކޮށް ހުސެންފުތުބޭގެ ރާރުކާއި އޭނާގެ ވާހަކަ ނިމުމަކަށް އައީ އެވެ. ދެން ފެށުނީ، ރާވެރިޔަކަށް ނުވި އޭނާގެ ފިރހެން ދަރީގެ ވާހަކަ އެވެ.\nއިސްމާއީލްފުތަކީ ހުވަފެނީ ދުނިޔެއެއްގައި އުޅުނު ޒުވާނެކެވެ.\n"ހުވަފެނަކީ ބިލާހެކެވެ." ދުރުވިސްނޭ ބައްޕައެއްގެ ހައިސިއްޔަތުން ހުސެންފުތުބޭ އޭނާގެ ފިރިހެން ދަރިއަށް އަބަދުވެސް ދިން ނަސޭހަތަކީ މިއީ އެވެ.\nނަމަވެސް ހުސެންފުތަކީ ފައިލަސޫފެއް ނޫނެވެ. ރާވެރިއެކެވެ. ބައްޕަގެ ބަސް އިސްމާއީލު ނޭހީ އެހެންވެގެންނެވެ. ހުވަފެނުގައި އޭނާއާ މަޢުނަވީ ފައިލަސޫފަކާ ކޮންމެ ރެއަކު ބައްދަލުވާތީ އެވެ.\nއެ މީހާ ބުނެތެވެ.\n"ކަލެ އަކީ އިޚްތިޔާރުކުރެވިފައިވާ ޒުވާނާ އެވެ. ބަނޑުއޮޑިއެއްގެ ކައްޕިތާނަކަށް ވާނޭ ޒުވާނެކެވެ. ނިއަމިކަމުގައި ކަލޭ ތަރިއެއްހެން އަރައިގެން ގޮސް އެތައް އުދަރެހެއް ކަޑައްތުކުރާނެތެވެ."\nއެ ވާހަކަ އިސްމާއީލަށް ވުރެ ބޮޑަށް ގަބޫލުކުރި ދެ ވަނަ އިންސިއެއް ވެސް ނެތެވެ. އެއަށް ފަހު އޭނާ ނިންމީ ދުވަހެއްގެ ކޮޅުން ވެސް ބައްޕަގެ ފިޔަވަޅުމަތިން ނުހިނގުމަށެވެ.\nއެއް ރުކުން ރާ ބާލައިގެން އަނެއް ރުކަށް އަރައި ރާ ބޭލުމަކީ ތަފާތު ދެ ތަޖުރިބާއެއް ނޫނެވެ. ރާ ބާލަނީ ދެ ރުކުން ކަމުގައިވީ ނަމަވެސް އެއީ ހަމަ އެއް ކަމެކެވެ. އެއް މަސައްކަތެކެވެ. ކުރަން ޖެހެނީ ހަމަ އެއް ކަމެކެވެ. އިސްމާއީލުފުތު ގަބޫލުކުރީ މިހެންނެވެ. އޭނާ އަށް ކަމުނުދިޔައީ އެގޮތެވެ.\nއެހެންވީމަ އޭނާގެ ހިތް ފުންމައިގަތީ އުދަރެހާ ދިމާލަށެވެ. އެއް އުދަރެހުން އަޖާއިބެއް ތަޖުރިބާކޮށް އަނެއް އުދަރެހުން އެއަށް ވުރެ ބޮޑު އަޖާއިބެއް ތަޖުރިބާކުރުމަށް ދަހިވެތިވެގެންނެވެ.\nދެކުނުން އެތައް މޭލެއް ދުރުގައި އޮތް އާދަޔާހިލާފު އައްޑޫ އަތޮޅަށް ފަންރިޔަލުގައި ދަތުރުކޮށް މަޝްހޫރު އައްޑޫ ބޮނޑީގެ ރަހަ ބަލާށެވެ. ސުވާދީވާގެ ފަޅު ރައްތަކުގެ ހުދު ޗާލޫވި ދޮންވެލި ތުނޑިތަކުގައި ފޭލިގެ ޖަހައިގެން ރެޔާއި ތަރިތައް ގުނާށެވެ. އެންމެ ރީތި އަންހެނުން އުޅޭ ކަމަށް މަޝްހޫރު ފުވައްމުލަކަށް ގޮސް ލޯބިވެރިއެއް ހޯދައިގެން ރެއާއި ދުވާލު އުފާކޮށް އަރާމު ހޯދާށެވެ.\nހުވަފެނުގައި ބައްދަލުވި ފައިލަސޫފި ކިޔައިދިން ވާހަކަ އަޑުއަހަމުން އިސްމާއީލު ބަލަމުން ދިޔައީ މިފަދަ އެތައް އެތައް ހުވަފެނެކެވެ. އެ ހުވަފެންތަކުގައި ކުލަ ޖެހޭނެ ކަމަށް ފައިލަސޫފި ބުންޏެވެ. ނަމަވެސް ގުރުބާނީތަކެއް ވާން ޖެހޭނެ ކަމުގެ ބިރުވެރި އިންޒާރު ވެސް ދިނެވެ.\nބައްޕަގެ މަރު އިސްމާއީލް ގަބޫލުކުރީ މި ސިލްސިލާގެ އެންމެ ފުރަތަމަ ގުރުބާނީގެ ގޮތުގަ އެވެ. އެއަށް ފަހު އޭނާގެ ކުރިމަތީގައި އޮތީ ބައްޕަގެ ރުއްދަނޑެވެ. ނިއަމިއަކަށް ވުމުގެ އަޒުމުގައި ބައްޕަގެ އެންމެ އަގުބޮޑު ތަރިކަ ވެސް ގުރުބާންކޮށްލަންވީތޯ އެވެ؟ އާއިލާގައި ހަގަށް ތިބި އަންހެން ކޮއްކޮމެންގެ ބޮލަށް ރުއްދަނޑު ޖަހާލާފައި އެމީހުން ދޫކޮށް ފުރައިގެން ގޮސް އުދަރެހުން އޮބައި ގެއްލެންވީ ތޯ އެވެ؟\nއިސްމާއީލަށް ހިތާހިތާ ކުރެވުނު ކުރެވުނު ސުވާލަކީ މިއީ އެވެ. ނަމަވެސް ފުރައިގެން ވެސް ދާނީ ވަކި ކޮންތާކަށް ހެއްޔެވެ؟ ފުރައިގެން ދާނީ ކޯއްޗެއްގައި ހެއްޔެވެ؟ އެންމެ ކުޑަމިނުން ބޮއްކުރާގަނޑެއް ވެސް ނެތެވެ.\nމިހެން ހިތަށް އަރައި، އެނދަށް އަރައި ނިދިބޮޅަކަށް އޭނާ ވެއްޓިގަތީ އެވެ. ދެން ބައްދަލުވީ ފައިލަސޫފާ އެވެ.\n"ހަޔާތުގެ ދަތުރަށް ތިބާ ތައްޔާރު ހެއްޔެވެ؟،" ބުއްދިވެރިޔާ ސުވާލުކުރި އެވެ.\n"ހުވަފެނަކީ ބިލާހެކެވެ،" އިސްމާއީލުގެ ހިތަށް އެރީ ބައްޕަ ދިން ނަސޭހަތެވެ.\n"ހަޔާތުގެ ދަތުރަށް ތިބާ ތައްޔާރު ހެއްޔެވެ،" އެމީހާ އަނެއްކާވެސް އެއްސެވެ.\n"އަނެއްކާ މަގޭ ފުރާނަ ގެންދަވަނީ ތޯއްޗެވެ،" އިސްމާއީލުގެ ހިތަށް ވެރިވީ ބިރުވެރިކަމެކެވެ.\n"ހަޔާތުގެ ދަތުރަށް ތިބާ ތައްޔާރު ހެއްޔެވެ؟،" އަނެއްކާވެސް ބުއްދިވެރިޔާގެ ހަމަ އެ ސުވާލެވެ.\n"އާއެކެވެ. އަހަރެން ތައްޔާރެވެ،" އެންމެފަހުން އިސްމާއީލުފުތަށް ބުނެލެވުނެވެ.\nއޭރު ހާ ގޮވައިފި އެވެ. ފުންމައިގެން ތެދުވި ގޮތަށް އިސްމާއީލު ދުއްވައިގަތީ އޮޑިހަރުގެއާ ދިމާލަށެވެ. އިސްމާއީލަކީ ފަތިހުގެ ބަންގީގެ އަޑަށް އަދި ހާލާއި ދުނިޔޭގެ ދިރުމުގައިވީ އަޑަކަށް މީގެ ކުރިއަކުން މިގޮތަށް ހޭލެވުނު މީހެއް ނޫނެވެ.\nއެހެންވީމަ އެކަންވީ ޚުދު އިސްމާއީލުފުތު ވެސް ހައިރާންކޮށްލި ކަމަކަށެވެ. މާނައެއް ފޮރުވިފައި އޮތް ކަމަކަށެވެ. އަދި ހުވަފެނުން ބައްދަލުވި ފައިލަސޫފި ދެއްކި ވާހަކަ ކުރިއަށް ވުރެ ބޮޑަށް ގަބޫލުކުރަން ފަސޭހަ ވެސް ވި ކަމަކަށެވެ. އަމިއްލަ ނަފުސަށް އޮތް އިތުބާރު ވެސް ކުއްލިއަކަށް ބޮޑުވެގެން ދިޔައެވެ.\nބޯޖެހިތާ ނަގޫ ޖަހާފައި ގޮސް އިސްމާއީލު ހުއްޓުނީ ރަށުގެ މާވަޑިކަލޭގެ ކުރި މައްޗަށެވެ. އިސްމާއީލު ބޭނުމީ އެތަނުން ދޯންޏެކެވެ.\n"ދަރިފުޅާ ތިޔާއައީ އަދި ތިޔާހާ ފަސޭހައިން ކުރެވެން ހުންނާ ޒާތުގެ ކަންކަމެއް ނޫނޭ އިނގޭތޯ،" މާވަޑިކަލޭގެ ރައިވެރިބޭގެ ދަރިއާ ވާހަކަ ދެއްކީ ނުވިސްނޭ ކުޑަ ކުއްޖަކަށް ވެސް އެއްޗެއް ވިސްނައިދޭން އުޅޭ ރާގުގަ އެވެ.\n"އެހެން ނޫނަސް ބޭބެގެ އަތަކު ދޯންޏެއް ކީއްކުރަން ބޮއްކުރާގަނޑެއް ވެސް ނެތެވެ. ބޭބެމެން މިއީ ވެރިންނަށް އޮނޑި ބަންނަން ތިބި ނިކަމެތީންނެވެ."\nމިހެން ބުނެފައި މާވަޑިކަލޭގެ އޭނާގެ އެހީތެރިން ގޮވައިގެން އެމީހުންގެ މަސައްކަތަށް އެނބުރިގެންފިއެވެ.\nއޭރު ސައުދާގަރަކު މާވަޑިގެއާ ދިމާލަށް އޭނާގެ ދެ ތިން އެހީތެރިންނާ އެކު ހިނގާފައި އަންނަ މަންޒަރު ފެނެ އެވެ. އެ ސައުދާގަރު ފެނުމުން މާވަޑިކަލޭގެ އަނެއްކާވެސް މަސައްކަތް މެދުކަނޑާލާފައި އެދިމާލަށް ހިނގައިގަތެވެ.\nއޭނާ ގޮސް މަރުހަބާ އެކީ ސައުދާގަރަކީ މުޅި އަތޮޅަށް މަޝްހޫރު މޫސާކަލޭފާނެވެ. ހައިބަތު ބޮޑު، ނުފޫޒު ވެސް އެހާމެ ގަދަ ބޭފުޅެކެވެ. އޭނާގެ އަތުގައި ހަތަރު ބަނޑުއޮޑި އޮވެ އެވެ.\nމާވަޑިކަލޭގެ ހަރުގޭގައި ބަންނަމުން އެ ގެންދާ އޮޑިއަކީ މި ސައުދާގަރުގެ ފަސް ވަނަ ބަނޑުއޮޑިކަން އިސްމާއީލަށް އެނގުނީ އޭނާ އެތަނަށް ވަޑައިގެން މާވަޑިކަލޭގެއާ ވާހަކަ ދައްކައި އޮޑީގެ މަސައްކަތް ކުރިއަށް ދާ ގޮތާ ބެހޭ ގޮތުން ސުވާލުކޮށް އޮޅުންފިލުވަން ފެށުމުންނެވެ. މާވަޑިކަލޭގެ ވެސް ބުނިފަދައިން އޭނާ ހީވަނީ އެ ސައުދާގަރުގެ ނިކަމެތި އަޅެއްހެންނެވެ.\nމޫސާ ކަލޭފާނު އެނބުރި ވަޑައިގަތުމުން މާވަޑިކަލޭގެ އަނެއްކާވެސް އިސްމާއީލަށް ވަގުތުކޮޅެއް ދިނުމަށް އޭނާ ހުރި ދިމާލަށް ދިޔަ އެވެ. ނަމަވެސް އޭރަކު އިސްމާއީލެއް އެތާކު ނެތެވެ. އޭނާ ދުވެފައި އެގެން ދަނީ ސައުދާގަރު މޫސާކަލޭފާނާ ދިމާލަށެވެ.\nމޫސާކަލޭފާނާ އެކުގައި ތިބި ދެ އެހީތެރިން އިސްމާއީލް އަށް ހުރަސް އަޅައި އެމީހުންގެ އުރަތަކުން ކަޑިތައް ދަމައި ސައުދާގަރުގެ ހިމާޔަތަށް ހުށިޔާރުކަމާ އެކު އެތުރިގަތެވެ. އެމީހުންގެ ކަނޑިތައް ތިރިކޮށް އަލުން އުރައަށް ލައި ފޮރުވީ މޫސާކަލޭފާނު އަތުން ކޮށްލި އިޝާރާތަކަށެވެ. އޭރު އިސްމާއީލުފުތު އިނީ އޭނާގެ ދެ ކަކޫ މައްޗަށް ތިރިވެ އެވެ.\nއެއަށް ފަހު އޭނާ ކިޔައިދޭން ފެށީ ކަންހުރި ގޮތުގެ ވާހަކަ އެވެ. ހުވަފެނަކާއި ފައިލަސޫފެއްގެ ވާހަކަ އެވެ. ނަމަވެސް އިސްމާއީލުފުތަކީ ކޮހެއް ކަމަށް ނިންމައި ހިނިގަނޑެއް ޖަހާލާފައި ސައުދާގަރާއި އޭނާގެ ދެ އެހީތެރިން ރަށު ތެރެއަށް ހިނގައިގަތީ އެވެ.\n"އަޅުގަނޑުގެ ބައްޕަގެ ހުރިހާ މުދަލެއް ގެންދަވާށެވެ. އެކަމަކު އަޅުގަނޑަށް ނަވެއް ދެއްވާށެވެ. އާދޭހެވެ،" އިސްމާއީލުފުތު އޭނާގެ މުޅި ދިރިއުޅުން އަތްމައްޗަށް ލައި ސައުދާގަރަށް ދިއްކޮށްލި އެވެ.\nސައުދާގަރު އަނެއްކާވެސް އިސްމާއީލާ ދިމާލަށް އެނބުރުނެވެ. ހުށަހެޅުމަށް ޝައުގުވެރިވެގެން ކަމެއް ނުވަތަ ރާވެރިބޭގެ ސޮރުގެ ބޮލުގައި ނެތް ވިސްނުން އޭނާ އަށް ވިސްނައިދޭން ކަމެއް ނޭނގުނެވެ.\n"އެކޮއި ތިޔާއީ ރާވެރިބެއެއްގެ ދަރިއަކަށްވީ ހިނދު އަހަރެން ކަހަލަ ބޮނޑުންގެ މީހަކު ޝައުގުވެރިވާވަރުގެ ކޮން އެއްޗެއްތޯ ބައްޕަގެ މުދާވެރިކަމުގައި ވަނީ؟،" މޫސާކަލޭފާނު ސުވާލުކުރެއްވީ އޭނާ އާއި ރާވެރިބޭގެ ދަރިއާ ދެމެދު އޮތް ތަފާތު ހަނދާންކޮށް ދެމުންނެވެ.\n"އެއީ ބައްޕަގެ ރާރުއް ދަނޑެވެ،" ހަމަޖެހިލައިގެން ހުރި އިސްމާއީލުފުތު ޖެހިލުމެއް ނެތި ބުނެލި އެވެ.\nއެ ޖަވާބަށް ސައުދާގަރުގެ ދެ އެހީތެރިން ޗަކަޗަކަލާފައި ހީގަތެވެ. ނަމަވެސް ސައުދާގަރަކަށް ނުހެވުނެވެ. ބަދަލުގައި އޭނާވީ ހައިރާނެވެ. ކުރިމަތީގައި ހުއްޓިހުރި ޒުވާނާގެ މޮޔަކަމޭ ހިތަށް އަރަ އެވެ.\nވާނީ ވެސް އެހެން ނޫން ތޯ އެވެ؟ ރަނާއި ރިހިން އަގުކިޔާ ބަނޑުއޮޑިއަކާ ރާރުކަކާ އެއްވަރުކުރާނީ ކިހިނެތްތޯ އެވެ؟ އަނެއްކޮޅުން ރާވެރިއެއްގެ ދަރިއަކަށްވެ ހުރެ ވެސް ރާރުކެއްގެ އުމުރު މި ބީތާ އަށް ނޭނގެނީތާއޭ ސައުދާގަރުގެ ހިތަށް އަރައި ދެރަވީ އެވެ.\nއެބުނާހެން އިސްމާއީލުފުތުގެ ބައްޕަގެ މަރަށް ސާޅީސް ވެސް ނުވަނީސް އެ ރާރުއް ދަނޑުގެ ގިނަ ރުއްތަކުގެ ބޭނުން ކެނޑިގެން ހިނގައިދާނެއެއް ނޫން ހެއްޔެވެ؟\nނަމަވެސް ރާވެރިބޭގެ ސޮރު ދެން ކިޔައިދިން ވާހަކަ އަކީ ސައުދާގަރާއި އޭނާގެ އެހީތެރިން ވެސް ކޮސްކޮށްލި ވަރުގެ ވާހަކަ އެކެވެ. އެ ވާހަކަ އަޑުއެހުމަށް ފަހު އިސްމާއީލުފުތަށް އޮޑިއެއް ދޭން ސައުދާގަރު ވަގުތުން އެއްބަސްވެއްޖެ އެވެ. އަދި ކުރިއަށް އޮތް ދުވަހުގެ އިރާ އެކު އިސްމާއީލުފުތުގެ އޮޑި އޭނާއާ ހަވާލުކުރުމަށް އަމުރުކޮށް ސައުދާގަރު އޭނާގެ އެހީތެރިން ގޮވައިގެން ރަށު ތެރެއަށް ވަދެގެން ހިނގައްޖެ އެވެ.\nއެންމެފަހުން ހިތްހަމަޖެހުމުގެ ނޭވާއެއް ދޫކޮށްލެވުނަސް އިސްމާއީލުފުތު ހުރީ ފާޑަކަށެވެ. ސައުދާގަރަށް އޭނާ އޮޅުވާލި އޮޅުވާލުން ކޮންމެވެސް ދުވަހަކުން ފަޅާ އަރާނެ ތީ އާއި ބައްޕަގެ މުދާވެރިކަމުން އަމިއްލަ ދެފައި މައްޗަށް ތެދުވާން ޖެހުނީތީ އެވެ. ނުވަތަ ބައްޕަގެ މުދާ ވިއްކާލައިގެން އަމިއްލަ ހުވަފެން ހަގީގަތަށް ހެދުމުގެ ދަތުރު ފަށަން ޖެހުނީތީ އެވެ.\nއުމުރު ދުވަހު ބައްޕަ ލޯބިން ގެންގުޅުނު ރާރުކުގެ ދަނޑު ވިޔަފާރިވެރިއަކަށް ވިއްކާލާފައި އަމިއްލަ އެދުން ކުރިއަށް ނެރެވުނީމަ އިސްމާއީލުފުތު ހުރީ ފާޑަކަށް ލަދު ވެސް ގަނެފަ އެވެ.\nނަމަވެސް އޭނާގެ އަތުގައި އޮތީ ވެސް ދެން ކޮން އިތުރު އިހްތިޔާރެއް ތޯ އެވެ؟ އެ ރުއްތަކުން ރާ ބާލާނެ ގޮތާއި ދެން ހުރި ރުއްތައް ރާކުރާނެ ގޮތެއް ވެސް އޭނާ އަކަށް އެނގެނީކީއެއް ނޫންވިއްޔާއެވެ. އަނެއްކޮޅުން އާއިލާގެ އެންމެ ދޮށްޓަށް ހުރެ ދެން ތިބި ކޮއްކޮމެންނަށް ވެސް ކަމެއް ކޮށްދޭން ޖެހޭނެ ނޫން ހެއްޔެވެ؟\nނަމަވެސް ހަގީގަތަކީ އިސްމާއީލުފުތަށް ވެސް ކާން ދެނީ އޭނާގެ އަންހެން ކޮއްކޮމެން ކަމެވެ. ހުސެންފުތުބެޔަށް އެ ކުދިން ނަސީބަކަށް ނުވިޔަސް މި އަންހެން ހަ ކޮއްކޮ ވީ އިސްމާއީލުފުތުގެ އެންމެ ބޮޑު ނަސީބަށެވެ. ނަމަވެސް މުއްފަތުކެއުމުން ބަނޑުފުރާލައިގެން އުމުރު ދުވަސް ދުއްވާލާ މީހަކަށް ވާން ހިތް ނޭދޭތީ ބައްޕަގެ ތަރިކަ މުދާ ވެސް އިސްމާއީލުފުތު އެންމެފަހުން ގުރުބާންކޮށްލީ އެވެ.\nއެކަމަކު އޭނާގެ ހިތުގައި އޭރު އެހެން އަޒުމެއް ވެސް އޮތެވެ. އަމިއްލަ ފައި މައްޗަށް ތެދުވެ އާއިލާ ވެސް ކޮޅަށް ޖަހައި ބައްޕަހާ ހީވާގި، މުރާލި މީހަކަށް ވުމުގެ އަޒުމެވެ. ބައްޕަ އުމުރު ދުވަހު ދެކުނު ހުވަފެން ވެސް ހަގީގަތަކަށް ހަދައި ބައްޕަގެ ރާރުކުގެ ދަނޑުގައި ތާ އަބަދަށް ރާ ލިބޭ ރުއްތަކެއް އިންދުމަކީ ވެސް އިސްމާއީލުފުތުގެ އަޒުމެކެވެ.\nފަހަރެއްގައި ނިއަމިކަން ދަސްކޮށް ކައްޕިތާނަކަށް ވުމުގެ ހުވަފެން އޭނާ ދެކުނީ ވެސް ބައްޕަގެ އެ ހުވަފެން ހަގީގަތަކަށް ހެދުމަށެވެ. ރާ ހުސްނުވާ ރާރުއްތަކެއް މާ އުތުރުގައި އޮތް ރަށެއްގައި ވާ ކަމުގެ ވާހަކަ އެ ބައްޕަ އަބަދުވެސް އިސްމާއީލުފުތަށް ކިޔައިދިނެވެ. ނަމަވެސް ބައްޕަގެ އެ ވާހަކަ އަށް މާ ބޮޑު ސަމާލުކަމެއް ނުދެވުނީ ނުވަތަ ބައްޕަގެ އެ ހުވަފެން ހަގީގަތަށް ހަދައިދޭނެ ވާހަކަ އާއި ނިއަމިކަން ދަސްކޮށް ކުޅަދާނަ ކައްޕިތާނަކަށް ވާނޭ ވާހަކަ ބައްޕަ އަށް ކިޔައި ނުދެވުނީ ފަހަރެއްގައި ހިސާބަށް ވުރެ ކަންނެތްވީމަ އެވެ.\nނުވަތަ އެ ވާހަކައެއް ފަށަން އުޅޭއިރަށް "ހުވަފެނަކީ ބިލާހެކޭ" ބުނެ ބައްޕަ ނަގައިދިން ފޫހި ފިލާވަޅަކާ ޖެހިގެންނެވެ.\nނަމަވެސް މިހާރު އޭނާ އެހުރީ ދެ ފައި މައްޗަށް ތެދުވެ އެވެ. ދަތުރަށް ތައްޔާރުވެގެންނެވެ. އެންމެ ދެކުނުގައި އޮތް ސުވާދީވާގެ ރަށްތަކަށް ދާން ހިތް އެދި ގޮވިޔަސް އޭނާ އެންމެފަހުން އެހީ ފައިލަސޫފީގެ ވާހަކަ އެވެ. ފައިލަސޫފީގެ ސަމުގާ އިން ދެއްކީ އުތުރުން އެތައް މޭލެއް ދުރުގައި އޮތް މަލިކެވެ.\nހުސްނުވާ ރާ ލިބޭ ރުއްތަކަށް މަޝްހޫރު މަލިކެވެ.\nމަލިކުގައި އޭނާ އަށް އިންތިޒާރުކުރަމުން ދަނީ ތާއަބަދަށް ރާ ލިބޭ ރުއްތަކުން ފުރިފައިވާ ދަނޑުތައް އެކަންޏެއް ވެސް ނޫނެވެ. ހަޔާތުގެ ބައިވެރިޔާ ވެސް ހަނާ އަޅަމުން އެ ގެންދަނީ މަލިކުގެ ގޮނޑުދޮށުންނެވެ. ފައިލަސޫފި ކިޔައިދިން ވާހަކައަކީ މިއެވެ.\n"އަނެއްކާ މި ހުވަފެން ހަގީގަތަކަށް ވާނެ ހެއްޔެވެ؟"\nމި ހިޔާލުތަކާއި ސުވާލުތަކާ އެކު ދުވެފައި ގޮސް ގޮނޑުދޮށަށް ނުކުތްއިރު އިސްމާއީލުފުތުގެ ހިތް ނިކަން ބާރަށް ތެޅެމުން ގެންދަނީ އެވެ. ހިތް ކުރިއަށް ވުރެ ބާރަށް ތެޅިގަތީ ސައުދާގަރު ވައުދުވި ގޮތަށް އޭނާ އަށް ދިން އޮޑި ފެންނަ ހިސާބު ބޭރުގައި އޮތުމުންނެވެ. އެއީ ފިލާބައިޖަހައި ބާރީ އަޅައިފައި ހުންނަ ވައްތަރުގެ ބޮޑު އޮޑިއެއް ނޫނެވެ. ނަމަވެސް ކުޅަދާނަ އެކަކަށް ހުންގާނާއި ރިޔާ ބެލެހެއްޓޭވަރުގެ، ދަތުރަށް އެންމެ ހެޔޮވަރުގެ އޮޑި އެކެވެ. ނަމަވެސް އޮޑިއަށް އަރައި ރިޔާކޮށިކުރަމުން އިސްމާއީލުފުތު ލޮލުކޮޅަށް އޮބާލާ މަންޒަރު ބަލަން އަތިރިމައްޗަށް އެއްވެ ތިބި މީހުން ހިތާހިތުން ކުރަމުން ދިޔަ ސުވާލުތަކަކީ މިއީއެވެ.\n"އިސްމާއީލުފުތަށް އެކުޅަދާނަކަން ދެއްވީ ކާކުތޯއެވެ؟"\n"ދުވަހަކުވެސް އޮޑިއެއްގެ ހުންގާނުގައި ނުފިހާ މީހަކަށް އެ ކުޅަދާނަކަން ލިބުނީ ކިހިނަކުންތޯއެވެ؟"\n"ސައުދާގަރެއްގެ ބޮލަށް ސަވާރުވުމުގެ ކުޅަދާނަކަން އެވަރުގެ ކޮހަކަށް ލިބުނީ ކިހިނަކުންތޯއެވެ؟"\nބައްޕަގެ ރާރުއްތަކުން ރާ ހުސްނުވާ ކަމަށް ބުނެ ސައުދާގަރަށް އިސްމާއީލުފުތު ކިޔައިދިން ވާހަކަ އަކީ ބުހުތާނު ދޮގެކެވެ. އެ ވާހަކަ އަށް ސައުދާގަރު ހެއްލުނީ ރާ ހުސްނުވާ ރުއްތަކެއްގެ ވާހަކަ އޭނާ އަށް ވެސް އަޑުއިވިފައި އޮތީމަ ކަމަށް ވެދާނެ އެވެ. އަދި އޭގެ އަގު ޖަވާހިރަށް ވުރެން ބޮޑު ކަމަށް ބުނެވޭތީ އެވެ.\nއެކަމަކު ހަގީގަތަކީ މިއެވެ. ބައެއް ފަހަރަށް، މުއްސަނދިކަމާއި ދަހިވެތިކަމުން ލިބޭ ކެހި އެހެން ހުރިހާ ދެރައަކަށްވުރެން ވެސް ބޮޑެވެ.\nކޮންމެއަކަސް އިސްމާއީލުފުތު މިހާރު އެ ދަތުރުކުރަމުން ދަނީ ހުސްނުވާ ރާ ލިއްބައިދޭ ރުއްތަކުން ފުރި، ފެހިކޮށްފައިވާ ރަށަށެވެ. އޭނާގެ މިދަތުރުގެ ބައިވެރިޔަކީ ފައިލަސޫފި އެވެ.\n* ކުރިއަށް އޮތް ޗެޕްޓާ: ނުބައި ފާލެއް


Dhaurun beyrun jalsaa eh baavvan jehey varuge kameh neiy: Adam Shareef\nދައުރުން ބޭރުން ޖަލްސާއެއް ބާއްވަންޖެހޭ ވަރުގެ ކަމެއް ނެތް: އާދަމް ޝަރީފް\nމަޑުއްވަރީ ދާއިރާގެ މެމްބަރު އާދަމް ޝަރީފް: އޭސީސީގެ މެމްބަރުން ވަކިކުރަން ދައުރުން ބޭރުން ޖަލްސާއެއް ބޭއްވުމަކީ މުހިންމު ކަމެއް ނޫން ކަމަށް ވިދާޅުވި --- ފޮޓޯ: މަޖިލިސް\nއެންޓި ކޮރަޕްޝަން ކޮމިޝަން (އޭސީސީ)ގެ މެމްބަރުން ވަކިކުރުމަށް މަޖިލީހުގެ ދައުރުން ބޭރުން ކުއްލި ޖަލްސާއެއް ބެއްވުމަކީ މިވަގުތަށް މުހިއްމު ކަމެއް ނޫން ކަމަށް ޕީއެންސީގެ ޕީޖީ ލީޑަރު އަދި މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވެއްޖެ އެވެ.\nއޭސީސީގެ މެމްބަރުން ވަކިކުރުމާމެދު މަޖިލީހުން ގޮތެއް ނިންމުމަށް ދައުރުން ބޭރުން ހާއްސަ ޖަލްސާއެއް މާދަމާ ހެނދުނު 10:00 ޖަހާއިރު ބޭއްވުމަށް މަޖިލީހުގެ އިދާރާ އިން މިހާރު ވަނީ ނިންމާފަ އެވެ.\nމިކަމާ ގުޅޭގޮތުން އަވަސް އިން ސުވާލު ކުރުމުން އެމްޕީ އާދަމް ޝަރީފް ވިދާޅުވީ މަޖިލީހުގައި ސަރުކާރު ހިންގާ މައި ޕާޓީ އެމްޑީޕީގެ 65 މެމްބަރުން ތިބޭތީ އެ ޕާޓީން ބޭނުންވާ ގޮތަކަށް މަޖިލީހުގެ މަސައްކަތްތައް ކުރެވިދާނެ ކަމަށެވެ. ނަމަވެސް އޭސީސީގެ މެމްބަރުން ވަކިކުރުމަށް އަވަސް އަރުވައިލައިގެން ދައުރުން ބޭރުން ޖަލްސާއެއް ބޭއްވުމަކީ އެއްވެސް ގޮތަކަށް ތާއީދު ކުރައްވާ ކަމެއް ނޫން ކަމަށެވެ.\nއޭސީސީގައި މިހާރު ތިބި މެމްބަރުންނަކީ ވެސް އެމްޑީޕީން ހޮވާފައިވާ މެމްބަރުންތަކެއް ކަން ފާހަގަކުރައްވަމުން އާދަމް ޝަރީފް ވިދާޅުވީ އެ މުއައްސަސާގެ މަސައްކަތް ރަނގަޅު ނޫން ކަމަށެވެ.\n"އެކަމަކު ދައުރުން ބޭރުން ޖަލްސާއެއް ބާއްވައި، އަވަސް އަރުވައިލައިގެން މެމްބަރުން ވަކިކުރަން އުޅެނީ ސިޔާސީ ބޭނުމެއްގައި." އާދަމް ޝަރީފް ވިދާޅުވި އެވެ.\nއޭސީސީގެ މެންބަރުން ވަކިކުރުމުގެ މައްސަލަ މަޖިލީހުގެ މިނިވަން މުއައްސަސާތަކުގެ ކޮމިޓީން ދިރާސާކުރުމަށްފަހު މިމަހުގެ ނުވަވަނަ ދުވަހު ވަނީ އޭސީސީގެ ހުރިހާ މެންބަރުން ކޮމިޝަނުން ވަކިކުރުމަށް ނިންމާފަ އެވެ.\nއޭސީސީގެ މެމްބަރުންގެ ގޮތުގައި މިވަގުތު ތިއްބެވީ ކޮމިޝަންގެ ރައީސް މަރިޔަމް ޝިއުނާ އާއި ނައިބް ރައީސް ފާތިމަތު އަނޫލާ އާއި، އިބްރާހިމް ޝަކީލް އަދި އައިޝަތު އަބްދުﷲ އެވެ. ކޮމިޝަންގެ މެމްބަރެއްގެ ގޮތުގައި ހުންނެވި އަލީ އަޝްރަފް ވަނީ މިމަހުގެ ދެވަނަ ދުވަހު މަގާމުން އިސްތިއުފާ ދެއްވާފަ އެވެ. މި ބޭފުޅުންގެ ތެރެއިން ޝަކީލް ފިޔަވާ އެހެން ބޭފުޅުން އޭސީސީގެ މެންބަރު ކަމަށް އައްޔަންކުރައްވާ މަގާމުގެ ފަތްކޮޅު ހަވާލުކުރެއްވީ ސެޕްޓެމްބަރު 9، 2019 ގައެވެ. އޭސީސީގެ މެންބަރު ކަމަށް ޝަކީލް އައްޔަންކުރައްވާ އޭނާ އަށް މަގާމުގެ ފަތްކޮޅު ހަވާލުކުރެއްވީ އޮގަސްޓް 25، 2019 ގައެވެ.\nއެމްޑީޕީ ޕީޕީއެމް ރައްޔިތުންގެ މަޖިލިސް + އާދަމް ޝަރީފު އުމަރު އޭސީސީ ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް\nއަޅުގަނޑުމެންނަށް ރައީސާ ބައްދަލު ކުރެވޭ: އާޒިމް\nޔާމީން މިނިވަން ކުރަން ވެއްދި މައްސަލަ ބޭރުކޮށްލައިފި\nހަމަނުޖެހުން ހިންގީތީ ނަޝީދު މައާފަށް އެދެން ޖެހޭ: ޝަރީފު\nމާދަމާގެ ޖަލްސާ ވެސް އިދިކޮޅުން ބޮއިކޮޓް


Kameh saabithu vaanee mihaa varah!\nނަހުލާ އާއި އަލީ ވަހީދު: އޯޑިއޯތަކުގެ ސައްހަކަން ނަހުލާ ވަނީ ކަށަވަރުކޮށް ދެއްވާފައި -- ފޮޓޯ: އަވަސް\nއެއީ ޓްރާންސްޕޯޓް މިނިސްޓަރު އަދި ގާސިމް އިބްރާހިމްގެ އަނބިކަނބަލުން އައިޝަތު ނަހުލާ ކަން އެކަމަނާ ސާބިތު ކޮށްދެއްވައިފި އެވެ. އަދި އެއީ ހަގީގީ ފޯނު ކޯލެއް ކަން ވެސް އެކަމަނާ ރަނގަޅަށް ސާބިތު ކޮށްދެއްވައިފި އެވެ. ދިމާއަށް ފެންނާން އޮތް ކަމެއް އިތުރަށް ސާބިތު ކުރަން ކަށަވަރުކޮށް ދެވޭނީ ދެން މީހާކަންހާ ވަރަށް ނޫން ހެއްޔެވެ؟ އިތުރަށް ބޭނުމީ ކޮން ހެއްކެއް އަދި ގަރީނާއެއް ކޮން ރިޕޯޓެއް ހެއްޔެވެ؟\nޓޫރިޒަމް މިނިސްޓަރު އަލީ ވަހީދު، އޭނާގެ އެކުވެރިންނާއެކު މިނިސްޓްރީގެ ކޮޓަރީ ކޮޅު ތެރޭގައި "ޖެއްސެވި ސަކަރާތު" ގެ އޯޑިއޯތައް ލީކްވެ، ބޭޒާރު ވެގެން ދިޔައީ މީގެ ކުޑަދުވަސްކޮޅެއް ކުރިންނެވެ. އެ އޯޑިއޯތަކާއެކުއެކީހެން ދެ ފަހަރެއްގެ މަތީން "އެއީ ފޭކެއް" ކަމަށް ވިދާޅުވެ އަލީ ވަހީދު އެއިން ބަރީއަ ވަޑައިގެންނެވުމަށް ޓްވީޓް ކުރެއްވުން ފިޔަވައި ހަރުދަނާ އަދި ވަށައި ޖެހޭ ހެއްކެއް ދެއްކެވިފައެއް ނުވެއެވެ. އޯޑިއޯތަކުގައި ހިމެނޭ ސްޓޭޓް މިނިސްޓަރަކު އެކަމާ ގުޅުވައި ދިފާއެއް ބިނާ ކުރަން ކުރެއްވި ޓްވިޓްވެސް ގޮވީ ގާތްގަނޑަކަށް އަތަށެވެ.\nއެއާ ހިލާފަށް އިއްޔެ ރޭ ވަނީ "މައްސަލަ ސާބިތުކުރާ" ސީޒަންގެ ފުރަތަމަ އެޕިސޯޑް އާންމުވެފަ އެވެ. އެ އޯޑިއޯ ލީކް ކުރުމުގެ ކުރިން އެކަން ކުރާ މީހުން ދުރާލައި ބުނި ގޮތުގައި ކުރިން ލީކްކުރި އޯޑިއޯތައް އެއީ ހަގީގަތްތަކެއްކަން މިފަހަރު ސާބިތު ވެގެން ދާނެ އެވެ. އެކަންވީވެސް ހަމަ އެހެނެވެ. ފަހުން އާންމުކުރީ އަލީ ވަހީދަށް އައިޝާ "ކުރު ދޮށިން" ދެއްވާ އޯޑިއޯ އެކެވެ.\nއޯޑިއޯތައް ލީކްވެ ދައުރުވާން ފެށި ފަހުން އަލީ ވަހީދަށް އައިޝާ ގުޅުއްވަ އެވެ؛ އަދި މިނިސްޓްރު އަލީ ވަހީދު އަމަލު ކުރައްވާފައި ވަނީ ވަރަށް ހަޑިކޮށް ކަމަށް އެކަމަނާ ވިދާޅުވެ އެވެ. ދެން އިތުބާރު ކުރައްވާނީ ކިހިނެއްތޯ ވެސް އައްސަވަ އެވެ. އެއާއެކު އަލީ ވަހީދު ވިދާޅުވަމުން ގެންދެވެނީ "އެއީ އެޑިޓެއް... އެއީ އެޑިޓެއް!" ކަމަށެވެ. އެކަމަކު، އައިޝާ ވަނީ އެއީ އެޑިޓެއް ނޫން ކަމާއި އެއީ ހަގީގަތަށް ކުރެވުނު ފޯނު ކޯލެއްކަން ޔަގީންކޮށް ދެއްވާފަ އެވެ.\nއޭގެ ފަހުން އެކަމަނާ ވިދާޅުވަނީ "އަޅުގަނޑުގެ މައްސަލައަކީ ލީކް ކުރުމެއް ނޫނެ" ވެ. އެކަމަކު އެކަމަނާއަށް ކުރެއްވި ކޯލެއް އެހެން ބަޔަކު ތިއްބައި ސްޕީކަރަށް ލުމަށްފަހު ރެކޯޑްކޮށްފައި އޮތީ ކީއްވެގެންތޯ އުފެދޭ ސުވާލެވެ. އެ ސުވާލު އެމަނާ އަލީ ވަހީދާ ކުރައްވަ އެވެ. އައިޝާ އެ ވާހަކަތައް ދައްކަވަމުން ގެންދެވި ވަގުތު އަލީ ވަހީދު ތަކުރާރުކޮށް އޭނާ އެފަދަ ކަމެއް ނުކުރައްވާ ކަމަށް ވިދާޅުވަމުން ގެންދެވި އެވެ. ނަމަވެސް ވަށައި ޖެހޭ ހުއްޖަތެއް މިހާތަނަށް މޮޅަށް ވާހަކަ ދައްކަވާ އަދި ދޫފަސޭހަ އަލީ ވަހީދަށް ވިދާޅެއް ނުވެވުނެވެ.\nރޭ ލީކްކޮށްލި އޯޑިއޯގައި އިވޭ އަޑަކީ އައިޝާ އާއި އަލީ ވަހީދުގެ އަޑުކަން އެއްވެސް ޝައްކެއް ނެތް މިންވަރަށް ސާފެވެ. އޯޑިއޯ "ރަށްމެދަށް" ފުންްމާލި އިރު އައިޝާ ވަނީ އަލީ ވަހީދާމެދު ހިތްޕުޅު ހަމަޖެހިވަޑައި ނުގެން އެކަން ބައްލަވައި ދެއްވުމަށް ރައީސް އިބްރާހިމް މުހައްމަދު ސޯލިހުގެ އަރިހުގައި ޝަކުވާ ދަންނަވާފަ އެވެ. އަދި އާންމުންގެ ގިނަ ބަޔަކު ވެސް ވަނީ އަލީ ވަހީދު، ނަހުލާއަށް ޖިންސީ ފުރައްސާރަ ކުރައްވާފައިވާކަމަށް ބުނެ އެކަން ބަލަން ގޮވާލާފަ އެވެ. އަނެއްކޮޅުން ރޭގެ އޯޑިއޯއާއެކު، އަލީ ވަހީދުގެ އެ ވިދާޅުވާ "އެންޓަނާ" އަކީ ހަގީގަތެއްކަން ވެސް އެ ސާބިތުވީ އެވެ.\nމިހާ ހިސާބަށް ދިޔައިރު އިއްޔެ ބޭއްވި ޓޫރިޒަމް އިވެންޓްގައި ވެސް ރަސްމީ ހައިސިއްޔަތުން އަލީ ވަހީދު ބައިވެރިވަޑައިގެންނެވި އެވެ. މިކަމާ ސަރުކާރުގެ ބަހެއް ވެސް ކަންބޮޑުވުމެއް ވެސް ނެތެވެ. އެފަދަ އިޝާރާތެއް އެއްވެސް ދިމާއަކުން ނާދެ އެވެ. އަލީ ވަހީދުގެ އޯޑިއޯއާ ގުޅިގެން ޖިނާއީ ތުހުމަތެއް ކުރެވޭ ކަމެއް ހިމެނޭތީ އެކަން ބަލާ ކަމަށް ފުލުހުން ވަރަށް އަދައިގެ ގޮތަކަށް ބުނުން ފިޔަވައި އެއްވެސް ފިޔަވަޅެއް މިކަމާ ގުޅިގެން އަދި އައިސްފައެއް ނުވެއެވެ.\nފުލުހުން މި މައްސަލައިގެ ރަނގަޅު ތަހުގީގެއް ކުރާނަމަ އަލީ ވަހީދަށް ގައިމު ވެސް ސުވާލުތަކެއް އަމާޒުވާނެ އެވެ. މި ސަރުކާރަށް އެންމެ ބޮޑުވެފައިވާ ކޮރަޕްޝަނާއި ޖިންސީ ފުރައްސާރައިގެ ތުހުމަތުތަކުގެ މި މައްސަލާގައި އެކުލެވެ އެވެ. ވީމާ އެ ސުވާލުތައް ކުރަން ޖެހޭނެ އެވެ. އެކަމަކު އެފަދަ ތުހުމަތެއް ކުރެވި، އޯޑިއޯތަކުގެ ސައްހު ކަމާމެދު އާންމު ބުއްދިއަށް ވެސް ގަބޫލު ކުރެވޭ މިންވަރަށް މައްސަލައިގެ އޯޑިއޯތައް ސާފުވެގެން ދިޔައިރު ވެސް ސަރުކާރުން އަޅައެއް ނުލަ އެވެ. އެކަމާ އަޅާނެ ފިޔަވަޅެއް ނުފެނުނެވެ. ހުރިހާ ކަމެއް "ބަލައި ތަހުގީގުކުރާ" ރައްޔިތުންގެ މަޖިލީހަކަށް ވެސް އެއީ ކުރީގެ މިނިސްޓަރު ޝިދާތާގެ މައްސަލަ ފަދަ "ހަޔާތްކުޑަ" ކަމަކަށެއް ނުވި އެވެ.\nއެމްއެމްޕީއާރްސީގެ ތެރެއިން ފައިސާތަކެއް ލިބިފައިވާ ކަމުގެ ތުހުމަތާއެކު، ޔޫތް މިނިސްޓަރު އަހުމަދު މަހުލޫފް ވަގުތުން ގެއަށް ފޮނުއްވާލެއްވި އެވެ. އޭރު ވަރަށް ގަދައަށް "ޒީރޯ ޓޮލަރެންސް" ގެ އުސޫލެއް ގެންގުޅުއްވި އެވެ. މިހާރު އެކަން ނެތި ފިލައި ދިޔައީ ހެއްޔެވެ؟ ނޫނީ މިނިސްޓަރު އަލީ ވަހީދު މާ ވަރުގަދަ މިނިސްޓަރަކަށްވީ ހެއްޔެވެ؟\nއަލީ ވަހީދުގެ މައްސަލާގައި ރައްޔިތުންގެ މަޖިލީހުގެ މެންބަރަކަށް ވެސް އެއްޗެއް ވިދާޅުވާން ކެރިވަޑައިނުގެންނެވި އެވެ. މިއީ އިހަށް ވެސް ކަންކަން ހިނގައި ދިޔަ ގޮތަށް ހިނގަމުންދާ ކަމެކޭ ބުނާ މީހުން މިހާރު އެހެން އެބުނަނީ އެހެން ވެގެނެވެ. އަލީ ވަހީދު ވެސް އަދީބަކަށްވީތޯ އެއީ މިހާރު މީހުން ކުރާ ސުވާލެކެވެ.\nއެމްޑީޕީ ކެބިނެޓް އަލީ ވަހީދު + މިނިސްޓަރު އައިޝަތު ނަހުލާ ޖިންސީ ފުރައްސާރަ


ޅ. ނައިފަރު މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nޅ. ނައިފަރު ކައުންސިލް އިދާރާ / ޅ. ނައިފަރު މިސްކިތް\nފަރުޟު ފަސްނަމާދު، ކޮންމެ ނަމާދު ވަގުތު ޖެހުމުގެ ކުރިން ކައުންސިލްގެ އިދާރާއިން ހަވާލުކުރާ މިސްކިތަށް ހާޒިރުވެ މިސްކިތުގެ ކަންތައްތައްބަލައި ރަނގަޅު ކުރަންޖެހޭ ކަންތައްތައް ރަނގަޅުކުރުމާއި ފަރުޟު ފަސްނަމާދުގެ ވަގުތަށް ބަންގި ގޮވުމާއި، އިމާމުވެ ނަމާދުކުރުން.\n2. ދުވަހު ހާޒިރީގައި ސޮއިކޮށްފައިވަނިކޮށް، ހަމަ އެދުވަހު ކަމެއް ދިމާވެގެން މިސްކިތަށް ދިއުމަށް އުޒުރުވެރިވާނަމަ، ނުވަތަ ސަލާމުގެ ޗުއްޓީގައި ހުންނަ ދުވަހެއްނަމަ، އެ ދުވަހުގެ ބާކީ އޮތްބައި ފުރިހަމަކުރުމަށް، ކީރިތި ޤުރްއާން ތަޖްވީދުގެ ހަމަތަކާ އެއްގޮތަށް ކިޔަވަން ދަންނަ، އަޑުހަރުކޮށް ބަންގިގޮވޭފަދަ ޤާބިލުމީހަކާ، މިސްކިތުގައި އިމާމުވެ ނަމާދުކުރަން ހަވާލުކޮށްފައި، ކައުންސިލް އިދާރާއަށް އެކަން އެންގުން.\n3. މިސްކިތު މަސައްކަތު މީހުންގެ މަސައްކަތްތައް ސުޕަވައިޒްކުރުން.\n4. މިސްކިތަށް ލިބޭ ގެއްލުންތަކާއި، ދަތިވާ ކަންކަން ކައުންސިލްގެ އިދާރާއަށް ހުށަހަޅައި އެކަންކަން ރަނގަޅުކުރުމަށް މަސައްކަތް ކުރުން.\n5. މިސްކިތުގެ ސައުންޑް ސިސްޓަމް ބެލެހެއްޓުން\n6. ކައުންސިލްގެ އިދާރާއިން އަންގައިފިނަމަ ކޭތަނަމާދާއި، ޢީދު ނަމާދާއި، ހުކުރު ނަމާދާއި، ތަރާވީޙް ނަމާދާއި، ކަށުނަމާދު، އިމާމުވެ މިސްކިތުގައި ކުރުން.\nސަޕޯޓިންގ ކޯ އެލަވަންސް 2: -/700ރުފިޔާ\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖަނަވަރީ 20 ވާ އާދީއްތަ ދުވަހުގެ 12:00 ގެ ކުރިން، ޅ. ނައިފަރު ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް އަދި ފެކްސް 6620340 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖަނަވަރީ 21 އާ 31 އާ ދެމެދު،\nޅ. ނައިފަރު ކައުންސިލް އިދާރާގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ހާޒިރުވުމަށް ތައްޔާރުވެގެން ތިބުން އެދެމެވެ.\n%45 (ސާޅީސް ފަސް ޕަސެންޓް )\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6620340 ، 3020218 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\n08 ޖަނަވަރީ 2019\nޕަބްލިޝްކުރި ތާރީޚު: 08 ޖަނަވަރީ 2019\nސުންގަޑި: 20 ޖަނަވަރީ 2019 1200


ނަރަކަ 31 – DhiSalafiyyah\n02/11/2015 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nނަރަކައިގައި ދާއިމަށް ދެމި ތިބެންނުޖެހޭ މީހުން\nމިބައިމީހުންނަކީ ތައުޙީދުގެ ދެކަލިމައިގެ އަހުލުވެރިންނެވެ. އަދި ﷲއަށް ޝިރުކު ނުކުރާ މީހުންނެވެ. އެހެން ނަމަވެސް އެބައިމީހުންގެ ފާފަތައް އެބައިމީހުންގެ ޞާލިޙު ޢަމަލުތަކަށް ވުރެ ގިނަ މީހުންނެވެ. އަދި މީޒާނުގައި ހެޔޮކަންތައްތަކާއި އަދި ނުބައި ކަންތައްތަކުގެ ފަތް ކިރެވޭ ހިނދު، ނުބައި ކަންތައްތަކުގެ ފަތް ބަރުވުމުގެ ސަބަބުން ނަރަކަޔަށް ދާންޖެހުނު މީހުންނެއެވެ. މިބައިމީހުން ނަރަކައިގައި ﷲ ދެނެވޮޑިގެންވާ މުއްދަތަކަށް ދެމިތިބޭނެއެވެ. އެއަށްފަހުގައި ޝަފާޢަތްތެރިންގެ ޝަފާޢަތުން އަދި ނޫނީ ﷲގެ ރަޙްމަތުން ނަރަކައިން އެބައިމީހުން ނެރެވޭނެތެވެ.\nއެފާފަތަކުގެ ސަބަބުން ނަރަކަޔަށް ދާނެކަމަށް ބަޔާންކުރެވިފައިވާ ފާފަތައް\nކީރިތި ޤުރުއާނުގައި އަދި ރަސޫލު ﷲ صلى الله عليه وسلم ޙަދީޘްތަކުގައި ބައެއް ފާފަތައް ކުރުމުގެ ސަބަބުން އެފާފަތައް އެކުރާ މީހުން، އެފާފައިގެ ސަބަބުން ނަރަކަޔަށް ދާނެކަމަށް އައިސްފައިވެއެވެ. މިގޮތުން މިތާގައި ބަޔާން މިކޮށްލަނީ އޭގެތެރެއިން ބައެއްފާފަތަކެއެވެ.\nރަސޫލު ﷲ صلى الله عليه وسلم ގެ ސުންނަތާއި ޚިލާފު އެކިއެކި ފިރުޤާތަކަށް ބެހިގެންދިޔުން\nރަސޫލު ﷲ صلى الله عليه وسلم ޙަދީޘް ކުރެއްވިއެވެ.\n(ألا إنَّ مَن قبلكم من أهلِ الكتابِ افترقوا على ثنتَينِ و سبعين ملةً ، و إنَّ هذه الملةَ ستفترِقُ على ثلاثٍ و سبعين ، ثنتانِ و سبعون في النارِ ، و واحدةٌ في الجنَّةِ ، و هي الجماعةُ)1\nމާނައީ: “ހަމަކަށަވަރުން ތިޔަބައިމީހުންގެ ކުރިން ފޮތްދެވުނު މީހުން ހަތްދިހަ ދެ މިއްލަތަށް(ފިރުޤާތަކަށް) ބެހިގެންދިއައެވެ. ހަމަކަށަވަރުން މިމިއްލަތް(އުއްމަތް) ހަތްދިހަ ތިންބަޔަށް ބެހިގެންދާނެތެވެ. ހަތްދިހަ ދެބައި މީހުން ވާނީ ނަރަކައިގައެވެ. އަދި އެއްބައި މީހުން ސުވަރުގޭގައެވެ. އެއީ ޖަމާޢަތެވެ.”


HDC in negi ran velifuni!\nއެޗްޑީސީން ނެގި "ރަން" ވެލި ފުނި!\n0 July 8th, 2019 - 6:00 PM\nއެޗްޑީސީން ނެގި ކަމަށް ބެލެވޭ ޒާތުގެ “ރަން” ވެލިފުންޏެއް:–\nދިވެހިރާއްޖޭގެ ގުދުރަތީ ރީތި ކަން މަޝްހޫރު މިންވަރަށް ދިވެހިރާއްޖެ އެހެން ކަމެއްގައި ވެސް މުޅި ދުނިޔޭގައި ވަނީ މަޝްހޫރުކަން ހޯދާފައެވެ. އެއީ 'ސްޓޭޓް އޮގަނައިޒްޑް [ދައުލަތުން ރާވައިގެން ] ކަރަޕްޝަން' ހިންގުމެވެ.\nމިއަދު ރައްޔިތުންގެ މަޖިލީހުގެ ސްޓޭޭޓް އޯންޑް އެންޓަޕްރައިޒަސް ކޮމެޓީގެ ބައްދަލުވުމުގައި ވަނީ މުޅިން ތަފާތު ވާހަކައެއް ހާމަވެފައެވެ. އެއީ ވެލި ފުންޏެއް ނެގުމަށް 19 މިލިއަން ރުފިޔާ އެ ކުންފުނިން ހަރަދު ކުރިވާހަކައެވެ.\nއެ ވެލި ފުންޏަކީ ހުޅުމާލެ ފޭސް ވަން ގައި އޮސްޓްރޭލިއާ ކުންފުންޏަކުން އަޅަމުން އަންނަ ވޯޓާތީމް ޕާކުން ހުސްކުރި ވެލިފުންޏެކެވެ.\n19 މިލިއަން ރުފިޔާ ދީފައި ވެލި ފުންޏެއް ހުސްކުރާނީ އެ ވެލި ފުންޔަކީ ނުހަނު އަގުބޮޑު "ރަން ފަދަ" ވެލިފުންޏަކަށް ވާނެތީއެވެ. އެހެން ނޫންނަމަ ވެލި ފުންޏެއް ހުސްކުރަން މިވަރު ބޮޑު އަދަދެއް ހޭދަކުރާނީ ކީއްކުރަންތޯއެވެ؟\nމީގެ އިތުރުން ވެސް މިއަދު ހާމަވެފައިވާ އެޗްޑީސާއާއި ގުޅުން ހުރި އިތުރު މައްސަލަތަކުގެ ތެރެގާ "ފައިސާ ނެތް" ކުންފުންނުތައްކަށް ހިޔާ ފްލެޓްގެ ތިން މަޝްރޫއެއް ދިންކަން ވަނީ ދިވެހި މީޑިއާތަކަށް ހާމަވެފައެވެ.\nއެގޮތުން އިމިގްރޭޝަން، އެމްއެންޔޫ އަދި އެމްޓީސީސީ ގެ ހިޔާ ފްލެޓްތައް ހަވާލުކޮށްފައިވަނީ އެއް ކުންފުންޏަކާއެވެ. އަދި އެ ކުންފުންޏަށް ވަނީ ދެ މިލިއަން ޑޮލަރު ނުވަތަ 30 މިލިއަން ރުފިޔާ ދޫކޮށްފައެވެ.\nކެޔޮކެއި ވަރު އިނގެނީ ބިތު ފަންގި ނެގީމައެވެ.


ވޯލްޑް ޓްރެވަލް މާކެޓުގައި ރާއްޖެއިން 168 މަންދޫބުން\nއިނގިރޭސި ވިލާތުގައި ބާއްވާ އެންމެ ބޮޑު ޓޫރިޒަމް ފެއާ ކަމަށްވާ ވޯލްޑް ޓްރެވަލް މާކެޓް (ޑަބްލިއުޓީއެމް) ގައި ރާއްޖޭގެ 168 މަންދޫބުން ހިމެނޭ ބޮޑު ވަފުދެއް ބައިވެރިވާން ތައްޔާރުވެއްޖެ އެވެ.\nމިނިވަންކަން، ހައްގު ކަށަވަރުކުރަން ޔޫކޭން ގޮވާލައިފި\nފަރުދީ މިނިވަންކަމާއި ގާނޫނުއަސާސީން ލިބިދޭ ހައްގުތައް ކަށަވަރުކޮށް ދޭން އިނގިރޭސިވިލާތުން މިއަދު ރާއްޖެ އަށް ގޮވާލައިފި އެވެ.\nއަބުރުގެ ބިލު: ދުނިޔެ ބަދަލަކަށް، ރާއްޖެ ފަހަތަށް\nއަބުރު ރައްކާތެރިކުރުމަށް ބުނެ މަޖިލީހަށް ހުށަހަޅާފައިވާ ބިލުގެ ބޭނުމަކީ ހިޔާލު ފާޅުކުރުމުގެ މިނިވަންކަން ހަނިކުރުމެވެ. ރާއްޖެ އާއި މުޅި ދުނިޔޭގެ ފަރާތްތަކުން ވެސް ދައްކަމުން މި ދަނީ އެ ވާހަކަ އެވެ. މި ބިލުގެ ސަބަބުން ހުރިހާ ރައްޔިތުންގެ އެންމެ އަސާސީ އެއް ހައްގު ގެއްލިދާނެ ކަމުގެ އިންޒާރު ރާއްޖޭގެ ކަންކަމަށް ޝައުގުވެރިކަން...\nއޮފިޝަލުންނަށް ބޭރުން ފިޔަވަޅު އަޅަން ޖެހޭ: އެމްޑީޕީ\nދިވެހި ސަރުކާރާއި ޝަރުއީ ދާއިރާގެ އިސް ފަރާތްތަކާ ދެކޮޅަށް ފިޔަވަޅު އަޅަން އިނގިރޭސިވިލާތުން ވިސްނަމުން ދާތީ އިދިކޮޅު އެމްޑީޕީން އެ ކަމަށް މިއަދު ތާއީދުކޮށް، މަރުހަބާ ކިޔައިފި އެވެ.\nއިސް އޮފިޝަލުން ޔޫކޭ އަށް ދިއުން މަނާކުރަން ވިސްނަނީ\nދިވެހި ސަރުކާރާއި ރާއްޖޭގެ ޝަރުއީ ދާއިރާގެ ބައެއް އިސް ފަރާތްތަކަށް އިނގިރޭސިވިލާތަށް ދަތުރުނުކުރެވޭ ގޮތް ހަދަން ވިސްނަމުން އަންނަ ކަމަށް އެ ގައުމުން މިއަދު ބުނެފި އެވެ.\nކުރީގެ ރައީސް މުހައްމަދު ނަޝީދަށް ސިޔާސީ ހިމާޔަތް ދީފައިވާ ކަން އިނގިރޭސި ވިލާތުން ދިވެހި ސަރުކާރަށް ޔަގީން ކޮށްދީފައިވާ ކަމަށް ފޮރިން މިނިސްޓަރު ދުންޔާ މައުމޫން މިއަދު...\nނާޒިމް "ފިއްލެވީ" ސަރުކާރުގެ ލިއުމެއްގައި، ހިމާޔަތަށް އެދެފި


SunOnline: "Ala hutta bandakah nujeheyne, mussandivaanee ves mi viyafaaree gai" #SunRashahFvm\nއުމުރުން ދުވަސްވީ ފުވައްމުލަކު އަންހެނަކު (ކ) އަލަ ކަނޑަނީ، އަދި އަލައިން އުފައްދާފައިވާ ޗިޕްސްތަކެއް-- ސަން ފޮޓޯ/ ފަޔާޒު މޫސާ\n"އަލަ ހުއްޓާ ބަނޑަކަަށް ނުޖެހޭނެ، މުއްސަނދިވާނީ ވެސް މި ވިޔަފާރީގައި"\n3 އަހަރު9މަސް ކުރިން - 09 ސެޕްޓެމްބަރ 2015 1\nޒަމާނުންސުރެ ވެސް ފުވައްމުލަކަކީ "އަލަ" އަށް މަޝްހޫރު ރަށެކެވެ. ފުވައްމުލަކުގެ ދުވަސްވީ މީހުން އޭރު ވެސް މިހާރު ވެސް އޮޅަށް ގޮސް އަލަ ކެނޑުމަކީ ކުރާ މަސައްކަތެކެވެ. މީގެ ކުރިން ދައިތަމެން އަލަ ކަނޑައިގެން އައިސް ބޭނުން ކުރަނީ ގޭގައި ކެއުމަށެވެ. މަދުފަހަރެއްގައި މާލެއަށް އޮޑިއެއް ފުރާ ނަމަ ވިއްކަން މާލެ ފޮނުވޭގޮތްވެ އެވެ. ނަމަވެސް ގިނަ ފަހަރު އެކަން ވެސް އޮއްނަނީ ނުވެފަ އެވެ. އެގޮތަށް އަލަ އޮޅަށް ގޮސް އަލަކަނޑައިގެން ކާތާ 50 އަހަރުވީ މީހުން ވެސް ފުވައްމުކުގައި އެބައުޅެ އެވެ.\nމިރަށުގައި އަލަ ކެނޑުުމުގެ މަސައްކަތުގައި އުޅޭތާ 50 އަހަރަށް ވުރެ ގިނަ އަހަރުވީ އަންހެނަކު 'ސަން' އާ ވާހަކަ ދައްކަމުން ބުނީ "އަލަ އޮޅަށް ގޮސް ކަނޑައިގެން ހަމަ ގޭގައި ކާން ބޭނުން ކުރަނީ" ކަމަށެވެ. ބައެއް ފަހަރު ރަށަށް ޒިޔާރަތް ކުރާ މެހެމާނުންނަށް އަލަ ހަދިޔާއެއްގެ ގޮތުންދޭ ކަމަށާއި އާމްދަނީ ލިބޭ ގޮތަށް އަލައިގެ ކަމެއް ނުކުރެވޭ ކަމަށް ވެސް އޭނާ ބުންޏެެވެ.\n"މާމަމެން ހަމަ އޮޅަށް ދަން އޭރު ވެސް މިހާރު ވެސް ކޮންމެ ދުވަހަކު ހެނދުނަށް، ގޮސް އަލަކަނޑައިގެން އައިސް ގޭގައި ކައްކައިގެން ކަނީ، މިހާރު 50 އަހަރުވީ މިމަސައްކަތް ކުރާތާ،"\nޒަމާނުއްސުރެ ފުވައްމުލަކުގެ އަންހެނުން ކުރަމުން އައި މަސައްކަތަށް މި ވަނީ އާމްދަނީ ހޯދޭނެ މަގެއް ލިބިފަ އެެވެ. މިރަށުގެ ފުނާޑު ކޯޕަރޭޝަނުން އިސްނަގައިގެން ސަރުކާރާ ގުޅިގެން އަލަ ފެކްޓްރީއެއް މި ވަނީ އުފައްދައިފަ އެވެ. އަލަ ތެލުލައި ޕެކެޓްކޮށް ވިއްކަން މިވަނީ ފަށައިފަ އެވެ. އަލަ ތެލުލައިގެން ވިއްކުމޭ ބުނުމުން ގިނަ ބަޔަކަށްހީ ވާނީ އާންމުކޮށް ރަށްރަށުގައި ކަންކުރާ އުސޫލުން ކުރާ ކަމެއްގެ ގޮތުގަ އެވެ. ނަމަވެސް ފުނާޑު ކޯޕަރޭޝަނުން އެކަން ކުރަނީ ތަފާތުކޮށެވެ. ރާއްޖޭން ބޭރުގެ ފެކްޓްރީތަކުގައި ވެސް ޗިޕްސް އުފައްދާ އުސޫލުން ވަކި ހާއްސަ މެޝިނުތަކަކުން ކުރާ އެ މަސައްކަތް ކުރަނީ ވަކި އުސޫލުތަކެއްގެ ވެސް ދަށުންނެވެ. މަސައްކަތުގައި އުޅެންޖެހޭނީ ވަކި ޔުނީފޯމެއް އަޅައިގެންނެވެ.\n"ޓާރޯޗިޕްސް" ތައްޔާރު ކުރާ ގޮތް\nމޯލްޑިވިއަން އަދި ފްލައިމީގެ ފްލައިޓުތަކުން މިހާރު ލިބެން ހުންނަ ޓާރޯޗިޕްސް ހެދުމަށް އަލަ ގަންނަނީ ވެސް ފުވައްމުލަކު މީހުންގެ އަތުންނެވެ. އެގޮތުން އަލަގަތުމަށް ވަކި ހާއްސަ ދަނޑުވެރިންތަކެއް ފެކްޓްރީން ވަނީ ހަމަ ޖައްސައިފަ އެވެ. ފުނާޑު ކޯޕަރޭޝަންގެ ޗެއާ ޕާސަން އަހުމަދު ޝަފީީގު 'ސަން' އަށް ވިދާޅުވީ އަލަ ހެދުމުގެ އެއް ދުވަސް ކުރިން ދަނޑުވެރިންނަށް އަލައަށް އޯޑަރުދޭ ކަމަށެވެ.\n"ދަނޑުވެރިންގެ ލިސްޓުގައި އިންނަ ތަރުތީބުން އަޅުގަނޑުމެން މިގުޅަނި، ގުޅާފައި އެއްގޭގައި ނެތިއްޔާ އަނެއްކާ އަނެއް ދަނޑުވެރިއަކަށް މި ގުޅަނީ. އެ ލިބޭ އަދަދެއް ބަލާފައި އަނެއް ދުވަހަށް އަޅުގަނޑުމެން އޯޑަރު މިދެނީ މިސާލަކަށް 100 ކިލޯއިން ނުވަތަ 60 ކިލޯ އިން،" ޝަފީގު ވިދާޅުވި އެވެ.\nއަލަ ކަނޑައި ސާފުކޮށްގެން އަލަ ކިރަން ދަނޑުވެރިން ދަނީ ފެކްޓްރީއަށެވެ. އަދި އަލަ ކިރައި ނިމުމުން ފެކްޓްރީން ވަގުތުން އެ އަލައަށްވާ ރުފިޔާ ދައްކަ އެވެ.\n"އަޅުގަނޑުމެންނަށް މި ތަސައްވަރު ވަނީ މަސްވެރިން މަސް ބާނައިގެން ގޮސް ބޯޓަށް ކިރާ އުސޫލުން އަލަ ވެސް ހަމަ ވަގުތުން ކިރާާލާފައި ވަގުތުން ޕޭ [ލާރި] ހިފައިގެން ދިއުން،" ޝަފީގު ވިދާޅުވި އެވެ.\nދަނޑުވެރިން އަލަ ސާފުކޮށްގެން ގެނައި ނަމަވެސް ފެކްޓްރީން ވެސް އަލުން އަލަ ސާފު ކުރެ އެވެ. އެގޮތުން އަލަ ސާފު ކުރަން ވަކި ހާއްސަ މެޝިނަކަށް ފެނާއެކު އަޅައި ރަނގަޅަށް ސާފު ކުރުމަށް ފަހު ދެން ސާފު ނުވެ އެއްވެސް ތަންކޮޅެއް ހުރެއްޖެ ނަމަ އަތުން ސާފުކޮށްލަ އެވެ.\nއެ ހުރިހާ ކަމެއްވެސް ކުރަނީ ފެކްޓްރީއަށް ހާއްސަ ހެދުމަކާއި ފައިވާނެއް އަރައިގެން އަދި ނޭފަތާއި އަނގަ ނިވާވާނެ ހެން މާސްކެއް އަޅައިގެނެވެ.\nއަލަ ސާފު ކުރުމަށް ފަހު ދެން އަލަތައް ދޮވެލައި އަލަ ކޮށަން ހާއްސަ މެޝިނަށް އަޅާލަ އެވެ. ވިހި ވަރަކަށް އަލަ އެ މެޝިނުން ކޮށާލަން ފަސް މިނެޓް ވެސް ނުނަގަ އެވެ. އަލަ ކޮށުމަށް ފަހު ދެން އަޅަނީ ވަކި ހާއްސަ ފުރޭންޏަކަށެވެ.\nއަލަތެލުލަން އަޅަނީ 70 އާއި 130 ހާ ދެމެދަށް ހޫނުކޮށްފައި މެޝިނެއްގައި ހުއްނަ ތެޔޮ ގަނޑަކަށެވެ. ފުރޭނީގައި ބަހައްޓައިގެން އަލަ ތެލުލާ އިރު ދޭތެރެއަކުން ހަލުވާލަ އެވެ. ފަސް ވަރަކަށް މިނެޓް ފަހުން އަލަތައް ތެޔޮ ގަނޑުން ނަގައި ހިހޫ ކުރަން ބަހައްޓަ އެވެ.\nދެން ކުރިއަށް ދަނީ އަލަ ޕެކް ކުރުމުގެ މަސައްކަތެވެ. އެ މަސައްކަތް ވެސް ކުރިއަށް ދަނީ އެކަމަށް ހާއްސަ މެޝިނުތަކަކުންނެވެ. އަލަޕެކްކޮށް ފޮށި ފޮއްޓަށް އަޅައި ބަންދު ކުރުމާ ހަމައަށް ހުރިހާ މަރުހަލާއެއް ވެސް ކުރިއަށް ދަނީ ފެކްޓްރީން ކަނޑައަޅާ ވަކި އުސޫލުތަކެއްގެ ދަށުންނެވެ.\nޓާރޯ ޗިޕްސްގެ ހުރިހާކަމެއް ވެސް ކުރަނީ އަންހެނުން\nއަންހެނުން ބާރުވެރި ކުރުވުމަށް ފުނާޑު ކޯޕަރޭޝަނުން ކުރަމުންދާ މަސައްކަތްތައް ބައިވަރެވެ. އޭގެ ތެރެއިން ވެސް އެންމެ ފާހަގަކޯށްލެވޭ ކަމަކީ ޓްރޯ ޗިޕްސް އުފެއްދުމެވެ. އެ މަސައްކަތުގައި ހަރަކާތްތެރި ވަނީ 100 ޕަސެންޓް އަންހެނުންނެވެ.\n"މިކަމުގައި ހަރަކާތްތެރި ވާނީ މުޅިންވެސް އަންހެނުން، އަލަ ކެނޑުމާއި ހަމައިން ފެށިގެން ފޮށީގައި ޕެކް ކުރުމާއި ހަމައަށް ހުރިހާ ކަމެއްވެސް އަންހެނުން ކުރާނީ. މިކަމުން ގިނަ އަންހެނުންތަކަކަށް އާމްދަނީ ލިބިގެން ދާނެ،" ފުނާޑު ކޯޕަރޭޝަންގެ ޗެއާމަން ޝަފީގު ވިދާޅުވި އެވެ.\nޓާރޯ ޗިޕްސް ފެކްޓްރީގައި 120 ކޭސް އަލަ ސްޓޯ ކުރެވޭ ކަމަށް ޝަފީގު ވިދާޅުވި އެވެ. އަދި ޓާރޯ ޗިޕްސްއިން އަދި އެކަށީގެންވާ އާމްދަނީއެއް ނުލިބުނަސް ބޮޑު އާމްދަނީއެއް ލިބޭނެ ކަމުގެ ފުރިހަމަ ޔަގީންކަން އޮތް ކަމަށްވެސް އޭނާ ވިދާޅުވި އެވެ.\n"ޔަގީންކަން އެބައޮތް އިނގޭތޯ ހަމަ މީގެން އަޅުގަނޑުމެންގެ މެންބަރުންނަށް އެކަށީގެންވާ އާމްދަނީއެއް ލިބޭނެ ކަމުގެ. ނަމަވެސް އަދި މިހާތަނަށް އަޅުގަނޑުމެނަށް އެކަށީގެންވާ އާމްދަނީ އެއް ނުލިބޭ،" ޝަފީގު ވިދާޅުވި އެވެ.\nޓާރޯ ޗިޕްސް އުފެއްދުމުގެ ހުރިހާ ކަމެއްވެސް ކުރިއަށް ދަނީ ސަރުކާރުގެ ހާއްސަކޮށް ފިޝަރީޒް މިނިސްޓްރީގެ އެހީތެރިކަމާއި އެކުކަން ފާހަގަކޯށް ޝަފީގު ވަނީ އެފަރާތްތަކަށް ޝުކުރު އަދާކުރައްވާފަ އެވެ.\nރާއްޖޭގެ އުފެއްދުންތެރި ކަމުގެ މުހިންމު ކަން\nފުވައްމުލަކުގެ ދުވަސްވީ މީހުން ފާހަގަ ކުރާ ގޮތުން ދެ ވަނަ ބޮޑު ހަނގުރާމައިގެ ދުވަސްވަރު އެރަށު މީހުން ބަނޑަކަށް ނުޖެހެ އެވެ. ކެއިން ބުއިމަށް ގަސްގަހުގެ ފަތް ބޭނުން ކުރާކަށް ވެސް ނުޖެހުނެވެ. ސަބަބެއް ކަމަށް އެމީހުން ބުނަނީ އެރަށުގައި ހައްދާ ގަސްގަހުން ކާންބޯން ލިބުމެވެ. އެރަށުގައި އުފެއްދުންތެރިކަން އިތުރުވީމަ އެވެ.\nއެއީ ދިވެހިން މިސާލު ނަގަންވީ ކަމެކެވެ. އުފެއްދުންތެރިކަން އިތުރުވުމުން އޭގެ ފައިދާ ކުރާނީ ހަމަ ދިވެހިންނަށެވެ. އޭގެ އިތުރުން "މޭޑް އިން މޯލްޑިވްސް"ގެ ނަމުގައި ބާޒާރުން ދިވެހިންގެ އުފެއްދުންތަކެއް ފެނުމުން އެކަމާ ދިވެހިން ފަހުރުވެރިވާނެ ކަމީ ޝައްކެއް އޮތް ކަމެއް ނޫނެވެ. އަލަ ނޫނަސް ރާއްޖޭގައި އުފައްދައިގެން ވިއްކޭނެ ތަކެތި ބައިވަރު އެބަހުއްޓެެވެ. އެގޮތުން އަނބު ދޮންކެޔޮ ފަދަ ތަކެއްޗަކީ ޕެކެޓްކޮށްގެން ވިއްކުމަކީ ނުވާނެ ކަމެއް ނޫންކަން ޓާރޯ ޗިޕްސް މިވަނީ ސާބިތު ކޮށްދީފަ އެވެ.\n"ކޮންމެ ފަސްގަނޑަކީ އެ ފަސްގަނޑަކަށް ހާއްސަ ކޮންމެސް މޭވާއެއް އުފެދޭ ފަސްގަނޑެއް. އަޅުގަނޑުމެން މިބަލަނީ މިރަށުގެ އެއްޗަކީ އަލަޔާއި އަނބާ ކަމަށް. ހަމަ އެގޮތަށް އެހެން ރަށްރަށަށް އެންމެ ރަނގަޅު އެއްޗަކީ ކާށި ކަމަށް ވެދާނެ. ފުވައްމުލަކުގައި އަލަ އުފައްދާތި ރާއްޖޭގެ ކޮންމެ ރަށެއްގައި އަލަ އުފައްދަން އުޅެގެން ކާމިޔާބެއް ނުވާނެ. އެފަސްގަނޑަކަށް ހާއްސަ އެއްޗެސް ބޭނުންކޮށްގެން އުފެއްދުންތެރިކަން އިތުރުވެދާނެ" ޝަފީގު ވިދާޅުވި އެވެ.\nފުވައްމުލަކަށް ހާއްސަ ޓާރޯ ޗިޕްސް މިހާރު ލިބެން ހުއްނަނީ ހަމަ އެކަނި އިން ފްލައިޓްތަކުންނާއި ޑިއުޓީ ފްރީ ފިހާރަތަކުންނެވެ. ނަމަވެސް މުސްތަގުބަލުގައި މި ޗިޕްސް ރާއްޖޭގެ ލޯކަލް ފިހާރަތަކުން ވެސް ލިބުމަކީ ދުރުކަމެއް ނޫން ކަމަށް ފުނާޑު ކޯޕަރޭޝަނުން ބުނެ އެވެ. އެފަރާތްތަކުގެ އުންމީފަކީ ޗިޕްސްގެ ވިޔަފާރި ފުޅާވެގެން ދިއުމެވެ.\nދިވެހީންގެ ހެދިކާ އަކީ "ހަވާދުލީބިސް"؟ 13 ގަޑި 50 މިނެޓް ކުރިން\nދިވެހި ރޮބޯމޭން، މިއީ އާދައިގެ މީހެއް ނޫން! 13 ގަޑި 31 މިނެޓް ކުރިން\nތައުލީމީ ނިޒާމަށް އަންނަ ބަދަލާއެކު މުދައްރިސުންނަށް ހިތްހަމަޖެހުމާއި އުންމީދު!2ދުވަސް 12 ގަޑި ކުރިން


MIRA ge collection center eh R. ޫngoofaaru gai hulhuvaifi MIRA ge collection center eh R. ޫngoofaaru gai hulhuvaifi\nމީރާގެ ކަލެކްޝަން ސެންޓަރެއް ރ. އުނގޫފާރުގައި ހުޅުވައިފި\nމީރާއިން ރ. އުނގޫފާރުގައި ކަލެކްޝަން ސެންޓަރު ހުޅުވުމުގެ ރަސްމިއްޔާތުގެ ތެރެއިން / ފޮޓޯ: މީރާ\nރ. އުނގޫފާރުގައި މޯލްޑިވްސް އިންލޭންޑް ރެވެނިއު އޮތޯރިޓީ، މީރާ ގެ ކަލެކްޝަން ސެންޓަރެއް ހުޅުވައިފިއެވެ.\nއުނގޫފާރު ކަލެކްޝަން ސެންޓަރ ހުޅުއްވައިދެއްވީ ކޮމިޝަނަރ ޖެނެރަލް އޮފް ޓެކްސޭޝަން ޔަޒީދު މުޙައްމަދާއި ރ. އަތޮޅު ކައުންސިލްގެ ރައީސް އަލީ ޝާހިދެވެ. އުނގޫފާރުގައި މީރާގެ ކަލެކްޝަން ސެންޓަރެއް ޤާއިމުކޮށްފައިވަނީ އެ ސަރަޙައްދުގެ ރައްޔިތުންނަށާއި ޓެކްސްދައްކާ ފަރާތްތަކަށް މީރާގެ ޚިދުމަތްތައް ވީހާވެސް ގާތުންދީ، ޓެކްސް ދައްކާ ފަރާއްތަކަށް ލުއިފަސޭހަކޮށްދިނުމަށްކަމަށް މީރާއިން މައުލޫމާތުދެއެވެ.\nމި ސެންޓަރު ހުޅުވުމަށް ބޭއްވި ރަސްމިއްޔާތުގައި ވާހަކަދައްކަވަމުން ކޮމިޝަނަރ ޖެނެރަލް އޮފް ޓެކްސޭޝަން ޔަޒީދު މުޙައްމަދު ވިދާޅުވީ ޓެކްސް ދައްކާ ފަރާތްތަކަށް މީރާގެ ޚިދުމަތްތައް ގާތުން ލިބި، އެ ފަރާތްތަކަށް ބޭނުންވާ އެހީރެތެރިކަން ފަސޭހަކަމާއި އެކީ ފޯރުވައިދެވޭނެކަމަށެވެ. އަދި ވިޔަފާރިތަކަށް ދަތިކޮށް، ނުއުފުލޭވަރުގެ ބުރައެއް ޖެއްސުމަކީ މީރާގެ މަޤްޞަދެއް ނޫންކަމާއި، ކުދި ވިޔަފާރިތަކަށް ޤާނޫނާ ގަވާއިދުގެ ތެރެއިން ދެވެންހުރި ހުރިހާ ލުއިތަކެއް ދީ އެހީތެރިވެދެއްވާނެކަމަށްވެސް ޔަޒީދު ވިދާޅުވިއެވެ.\nއުނގޫފާރު ކަލެކްޝަން ސެންޓަރުން ވިޔަފާރިތައް މީރާގައި ރަޖިސްޓްރީ ކުރުމާއި، ޓެކްސް ބަޔާންތައް ބަލައިގަތުމާއި، ޓެކުހުގެ ފައިސާއާއި މީރާއަށް ބަލައިގަންނަ އެހެނިހެން ފައިސާ ބަލައިގަތުމުގެ އިތުރުން، ޓެކުހާ ގުޅުންހުރި މަޢުލޫމާތު ބޭނުންވާ ފަރާތްތަކަށް އެ މައުލޫމާތު ފޯރުކޮށްދިނުމުގެ އިންތިޒާމް ވަނީ ހަމަޖެހިފައެވެ.\nމީރާގެ އޮފީސްތައް 13 އަތޮޅެއްގައި ޤާއިމުކޮށް މިހާރު އަންނަނީ ޚިދުމަތް ދެމުންނެވެ.


އަނބިމީހާއާ ދިމާލަށް ނަމަނަމަ މިހެން ނުބުނާތި! – Dhen.mv\nއަނބިމީހާއާ ދިމާލަށް ނަމަނަމަ މިހެން ނުބުނާތި!\nމަރްޔަމް ވަޙީދާ October 13, 2020 - 7:58 pm\nގިނަ ފިރިހެނުން ދެކޭ ގޮތުގައި، އަނބިންނަކީ ގެންގުޅެން އުނދަގޫ ބައެކެވެ. ރުޅިގަދަ ބައެކެވެ. ކުރެވޭ ކުޑަ ކަމަކުން ވެސް ނުވަތަ ބުނެވޭ ބަހަކުން ވެސް ވަރަށް ފަސޭހައިން އަނބިން ރުޅި އަތުވެދާނެއެވެ. މިހެން ކަންތައްތައް ދިމާވުމުން ނުވަތަ އަނބިމީހާ ރުޅިއައުމުން، އެއީ ކީއްވެގެންކަން ވެސް ގިނަ ފިރިންނަށް ނޭނގެއެވެ. އެމީހުންގެ ސިކުނޑި ހުންނަނީ އެއްފަހަރުން ސުމަކަށް ގޮސްފައެވެ.\nޙަގީގަތުގައި ވެސް ބައެއް އަންހެނުންނަކީ ކުދި ކުދި ކަންތަކާ ވެސް ރުޅިގަދަވާ ބައެކެވެ. އެމީހުންނާ ދިމާލަށް މީހަކު ބަލާލާ ގޮތަކުން ވެސް ރުޅި އަތުވެދާނެއެވެ. އަދި އެފަދަ ކަމަކާ ފިރިމީހާ އަޅާނުލައިފިނަމަ، އެރުޅި އިންތިހާއަށް އިތުރު ވެގެންދެއެވެ. ކައިވެންޏަށް ގިނަ ދުވަސްވެފައިވާނަމަ، އަނބިމީހާ ރުޅި އަންނަ ކުދިކުދި ކަންތައް ފިރިމީހާ އަށް އެނގޭނެއެވެ. ނަމަވެސް އަލަތު ކައިވެނި ކޮށްގެން އުޅޭ ފިރިންނަށް، އަނބިމީހާގެ ރުޅިގަނޑު ރަނގަޅަށް ވިސްނުން ވާނީ ފަރުބަދައެއް ކެނޑުމަށްވުރެ ވެސް އުނދަގޫ ކަމަކަށެވެ.\nއަނބިންނާ ވާހަކަ ދައްކާއިރު ސަމާލުވެ ބަލަންޖެހޭ ވަރަށް ގިނަ ކަންތައްތަކެއް ވެއެވެ. ތިރީގައިވާ ޖުމްލަތަކަކީ ނުވަތަ ބަސްތަކަކީ އަނބިންނާ ދިމާލަށް އެއްގޮތަކަށް ވެސް ބުނުން ރަނގަޅު ނޫން ޖުމްލަތަކެކެވެ.\n• "އެހާ މުސްކުޅިއެއް ނޫން"\nތިމާގެ އަނބިމީހާއާ ދިމާލަށް އޭނާ "އެހާ މުސްކުޅިއެއް ނޫން" ނުވަތަ "އެހާ މުސްކުޅި ފާޑެއް ނުޖަހައޭ" ބުނުމަކީ ވަރަށް ބޮޑު ގޯހެކެވެ. ބައެއް ފަހަރު ފިރިމީހާގެ ސިއްޙަތަށް ވެސް (މި ޖުމްލަ ބޭނުން ކުރުމުގެ ސަބަބުން) އަސަރުތަކެއް ކޮށްފާނެ ނުރައްކާތެރި ބަސް ކޮޅެކެވެ. "މުސްކުޅި" މިބަހަކީ އަނބިމީހާ ކައިރީގައި ބޭނުން ކޮށްގެންވާނެ ވެސް ބަހެއް ނޫނެވެ. "އެހާ މުސްކުޅި ފާޑެއް ނުޖަހައޭ" ބުނުމުން އަނބިމީހާ އަށް ހީވާނީ ފިރިމީހާއަށް އޭނާ މުސްކުޅިފާޑު ޖަހައޭ ބުނާހެންނެވެ. އަދި އޭނާ ދެކެ ފޫހިވަނީއޭ ވެސް ހީކޮށް އެކަމާ ކަންބޮޑުވާނެއެވެ. ޝަކުވާތަކާއި އިތުރު ސުވާލުތައް ވެސް މިއެންމެ ކުޑަ ޖުމްލައެއްގެ ސަބަބުން ތިމާ ވަށާލަފާނެއެވެ.\n• "އޭ، ކާއެއްޗެއް ހަދާބަލަ"\nމިޖުމްލަ ބުނެގެން ކާއެއްޗެއް ލިބުނު ކަމުގައި ވިޔަސް، ގިނަ ފަހަރަށް ލިބެނީ އަނބިމީހާގެ ހިތުން ރުހުމުން ދީގެނެއް ނޫނެވެ. މިފަދައިން ބުނެފިނަމަ އޭނާއަަށް ހީވާނީ އަމުރު ކުރަނީ ހެންނެވެ. އެހެންކަމުން ކާންއެއްޗެއް ހެދިޔަސް އަނބިމީހާ އެކަން ކުރާނީ ހިތްހަމަ ޖެހިގެން ހުރެ އެއް ނޫނެވެ. ބައެއް އަނބިން މިކަމާ ރުޅި އައިސްގެން ޖަދަލުކޮށް ބަސްބުނި ކަމުގައި ވިޔަސް، މިފަދަ ކަންކަން ހިތުގައި ބަހައްޓައިގެން ރޮއެ ހިތާމަކުރާ އަނބިން ވެސް މަދެއް ނޫނެވެ.\n• "އަހަރެންގެ މަންމަ/ދައްތަ/ކޮއްކޮ ތިކަން ކުރާ ގޮތް ކިޔައިދެންތަ؟"\nއެހީއެއް ވާން ވިޔަސް، ނުވަތަ އެއްޗެއް ދަސްކޮށްދިނުމުގެ ނިޔަތުގައި ވިޔަސް، އަނބިމީހާ އާއި ދިމާލަށް މިހެން ނުބުނާށެވެ. އަންހެނުންނަކީ އެކަކު އަނެކަކާ ވަރަށް ވާދަވެރި ބައެކެވެ. އެހެންކަމުން އަނބިމީހާ ކަމެއް ކުރާއިރު އެކަން ކުރާނީ އެހެނެއް ނޫނޭ ތިމަންނަގެ މަންމަ/ދައްތަ/ކޮއްކޮ ތިކަން ކުރަނީ މިހެންނޭ ބުނުމުން، އަނބިމީހާ ވަރަށް ބޮޑަށް ހިތްހަމަ ނުޖެހޭނެއެވެ. އޭނާއަށް އެއްވެސް ކަމެއް ރަނގަޅަކަށް ނުކުރެވެއޭ ވެސް ހިތަށް އަރާނެއެވެ. އަނބިން އަބަދުވެސް ބޭނުންވާނީ އެމީހުންގެ ފިރިންނަށް އެންމެ ފުރިހަމައަށް ކަންތައް ކޮށްދޭ މީހަކީ އެމީހުން ކަމުގައި ވާށެވެ. ކަންމިހެން ހުރުމާއެކު، އެހެން މީހަކު ކަންތައް ކުރަނީ މިހެންނޭ ބުނެފިނަމަ އަނބިމީހާ ވަރަށް ފަސޭހައިން ހިތްހަމަ ނުޖެހޭނެއެވެ.\n• "އަހަންނާ އެކީ ޖިމަށް ދާނަންތަ؟"\nއަނބިމީހާގާތު މިހެން އެހުމަށްވުރެ، ދިމާލަށް "ތިހުރީ ވަރަށް ފަލަވެފައޭ ކުޑަކޮށް ކަސްރަތު ކޮށްލާށޭ" ބުނުންވެސް މާރަނގަޅުވާނެއެވެ. އެއީ ސީދާ އެހެން ނުބުނި ކަމުގައި ވިޔަސް، މިހެން ބުނުމުން އެބުނެވެނީ އެހެންނޭ އަނބިމީހާގެ ހިތަށް އަރާނެތީއެވެ. އަނބިމީހާއާ ދިމާލަށް 'މުސްކުޅިއޭ' ބުނުން ނުރައްކާތެރިވާ ގޮތަށް 'ފަލައޭ' ބުނުން ވެސް އެހާމެ ނުރައްކާތެރިއެވެ.\n• "އެހާ ސީރިއަސް ނުވެބަލަ!"\n'ސީރިއަސް' މިބަހަކީ އަންހެނުންގެ ދެވަނަ ނަމޭ ވެސް މީހުން ބުނެ އުޅެއެވެ. ގިނަފަހަރަށް މަޖަލަކަށް ބުނެވޭ އެއްޗަކުން ވެސް އަނބިމީހާ ހިތްހަމަ ނުޖެހި ދާނެއެވެ. ހިތްހަމަ ނުޖެހިފައި އިންދާ އެހާ ސީރިއަސް ނުވެބަލާށޭ ބުނެފިނަމަ އަންހެނުންގެ ރުޅި އިތުރަށް ވާނީ ގަދައެވެ. ފިރިމީހާ އަށް އޭނާގެ އިޙުސާސްތައް ނޭނގެނީ އޭ ބުނެ ރުޅިގަދަ ވެގެން ބައެއް ފަހަރު ރޯން ވެސް ފަށާނެއެވެ.\n• "އެއީ ވަރަށް ސަޅި ކުއްޖެއް"\nތިމާގެ އަނބިމީހާގާތު، ވަކިން ޚާއްސަކޮށް އަނބިމީހާ ހުރި ތަނެއްގައި އެހެން މީހެއް ގާތު، އެހެން އަންހެން ކުއްޖެއްގެ(ރީތި ކަމުގެ) ވާހަކަ ދެއްކުމަކީ ތިމާގެ ސިއްޙަތަށް ވަރަށް ގެއްލުން ހުރި ކަމަކަށް ވާނެއެވެ. ކުރިން ވެސް ބުނި ފަދައިން ފިރިމީހާއަށް އަނބިމީހާ ނޫން އެހެން އަންހެނެއް ކަމުދިޔުމަކީ، އޭނާއަށް ކެތްކުރެވޭނެ ނުވަތަ ކެތްކުރަން ގިނަ ފަހަރަށް ބޭނުންވެސް ވާނެ ކަމެއް ނޫނެވެ. އާއްމުގޮތެއްގައި ގިނަ އަންހެނުންނަކީ ވަރަށް ދީލަތި، ގެންގުޅޭ އެއްޗެހި އެހެން މީހުންނާ ވެސް ހިއްސާކޮށްގެން ގެންގުޅޭ ބައެކެވެ. ނަމަވެސް ފިރިމީހާއާ ޖެހިއްޖެނަމަ އެކަމެއް ނުވާނެއެވެ. އޭރުން އެފެށުނީ ބޮޑު ހަނގުރާމައެކެވެ. ކަންމިހެން ހުރުމާއެކު، އެހެން އަންހެނެއްގެ ވާހަކަ ދައްކާ އެމީހަކަށް ތަޢުރީފު ކުރުމުން ދެން ކަންތައް ވާނޭ ގޮތް އަމިއްލައަށް ވިސްނާލާށެވެ.\nދެމަފިރިން ޒަވާޖީ ޙަޔާތް\nމިލިއުމުގަ “ކަންމިހެން ހުރުމާ އެކު” މި ބަސްކޮޅު ގިނައިން ބޭނުން ކޮއްފަ ހުރިކަމަށް ފާހަގަކުރެވޭ.\nދަރީންނަށް ބައެއް ހާލަތްތަކުގައި އެންމެ ރަނގަޅުވާނެ ގޮތަކީ ދެމަފިރިން ވަކިވުން!\nދަރިފުޅަށް މަގު ދައްކައިދިން ބައްޕަގެ ބަސް: "މަންމައަކީ މަގު މައްޗަށް އެއްލާލި ޖަވާހިރެއް"\nފިރިއެއްގެ ފަރާތުން އަނބިމީހާ ބޭނުންވާ ކަމަކީ ކޮބާ؟\nދެމަފިރީން އެއްދާން ނުކޮށް ވަރަށް ގިނަ ދުވަސްވުމުން ކައިވެނި ޞައްޙަވާނެތޯ؟\n"ނަބިއްޔާގެ ޙައްޤުގަ" މައުޟޫޢަށް ދަރުހެއް ބާއްވަން އުޅުމުން، މައުޟޫޢު ބަދަލު ކުރަން އެންގި: ޙިޖްރަ ޖަމިއްޔާ\nއާތްރައިޓިސް ބޭސް :އުމުރުން ދުވަސްވީ މީހުނަށް ކޮވިޑް-19 ގެ ނުރައްކާ ކުޑަކޮށްދޭ\nއިސްރާޢީލާއެކު ގުޅުން ޤާއިމް ކުރުމަށް ދަނީ ޕްރެޝަރ ކުރަމުން، އެކަމަކު ހުންނާނީ ސާބިތު ކަމާއެކު ފަލަސްތީންގެ މުސްލިމުންނާއެކު: ޕާކިސްތާން\nހަގީގީ ހާދިސާ: އަހަރެންނަކަށް އަހަރެންގެ ބައްޕައެއް ނޭނގެއެވެ. އެހެނަސް އަހަރެން ބައްޕައަށް ހެޔޮދުއާ ކުރަމެވެ.


Yoosey ge thaa'eedhu Muizu ah, Muizu akee dhevana Umar Zahir\nޔޫސޭގެ ތާއީދު މުއިއްޒަށް، މުއިއްޒަކީ ދެވަނަ އުމަރު ޒާހިރު\nޔޫސުފް ރަފީއު އާއި އުމަރު ޒާހިރު އަދި ޑރ. މުހައްމަދު މުއިއްޒު -- އަވަސް ފޮޓޯ\nކުރިއަށް އޮތް ލޯކަލް ކައުންސިލް އިންތިހާބުގައި މާލެ ސިޓީ މޭޔަރުގެ ކަމަށް ވާދަ ކުރައްވާ ޕީޕީއެމްގެ ކެންޑިޑޭޓް ޑރ. މުހައްމަދު މުއިއްޒަށް ތާއީދު ކުރައްވާ ކަމަށް ލެޖެންޑަރީ އެކްޓަރު ޔޫސުފް ރަފީއު (ޔޫސޭ) އިއުލާނު ކުރައްވައިފި އެވެ.\nލޯކަލް ކައުންސިލް އިންތިހާބުގެ ކެންޕޭނަށް މުއިއްޒު ހިންގަވާ "މުއިއްޒު ޓީވީ" ގައި ވާހަކަ ދައްކަވަމުން ޔޫސޭ ވިދާޅުވީ މާލެއަށް އައިސްފައިވާ މުހިންމު ބަދަލުތަކުގައި ކުރީގެ މިނިސްޓަރު އުމަރު ޒާހިރުގެ ދައުރު ވަރަށް ބޮޑު ކަމަށާ އެމަނިކުފާނަކީ މަސައްކަތްތެރިކަމާއި މަސްއޫލިއްޔަތު އަދާ ކުރެއްވުމުގައި ނަމޫނާއެއް ކަމަށެވެ.\nޔޫސޭ ވިދާޅުވީ މުއިއްޒު ސިފަ ކުރެވެނީ ދެވަނަ އުމަރު ޒާހިރުގެ ގޮތުގައި ކަމަށާ ހައުސިން މިނިސްޓަރު ކަމުގައި ހޭދަ ކުރެއްވި ހަތް އަހަރު ދުވަހުގެ ތެރޭގައި މުއިއްޒުގެ ކިބައިން ފެނިވަޑައިގަތީ އުމަރު ޒާހިރުގެ ކިބައިން ފެނިގެންދިޔަ ފަދަ މަސައްކަތްތެރިކަމާއި މަސްއޫލިއްޔަތު އަދާ ކުރެއްވުމުގެ ނަމޫނާ ކަމަށެވެ.\nމިދިޔަ ހަތް އަހަރުތެރޭ މާލެއަށް އަައިސްފައިވާ ތަރައްގީގައި މުއިއްޒުގެ ދައުރު ވަރަށް ބޮޑު ކަމަށާ މުއިއްޒު ފަދަ ބޭފުޅަކު މާލެ ސިޓީގެ މޭޔަރު ކަމަށް އިންތިހާބު ކޮށްފިނަމަ އެކަމުގެ ފައިދާ ހުރިހާ ގޮތަކުން ފެންނާނެ ކަމަށް ޔޫސޭ ވިދާޅުވި އެވެ.\n"އަޅުގަނޑަށް ސިފަ ކުރެވެނީ އޮނަރަބަލް އުމަރު ޒާހިރު ނެތް ތަނުގައި އުފެދުނު އުމަރު ޒާހިރެއް މުއިއްޒަކީ،" ޔޫސޭ ވިދާޅުވި އެވެ.\nމާލޭގެ މޭޔަރު ކަމަށް ވާދަ ކުރައްވަނީ ޕީޕީއެމްގެ ފަރާތުން މުއިއްޒާއި އެމްޑީޕީގެ ފަރާތުން އެ ޕާޓީގެ ކުރީގެ ސެކްރެޓަރީ ޖެނަރަލް އަނަސް އަބްދުއްސައްތާރު އެވެ. މީގެ އިތުރުން މަޖިލީހުގެ ކުރީގެ ފޭދޫ ދާއިރާގެ މެންބަރު އަލްހާން ފަހްމީ ވެސް ގެންދަވަނީ އަމިއްލަ ގޮތުން މާލޭގެ މޭޔަރު ކަމަށް ވާދަ ކުރައްވަމުންނެވެ.\nޕީޕީއެމް ޑރ. މުހައްމަދު މުއިއްޒު ލޯކަލް ކައުންސިލްތަކުގެ އިންތިހާބު + އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ ޔޫސުފު ރަފީއު


Hotel Asia fas kohfi\nކޮވިޑް-19 ގެ ސަބަބުން ހޮޓެލް އޭޝިއާ ފަސްކޮށްފި\nމިދިޔަ އަހަރު ދަރުބާރުގޭގައި ކުރި ގެންދިޔަ ހޮޓެލް އޭޝިއާ ފެއާގެ ސްޓޯލެއް -- ފޮޓޯ: އަވަސް\nރާއްޖޭގައި ބާއްވާ އެންމެ ދުވަސްވީ ވިޔަފާރީގެ ފެއާ ކަމަށްވާ ހޮޓެލް އޭޝިއާ، ކޮވިޑް-19 ފެތުރެމުން ދިއުމުގެ ސަބަބުން މި އަހަރު ނުބާއްވަން ނިންމައިފި އެވެ.\nހޮޓެލް އޭޝިއާ އިންތިޒާމު ކުރާ މޯލްޑިވްސް އެކްޒިބިޝަން އެންޑް ކޮންފަރެންސް ސާވިސަސް (މެކްސް) އިން ބުނި ގޮތުގައި މި އަހަރުގެ ސެޕްޓެމްބަރު މަހުގެ 20 އިން 23 އަށް ދަރުބާރުގޭގައި ބާއްވަން ކުރިން ނިންމާފައިވާ ހޮޓެލް އޭޝިއާ ފެއާ މި އަހަރު ނުބާއްވަން ނިންމާފައިވާ ކަމަށެވެ.\nއެ ކުންފުނިން ބުނި ގޮތުގައި ހޮޓެލް އޭޝިއާ ނުބާއްވަން ނިންމީ، ކޮވިޑް-19 ގެ ސަބަބުން ދަތުރު ފަތުރަށްވެސް އެޅިފައިވާ ހުރަހުގެ ސަބަބުންނެވެ. އަދި މިހާރުގެ ހާލަތުން ގިނަ ވިޔަފާރިތައް ފެއާގައި ބައިވެރިވާން ދަތިވެފައިވާކަން އެ ކުންފުނިން ފާހަގަ ކޮށްފައިވެ އެވެ.\nކޮވިޑް-19 ބަލި ކޮންޓްރޯލް ކުރަން ސަރުކާރުން ދަނީ މަސައްކަތް ކުރަމުންނެވެ. ނަމަވެސް ލޮކްޑައުންއަށް ދިން ލުއިތަކާއެކު މި ބަލި ފެތުރުން ވަނީ އިތުރުވެފަ އެވެ.\nހޮޓެލް އޭޝިއާ ފެއާއަކީ ރާއްޖޭގައި ބާއްވާ އެންމެ ޒަމާންވީ އެއް ފެއާ އެވެ. މި ފެއާ ބާއްވަމުންދާތާ 15 އަހަރު ވެފައިވެ އެވެ. ހޮޓެލް އޭޝިއާ ފެއާގެ ހާއްސަ އެއް ބަޔަކީ، ފެއާގެ ތެރޭގައި އޮންނަ އިންޓަނޭޝަނަލް ކަލިނަރީ ޗެލެންޖެވެ. މިދިޔަ އަހަރުގެ ކަލިނަރީ ޗެލެންޖުގައި 400 އަށް ވުރެ ގިނަ ޝެފުން ބައިވެރިވި އެވެ.\nހޮޓެލް އޭޝިއާ ކެންސަލް ކޮށްފައިވާއިރު، ރާއްޖޭގައި ކޮވިޑް-19 ބަލި ފެތުރުން ވަނީ އިތުރުވެފަ އެވެ. ހެލްޕް ޕްރޮޓެކްޝަން އެޖެންސީ (އެޗްޕީއޭ) އިން އިއްޔެ ބުނި ގޮތުގައި އިއްޔެގެ 24 ގަޑިއިރު ތެރޭގައި ކޮވިޑަށް 1490 މީހެއްގެ ސާމްޕަލް ޓެސްޓްކޮށް، 152 ސާމްޕަލްއެއް ޕޮޒިޓިވްވެފައިވާ ކަމަށެވެ. އޭގެ ތެރޭގައި ހިމެނެނީ 89 ދިވެހިންނާއި ބަންގްލަދޭޝްގެ 54 މީހަކާއި އިންޑިއާގެ ފަސް މީހެއްގެ އިތުރުން ސްރީލަންކާގެ ހަަތަރު މީހެކެވެ. މި އަދަދާއެކު، ޕޮޒިޓިވްވި މީހުންގެ އަދަދު ވަނީ 3,719 އަށް އަރާފަ އެވެ. އަދި ޕޮޒިޓިވްވި މީހުންގެ ތެރޭގައި އަތޮޅުތެރެއިން 10 މީހަކު ވެސް ހިމެނެ އެވެ.\nޓޫރިޒަމް ހޮޓެލް އޭޝިއާ ކޮވިޑް-19\nނުވަ ޗާޓަރާއެކު ރާއްޖެއަށް 28 އެއާލައިނެއް


އޮސްޓްރޭލިއަން އޯޕަން: އަންހެން ސިންގަލްސް ޗެމްޕިއަންކަން އޮސާކާއަށް\nމިއީ އޮސާކާ ކާމިޔާބުކުރި ހަތަރުވަނަ ގްރޭންޑް ސްލޭމް މުބާރާތް\nއޮސާކާ ޗެމްޕިއަންކަން ހޯދީ ޖެނިފާ ބްރޭޑީ އަތުން މޮޅުވެގެން\n20 ފެބްރުއަރީ 2021 | ހޮނިހިރު 16:08\nއޮސްޓްރޭލިއަން އޯޕަންގެ ތައްޓާއެކު ޖަޕާނުގެ ނައޯމީ އޮސާކާ\nމިހާރު ކުރިއަށްދާ އޮސްޓްރޭލިއަން އޯޕަން ޓެނިސް މުބާރާތުގެ އަންހެން ސިންގަލްސްގެ ޗެމްޕިއަންކަން ޖަޕާނުގެ ނައޯމީ އޮސާކާ ހޯދައިފިއެވެ.\nމިއީ އޮސާކާ ކާމިޔާބުކުރި ހަތަރުވަނަ ގްރޭންޑް ސްލޭމް މުބާރާތެވެ. އަދި މިހާތަނަށް ގްރޭންޑް ސްލޭމް މުބާރާތެއްގެ ފައިނަލުން އޮސާކާ ބަލިވެފައި ނުވާއިރު، މިއީ އޭނާ އޮސްޓްރޭލިއަން އޯޕަން ކާމިޔާބުކުރި ދެވަނަ ފަހަރެވެ. މީގެ ކުރިން އޭނާ މި މުބާރާތް ކާމިޔާބުކުރީ 2019 ވަނަ އަހަރެވެ.\nމި އަހަރުގެ މުބާރާތުގެ ޗެމްޕިއަންކަން އޮސާކާ ހޯދީ ހޮނިހިރު ދުވަހު ކުޅުނު ފައިނަލް މެޗުގައި އެމެރިކާގެ ޖެނިފާ ބްރޭޑީ އަތުން ސީދާ ދެ ސެޓުން ކާމިޔާބުކޮށްގެންނެވެ. މި މެޗުގެ ސެޓުތައް އޮސާކާ ގެންދިޔައީ 6-4 އަދި 6-3 ންނެވެ.\nބްރޭޑީ ބަލިކޮށް އޮސާކާ އޮސްޓްރޭލިއަން އޯޕަން ކާމިޔާބުކުރިއިރު، މި ދެ ކުޅުންތެރިން ވަނީ 2020 ވަނަ އަހަރުގެ ޔޫއެސް އޯޕަންގެ ސެމީ ފައިނަލުގައި ވާދަކޮށްފައެވެ. އެ މެޗުން މޮޅުވީ އޮސާކާއެއެވެ. އަދި ހޮނިހިރު ދުވަހު ކުޅުނު ފައިނަލް މެޗުން އޮސާކާ މޮޅުވިއިރު، މިދިޔަ އަހަރުގެ ފެބްރުއަރީ މަހުން ފެށިގެން އަދި މިހާތަނަށް މެޗަކުން އޭނާ ބަލިވެފައެއް ނުވެއެވެ. އެގޮތުން އެންމެ ފަހުން ކުޅުނު 20 މެޗުންވެސް އޮސާކާ ވަނީ މޮޅުވެފައެވެ.


SunOnline: Atholhu thakah ethere kuraa cigarette, raa, uoorumas noon thakethin duty maaf kuran faaskoffi\nއަތޮޅު ތެރެއަށް އެތެރެ ކުރާ ސިނގިރޭޓް، ރާ، އޫރުމަސް ނޫންތަކެތިން ޑިއުޓީ މާފުކުރަން ފާސްކޮށްފި\nފާތިމަތު ސައީދު 15 Jul 2020, 15:29\nސިނގިރެޓާއި، ދުންފަތް ހިމެނޭ ބާވަތްތައް އަދި ރަލާއި އޫރުމަސް ފިޔަވައި އަތޮޅުތަކުގައި ހުންނަ ބައިނަލްއަގްވާމީ ވައިގެ ބަނދަރު ތަކަށާއި ޕޯޓުތަކަށް އެތެރެކުރާ ހުރިހާ މުދަލަކުން ނަގާ ޑިއުޓީގެ 50 ޕަސެންޓް މާފުކޮށްދޭން ރައްޔިތުންގެ މަޖިލީހުން ފާސްކޮށްފި އެވެ.\nއެކްސްޕޯޓް އިމްޕޯޓް ގާނޫނަށް ގަމު ދާއިރާގެ މެމްބަރު މުހައްމަދު ވިސާމް ހުށަހެޅުއްވި އިސްލާހަށް ބަދަލުތަކެއް ގެންނަން މިއަދު މަޖިލީހުގެ ތަޅުމަށް ވަނީ ހުށަހަޅާފަ އެވެ.\nހާރޫނު ހުށަހެޅުއްވި އެ އިސްލާހަށް ތާއީދު ކުރެއްވީ ހިތަދޫ މެދު ދާއިރާގެ މެމްބަރު އަހުމަދު ރަޝީދެވެ. އެ އިސްލާހާ އެކު މުޅި ބިލު ފާސްކުރަން މިއަދު މަޖިލީހުގައި ބައިވެރިވި 58 މެމްބަރުން ވަނީ ވޯޓު ދެއްވާފަ އެވެ.\nއޭގެ އިތުރުން އަތޮޅުތަކުގެ ޕޯޓުތަކަށް ގެންނަ މުދާ އެ ރަށެއްގައި ގުދަން ކުރަން ލާޒިމް ކުރަން ވެސް މިއަދު އެ ބިލުގައި ހިމެނި އެވެ. އަދި އެނާޖީ ޑްރިންކުން ނަގާ ޑިއުޓީ ދެގުނައަށް ބޮޑުކުރަންވެސް ހިމެނި އެވެ.\nއެކްސްޕޯޓް އިމްޕޯޓް ގާނޫނަށް ގިނަ ބަދަލުތަކެއް ގެންނަން މިއަދު މަޖިލީހުން ފާސްކުރި އެވެ. އޭގެ ތެރޭގައި އިމާރާތްކުރުމަށް ބޭނުންކުރާ ގިނަ ތަކެތިން ޑިއުޓީ ކަނޑާލަން ވަނީ ފާސްކޮށްފަ އެވެ. އެގޮތުން ދަގަނޑާއި އެކަތަ ޝީޓު، ޕްލޭޓު އަދި އިމާރާތްކުރަން ބޭނުންކުރާ ދަނގަނޑުން ކުރިން ނަގަމުން އައި ފަސް ޕަސެންޓުގެ ޑިއުޓީ ސުން ޕަސެންޓަށް ކަނޑާލަން ވަނީ ފާސްކޮށްފަ އެވެ. އަދި ދަގަނޑުގެ ބާވަތްތަކުގެ ތެރެއިން ދަގަނޑު ޓިނުން ނަގާ ޑިއުޓީ 10 ޕަސެންޓަށް ބޮޑުކުރަން ވަނީ ފާސްކޮށްފަ އެވެ.\nޒިންކުން ހަދާފައި ހުންނަ ތަކެތީގެ ތެރެއިން ޓިނު، ތިނބި އަދި ދިޔަދޮވިން ކުރިން ނަގަމުން އައި 15 ޕަސެންޓު ޑިއުޓީ ސުން ޕަސެންޓަށް ކަނޑަން ވަނީ ހިމަނާފަ އެވެ.\nމީގެ އިތުރުން ސެރަމިކުން ހަދާފައި ހުންނަ ތަކެތީގެ ތެރެއިން ތަށިމުށިން ނަގާ ޑިއުޓީ 10 ޕަސެންޓުން ސުން ޕަސެންޓަށް އަދި ޓޭބަލްވެއާ އާއި ކިޗަންވެއާއިން ނަގާ ޑިއުޓީ 15 ޕަސެންޓުން ފަސް ޕަސެންޓަށް ކުޑަކުރަން ވަނީ ފާސްކޮށްފަ އެވެ.\nއޭގެ އިތުރުން ބައިސްކަލާއި އޭގެ ބައިތަކާއި، އަދި ހެލްމެޓުން މިހާރު ނަގާ އިމްޕޯޓު ޑިއުޓީ ކަނޑާލަންވެސް މަޖިލީހުން ފާސްކުރި އެވެ.


Beyru gaumuthakugai thibi dhivehin dhatheegai!\nބޭރު ގައުމުތަކުގައި ތިބި ދިވެހިން ދަތީގައި!\nކޮވިޑް-19 އިގެ ނުރައްކާ މުޅި ދުނިޔެއަށް ވަނީ ފެތުރިފަ އެވެ. ގައުމުތައް އޮތީ ބަންދެއްގެ ތެރޭގަ އެވެ. އެކި މުއްދަތަށް ގައުމުތައް މުޅިން ބަންދު ކޮށްލީ މަޖުބޫރު ހާލަތުގަ އެވެ. ކޮވިޑް-19 ވަބާއިން ސަލާމަތްވުމަށް އެ ފިޔަވަޅު އަޅަން ގިނަ ގައުމުތަކަށް މަޖުބޫރުވީ އެވެ. ބައެއް އެހެން ގައުމުތައް އޮތީ އަދި އެއަށްވުރެ ވެސް ބޮޑު ބަންދެއްގަ އެވެ. ގައުމު ލޮކްޑައުން ކޮށްފައިވާއިރު ގައުމުގެ އެތެރޭގައި ކާފިއު ވެސް އިއުލާނު ކޮށްގެންނެވެ.\nއެހެން ކަމުން މިވަގުތު ދުނިޔޭގެ ހުރިހާ ގައުމެއްގައިހެން ތިބި ގިނަ ރައްޔިތުން ވެސް ތިބީ ދަތި ހާލެއްގަ އެވެ. އޭގެ ތެރޭގައި އަސާސީ ހިދުމަތްތަކުން މަހުރޫމްވެފައި ތިބި ކިތަންމެ ބަޔަކުވެސް އެބަ ތިއްބެވެ. ދުނިޔެއަށް މި ބަލާމުސީބާތުގައި ރާއްޖެ ވެސް އޮތީ ދަތީގެ ތެރޭގަ އެވެ. އަދި ރާއްޖެ އޮތީ ވަރުގަދަ ފިޔަވަޅުތަކެއް ވެސް އަޅައިގެންނެވެ. އެކަމުގެ ސަބަބުން ދިވެހިންގެ އާންމު ދިރިއުޅުމަށް ވެސް ވަނީ ބުރޫއަރާފަ އެވެ.\nދިވެހިންގެ ތެރެއިން އިތުރު ދަތިތަކެއްގައި ތިބި އެތައް ބަޔަކުވެސް އެބަ ތިއްބެވެ. އެއީ ރާއްޖެ އަންނަން ބޭނުންވެ، ނަމަވެސް އެހެން ގައުމުތަކުގައި "ތާށިވެފައި" ތިބި މީހުންނެވެ. އިންޑިއާ އާއި ސްރީލަންކާ އާއި ނޭޕާލް އަދި މެލޭޝިޔާ ފަދަ ގައުމުތަކުގައި އެފަދަ އެތައް ދިވެހިނެއް އެބަ ތިއްބެވެ. އެހެން އެތައް ގައުމެއްގައި ވެސް ރާއްޖެ ނާދެވިފައިތިބި ދިވެހިން އެބަ ތިއްބެވެ.\nއެންމެ ބޮޑު ކަންބޮޑުވުމެެއްގައި ތިބީ އަވައްޓެރި އިންޑިއާ އަދި ނޭޕާލްގައި ތިބި ދިވެހިންނެވެ. އިންޑިއާގައި ތިބީ ބޭހަށް އެ ގައުމަށް ގޮސް ތިބި ދިވެހިންނެވެ. އަދި ބައެއް އެހެނިހެން ބޭނުންތަކަށް އެ ގައުމަށް ގޮސް ނާދެވިފައި ތިބި އެތައް ބަޔަކު ވެސް އެ ގައުމުގައި ތިބިއިރު އިންޑިއާ އޮތީ 21 ދުވަހުގެ ބަންދެއްގަ އެވެ. ދަތުރުފަތުރުގެ ހުރިހާ ނިޒާމެއް އޮތީ ހުއްޓުވާފަ އެވެ. ބައެއް ސަރަހައްދުތަކުގައި ކާފިއު ވެސް އިއުލާނު ކޮށްފަ އެވެ.\nނޭޕާލްގައި ތިބީ 17 ދިވެހިންނެވެ. އެއީ އެ ގައުމުގައި މެޑިސިން ކިޔަވަމުންދާ ދަރިވަރުންތަކެކެވެ. އެ ދަރިވަރުން ތިބީ ވެސް ވަރަށް ދަތި ހާލަތެއްގަ އެވެ. ފުރޭނެ ކަމަށް ބަލައިގެން ސިޓީ ދޫކޮށް އެއާޕޯޓަށް ގޮސް އެތަނުގައި އެތައް ވަގުތެއް ހޭދަ ކުރަން ޖެހުނެވެ. މިވަގުތު ތިބީ ވަގުތީ ހިޔާ ވަހިކަމެއްގެ ތެރޭގަ އެވެ.\nނޭޕާލް: އެ ގައުމުގައިވެސް ރާއްޖެ ނާދެވިފައި ތިބި 17 ދަރިވަރުން އެބަ ތިބި\nއިންޑިއާގައި ތިބި ދިވެހިންނަށް ވެސް އެފަދަ ހާލަތެއް މެދުވެރިވި އެވެ. މިމަހުގެ 20 ވަނަ ދުވަހު އިންޑިއާގައި ތިބި ދިވެހިންނަށް ރާއްޖެ އާދެވޭނެ ކަމުގެ ޔަގީންކަން ގައުމީ އެއާލައިނުން ދިނުމާއި ގުޅިގެން އެތައް ބަޔަކު އެއާޕޯޓަށް ދިޔައެވެ. ދަތުރު ކެންސަލްވިކަން އެންގީ ގިނަ ބަޔަކު އެއާޕޯޓްގައި ތިއްބަ އެވެ. އޭރު އެމީހުން ތިބީ ކުއްޔަށް ނަގައިގެން ތިބި ތަންތަން ދޫކޮށް، ފުރަށް އެއާޕޯޓްގަ އެވެ.\nއެހެން ކަމުން އެތައް ވަގުތެއް "ވާންވީގޮތެއް" ނޭންގި އެއާޕޯޓްގައި ހޭދަކުރަން ޖެހުނެވެ. އެ ދިވެހިން ވެސް އެ ތިބީ ރާއްޖެ އާދެވޭނެ ދުވަހެއްގެ އިންތިޒާރުގައި ވަގުތީ ހިޔާ ވަހިކަމެއްގަ އެވެ.\nރާއްޖެ ނާދެވި އިންޑިއާގައި ތިބި ބައެއް ދިވެހިން ބުނި ގޮތުގައި 20 ވަނަ ދުވަހު ރާއްޖެ އާދެވޭނެ ކަމުގެ ޔަގީންކަން ދިނުމުން ޑޮކްޓަރަށް ދައްކާ ހުރިހާ ކަމެއް ނިންމުމަށްފަހު ކުއްޔަށް ހިފައިގެން ތިބި ތަން ދޫކޮށް އަދި ހޯދި ބައެއް ތަކެތިވެސް ދޫކޮށް އެއާޕޯޓަށް ގޮސް ނުފުރި އެތައް ވަގުތަކު އެއާޕޯޓްގައި ތިބެން ޖެހުނެވެ. އަދި އެ ދުވަހުން ފެށިގެން ހޭދަ ކުރަމުންދާ ކޮންމެ ދުވަހަކީ ވެސް އެތައް ދަތިތަކެއް ތަހަންމަލް ކުރަންޖެހޭ ދުވަހެކެވެ.\n"މިތަނުން ފިހާރައެއްގަ އެއްޗެއް ނެތް. އެއްޗެއް ހޯދަންދާން މި ޖެހެނީ ވަރަށް ދުރުގައި ހުންނަ މޯލަކަށް. ނަމަވެސް އެއްގަމު ދަތުރުތައް ވެސް މި އޮތީ ހުއްޓިފައި. އެ ހުރިހާ ހިނގުމެއް ހިނގާފަ ގޮސް ކިއުގައި ތިބެގެން މި އަންނަނީ ބޭނުންވާ އެއްޗެއް ނުލިބި. ހަގީގަތުގައި ކާނެ ގޮތެއްވެސް މިހާރު ނެތް. އެކި ފަހަރު އެކި ގޮތްގޮތުން ކާއެއްޗެއް ތައްޔާރު ކޮށްލައިގެން މި ތިބެނީ."\nމި ހާލަތުގެ ދަތިކަން އިންޑިއާގައި ކިޔަވަމުންދާ ދިވެހި ދަރިވަރުން ވެސް ދަނީ ތަހައްމަލު ކުރަމުންނެވެ.\n"ފުރަތަމަ ކަމަކަށް މިހާރު ސަފީރެއް ވެސް މިކޮޅުގައި ނެތް. ކުރިން ސަފީރަކު ހުންނެވިއިރު ދިމާވާ ދަތިތައް ހިއްސާކުރުމުން އެކަންކަން ވަރަށް އަވަހަށް ހަމަޖައްސައި ދެއްވާ. ނަމަވެސް މި ހާލަތުގައި ކުރިން ދިމާ ނުވާ އެތައް ދަތިތަކެއް އެބަދިމާވޭ. ދަރިވަރުން ކިޔަވަން އައިސް ތިބޭ ތަންތަނުގެ ހާލަތު ވެސް މިހާރު ވަރަށް ދަށް. އެކަންކަން ވެސް ހައްލު ކުރެވޭނެ ގޮތެއް ނެތް."\nމީގެ އިތުުރުން ދިވެހިން ތިބި ސަރަހައްދުތަކުގައި މިހާރު ރޯގާ ބަލިމަޑުކަން ވެސް އޮތީ ވަރަށް ބޮޑަށް ފެތުރިފަ އެވެ. އެއީވެސް އެ ދިވެހިންނަށް އޮތް ވަރަށް ބޮޑު ބިރެކެވެ. ބޮޑު ކަމެއް ދިމާވެއްޖެނަމަ ބޭރު ބަޔަކަށްވުމުން އިންޑިއާގައި ކުރަން ޖެހޭނީ ކޮން ތަޖުރިބާއެއް ކަމެއް ނޭނގި އެ މީހުން ތިބީ ބޮޑު ހާސް ކަމެއްގަ އެވެ.\nއިންޑިއާ: އެ ގައުމު އޮތީ 21 ދުވަހަށް ބަންދުކޮށްފައި: އެތައް ދިވެހިންނެއް ތިބީ ރާއްޖެ އާދެވޭނެ ގޮތެއް ނެތިފައި -- ފޮޓޯ: ގެޓީ އިމެޖަސް\nނޭޕާލްގައި ތިބި ދަރިވަރުންގެ ހާލަތަކީ ވެސް އެއީ އެވެ. އެ ދަރިވަރުންނަކީ ރާއްޖެއަށް ސިއްހީ އެހީތެރިކަން އެހީތެރިކަން ފޯރުކޮށްދޭން އަންނަ މަސައްކަތް ކުރި ދަރިވަރުންތަކެކެވެ.\nނަމަވެސް ރާއްޖެ ނާދެވި، ނޭޕާލް ބަންދުވުމުން އެ މީހުން ވެސް ވަނީ "ހާލުގައި" ޖެހިފަ އެވެ. ތިބީ ކާނެ އަދި ބޯނެ އެއްޗެއްވެސް މާދަމާއަށް ހޯދޭނެތޯ ސުވާލު ކުރުމުގަ އެވެ. ކޮވިޑްގެ ނުރައްކާ ސާކް ގައުމުގައި އިތުރަށް ބޮޑުވެއްޖެނަމަ އެންމެ ނުރައްކާތެރިކަން ބޮޑު ގައުމަކަށް ނޭޕާލްވެދާނެ ކަމުގެ އިންޒާރު ސިއްހީ އިދާރާތަކުން ދީފައިވާތީ ނޭޕާލްގެ ހާލަތު ދެން ބަދަލުވެދާނެ ގޮތަކާމެދު ވެސް ތިބީ ބޮޑު ކަންބޮޑުވުމެއްގަ އެވެ.\nފޮރިން މިނިސްޓްރީން މަސައްކަތް\nފޮރިން މިނިސްޓްރީން ވަނީ ރާއްޖެއިން ބޭރުގެ ގައުމުތަކުގައި ދިރިއުޅޭ ރައްޔިތުން އެ ގައުމެއްގައި ނުވަތަ އެ ގައުމަކާ އެންމެ ކައިރި ގައުމުގައިވާ އެއްބަސީއެއްގައި ރަޖިސްޓްރީންވާން ބޭރުގައި ތިބި ހުރިހާ ދިވެހިންގެ ކިބައިން އެދިފަ އެވެ. މިހާތަނަށް 8،000 ވުރެ ގިނަ ދިވެހިން ރަޖިސްޓްރީވެފައި ވެއެވެ.\nއެކި ގައުމުތަކުގައި ތިބި ދިވެހިންގެ ތެރެއިން ރާއްޖެ ނާދެވި "ތާށިވެފައި" ތިބި މީހުން ރާއްޖެ ގެންނަން މަސައްކަތްތަކެއް ފޮރިން މިނިސްްޓްރީން ކުރެ އެވެ. ނަމަވެސް އެކަމުގައި މިހާތަނަށް އަދި މާ ބޮޑު ކުރިއެރުމެއް ލިބިފައެއް ނުވެއެވެ.\nފޮރިން މިނިސްޓަރު އަބްދުﷲ ޝާހިދު ވަނީ، ރާއްޖެއަށް އައުމަށް ޓިކެޓް ނަގާފައި ވަނިކޮށް ފްލައިޓް ކެންސަލްވުމުގެ ސަބަބުން ރާއްޖެއަށް ނާދެވިފައި ތިބި 17 ދިވެހިން ރާއްޖެއަށް ގެނައުމާ ބެހޭ ގޮތުން ނޭޕާލުގެ ފޮރިން މިނިސްޓަރާ ވެސް މަޝްވަރާ ކުރައްވާފަ އެވެ.\nނަމަވެސް މިވަގުތު ނޭޕާލް އޮތީ "ލޮކް ޑައުން" ހާލަތުގަ އެވެ. ވައިގެ ދަތުރުފަތުރުތަކުގައި ހުރަސްތަކެއް ވެއެވެ. އަދި ހާލަތަށް ބަދަލު އައިސް، ވައިގެ ސަރަހައްދު ހުޅުވާލެވި އަދި ފްލައިޓްތައް ފެށުނުހާ އަވަހަކަށް އެދަރިވަރުން ރާއްޖެއަށް ފޮނުއްވުމުގެ މަސައްކަތް ނޭޕާލުން ކޮށްދޭނެ އެވެ.\nއެހެން ކަމުން އެ މީހުނަށް އަދި ރާއްޖެ އާދެވޭނެ މަގެއް ނެތެވެ.\nއިންޑިއާގައި ތިބި ދިވެހިންނަށް ވެސް ރާއްޖެ އާދެވޭނެ ކަމުގެ އުންމީދެެއް އަދި ނެތެވެ. އިންޑިއާގެ ބޯޑަރުވެސް 21 ދުވަހަށް ބަންދުކޮށްފައި ވާތީ ދިވެހިންނަށް އެނބުރި އާދެވޭނީ އެ މުއްދަތު ހަމަވުމުން ނޫނީ ހާއްސަ ހުއްދައެއްގެ ތެރެއިން އެއާ ސްޕޭސް ހުޅުވާލުމުންނެވެ.\nފޮރިން މިނިސްޓްރީން މަސައްކަތް ކުރަމުން ދަނީ ދިވެހިން ރާއްޖެ ގެނެވެންދެން އެމީހުންގެ ޒަރޫރީ ކަންކަން ފުރިހަމަ ކޮށްދެވޭނެ ގޮތްތަކެއް ހަމަޖައްސާށެވެ. އެމްބަސީތައް މެދުވެރިކޮށް އެ ގައުމުގައި ދިރިއުޅޭ ދިވެހިންނަށް އެކި ގޮތްގޮތުން އެހީތެރިކަން ފޯރުކޮށް ދެއެވެ. އަދި އިންޑިއާގައި ތިބި އާސަންދައިގެ ހަވާލުގައި ބޭސްކުރަން ދިޔަ ދިވެހިންނަށް ރާއްޖެ އާދެވެންދެން އެ ރައްޔިތުންގެ ހުރުމާއި، ކެއުމާއި އެހެނިހެެން ބައެއް ހަރަދުތައް ހަމަޖައްސައިދެ އެވެ.\nމީގެ އިތުރުން ކޮވިޑް-19 އާ ގުޅިގެން ލޮކްޑައުންކޮށް، ކާފިއު އިއުލާނު ކޮށްފައިވާ އަވަށްޓެރި ސްރީލަންކާގައި ތިބި ދިވެހިންނަށް ތަކެތި ފޮނުވުމުގެ ފުރުސަތު އެ މީހުން އާއިލާތަކަށް ދިނުމަށް ދިވެހި ސަރުކާރުން ވަނީ ނިންމާފަ އެވެ. އަންނަ އާދީއްތަ ދުވަހު، ގައުމީ އެއާލައިން މޯލްޑިވިއަންގެ ފްލައިޓެއް މުދާ ބަލައި، ލަންކާއަށް ދަތުރުކުރާއިރު އެ ފްލައިޓުގައި ލަންކާގައި ތިބި ދިވެހިންނަށް ތަކެތި ފޮނުވުމުގެ ފުރުސަތު މިހާރު ވަނީ ދީފަ އެވެ.\nއިންޑިއާ ސްރީލަންކާ ނޭޕާލް + މެލޭޝިޔާ ކޮވިޑް-19 ފޮރިން މިނިސްޓްރީ އަބްދުﷲ ޝާހިދު ކޮރޯނާ ވައިރަސް ކޮވިޑް-19 އިގެ ބަލާއާފާތް\nސާކް ރިލީފް ފަންޑަށް ރާއްޖޭން 200،000 ޑޮލަރު


Joorimanaa Faisaa Nudhekiyas License Negeyene - Vaguthu\nއަދިވެސް އެންމެ ގޯސްހާލަތުގައި ޔޫރަޕް - 14 ގަޑިއިރު ކުރިން\nޖޫރިމަނާ ފައިސާ ނުދެއްކިޔަސް ލައިސަންސް ނެގޭނެ\n3 މަސް ކުރިން ( ޖުލައި 17, 2021 )\nފިޔަވަޅުތައް ވަރުގަދަކޮށް މާލޭގައި 16 ގަޑިއިރު ކާފިއު؛- ވަގުތު އިމޭޖަސް- މުހައްމަދު އަފްޒަލް\nލައިސަންސް ނުނަގާ ގަވާއިދާ ހިލާފަށް އެއްގަމު އުޅަނދު ދުއްވައިގެން ކުރި ޖޫރިމަނާ ފައިސާ ނުދެއްކިޔަސް ލައިސަންސަށް އެދެވޭ ގޮތަށް އެެއްގަމު އުޅަނދުފަހަރު ދުއްވުމުގެ ލައިސަންސް ދޫކުރުމާ ބެހޭ ގަވާއިދަށް އިސްލާހުތަކެއް ގެނެސްފިއެވެ.\nމީގެ ކުރިން އަމަލުކުރަމުން އައި ގަވައިދުގައި ބުނާ ގޮތުން ލައިސަންސްގެ ނަގަން ހަދާ ތިއަރީ ޓެސްޓުގައި ބައިވެރިވެވޭނީ ހުއްދަ ނެތި އެއްގަމު އުޅަނދު ދުއްވައިގެން ދައްކަން ޖެހޭ އެއްވެސް ޖޫރިމަނާއެއް އޮތްނަމަ އެ ޖޫރިމަނާ ދެއްކުމަށް ފަހުއެވެ.\nބުރާސްފަތި ދުވަހު ޓްރާންޕޯޓް މިނިސްޓްރީން އާއްމުކުރި އުޅަނދުފަހަރު ދުއްވުމުގެ ލައިސަންސް ދޫކުރުމާބެހޭ ގަވާއިދުގައި ލައިސެންސްއަށް އެދި ހުށައެޅުމުގެ މާއްދާގެ ދަށުން ވަނީ އުނިކޮށްފައެވެ.\nމި ގަވާއިދުގެ ދަށުން ގަވާއިދާ ހިލާފަށް ޕާކު ކުރާ ނަމަ ލައިސަންސުން ޕޮއިންޓް އުނިކޮށް އަދި ލައިސަންސް ބާތިލް ކުރެވޭ ގޮތަށްވެސް ވަނީ ހަމަޖައްސާފައެވެ.\nލައިސަންސް ހިފަހައްޓާފައި ވަނިކޮށް ދުއްވާ މީހުންނާއި އެ އުޅަނދެއްގެ ވެރިފަރާތް ވެސް ޖޫރިމަނާ ކުރެވޭނެ ކަމަށް އާ ގަވާއިދުގައިވެއެވެ. އަދި ލައިސަންސް ނެތި ދުއްވާ އުޅަނދުތައް ވެސް 15 ދުވަހަށް ހިފެހެއްޓޭނެ ކަމަށް ގަވާއިދުގައިވެއެވެ.\nބޭރު ގައުމުތަކުން ދޫކުރާ ލައިސަންސް ބޭނުން ކޮށްގެން ވެސް ވަގުުތީ ގޮތުން ރާއްޖޭގައި ދުއްވުމުގެ ހުއްދަ ލިބޭ ގޮތަށް ވެސް ގަވާއިދުގައި ހިމަނާފައިވެއެވެ. އެގޮތުން ޓްރާންސްޕޯޓް އޮތޯރިޓީން ގަބޫލުކުރާ ގައުމުތަކުން ދޫކުރާ ލައިސަންސެއް އޮވެއްޖެ ނަމަ، 90 ދުވަސް ވަންދެން ރާއްޖޭގައި އެފަދަ ލައިސަންސެއް ބޭނުންކޮށްގެން ދުއްވޭނެ ކަމަށް އެ ގަވާއިދުގައިވެއެވެ.\nކޮރަޕްޝަނަށް ތުހުމަތުވާ މީހުން މަގާމުތަކުގައި ތިބުމުން ކަންބޮޑުވެއްޖެ\nވެހިކަލް ދުއްވާ އިރު ސިނގިރޭޓާއި ވޭޕް ކުރުން މާނަކޮށްފި\nބޯޓުދަތުރުފަތުރު ކުރާ މީހުންގެ ހައްގުތައް ރައްކާތެރިކޮށްދޭ ބިލެއް ހަދަނީ\nޖުލައި 17, 2021 19:43\nމި ޤަވާޢިދު ހަދާފަ މިއޮތީކީ ރައްޔިތުންނަށް ފަސޭހަކުރާކަށް ނޫން އަދި ރައްޔިތުންގެ ފުރާނަ ސަލާމަތް ކުރާކަށްވެސް ނޫން. ވިސްނާލަބަލަ މި ޤަވާޢިދު ގައި ނެތޭ ޢަޑުގަދަވާ ގޮތަށް ހަދައިގެން ސައިކަލު ދުއްވާ ގޭންގް މީހުންނަށް އަޅާނެ ފިއަވަޅެއް . ސައިކަލެއްގައި ގޮސް މީހަކަށް ޙަމަލާދީފިއްޔާ ލައިސަންސް އަށް ވާނެގޮތެއް ނެތް މީގައި . އެންމެ ގިނަ ގޭންގް ޙަމަލާތައް ހިނގާފަ ހުރީ އެގޮތަށް. ވީމާ މީ ރައްޔިތުންގެ މަޖްލީހުގައި ތިބި މީހުން ނިކަމެތި ރައްޔިތުންނަށް ދުއްޕާން ކުރަން ހެދި ޤަވާޢިދެއް . މުޅިންވެސް ހުރީ ޕާކު ކުރުމާ މާލޭގެ ތޮއްޖެހުން ބޮޑު ކަމުން ރައްޔިތުންނަށް ދިމާވާ އުނދަގުތަކުގެ ސަބަބުން ދިމާވާ ކަންކަމަށް ފިއަވަޅު އަޅަން ނިންމާފަ .\nޖުލައި 17, 2021 22:52\nރައްޔިތުންނައް ބަލާ ބޮޑުކުރުންނޫން ކަމެއް ނުކުރެ\nޖުލައި 18, 2021 00:15\nޤްާނޫން އާއި ޤަވާއިދުތައް ތަންފީޒް ނުކުރެވެންޏާ އެ ނެހެދިޔަސް މަރަނގަލުވާނެ، ފައިސާއާއި ވަގުތު ސަލަމަތްކުރެވޭން، ރައްޔިތުންގެ ވާހަކލަ ދައްކަނެކަމެއްނެތް އެއީ ރައްޔިތުންގެ ފައިދާއަށް ޤަނޫން ހަދާއިދާރާތާއި ތަންފީޒީ އިދާރާތްތަކެއް މަސައްކަތެއްނުކުރޭ، ތިވެސް އިސްލާހް ތިކުރި ކުއްވެރިންނަށް ފައިދާކުރަން، އެނޫން ކަމެއްގައެއްނޫން.


Hdh. atholhuge rahyithunge mahchah ihmaalu vevifai nuveythoaeve?\nހދ. އަތޮޅުގެ ރައްޔިތުންގެ މައްޗަށް އިހްމާލު ވެވިފައި ނުވޭތޯއެވެ؟\nލިޔުނީ: ހަނިމާދޫ ދާއިރާގެ މެމްބަރ ހުސެއިން ސަހުދީ\nމިލިޔުމަކީ ހދ. އަތޮޅުގައި ފަތުރުވެރިކަމުގެ ރިސޯރޓެއް ތަރައްޤީކޮށްއޮޕަރޭޓްކުރަން ފެށިފައިނުވާތީ އަތޮޅުގެ އޮންލައިން ނޫސްތަކާއި، ހދ. އަތޮޅު ކައުންސިލުން ކުރަމުންދާ ހިތްވަރުގަދަ މަސައްކަތުގައި އަޅުގަނޑުގެ ބައިވެރިވުންދީ، އަތޮޅުގެ ދަރިއެއްގެ ހައިސިއްޔަތުން އެމަސައްކަތުގައި ބައިވެރިވުމަށް އަޅުގަނޑުގެ ގަލަން އުފުލާލައި، ލިޔަންފަށާ ސިލްސިލާ ލިޔުންތަކުގެ ތެރެއިން ދެވަނަ ލިޔުމެވެ.\n25 މެއި 2005 ވަނަ ދުވަހަކީ ހދ. އަތޮޅު ރައްޔިތުންނަށް އުފާވެރިކަންގެނުވި އުންމީދީ ދުވަހެކެވެ. 200 އެނދުގެ ރިސޯޓެއްގެ ގޮތުގައި ތަރައްޤީކުރުމަށް ކުއްޔަށްދެވުނު ދުވަހެވެ. އަތޮޅުން ބޭރުގައި ވަޒީފާއަދާކުރަމުންދިޔަ އެތައް އަތޮޅުގެ ރައްޔިތުންނަކާއި އެރައްޔިތުންގެ ޢާއިލާތަކަށް ހިނތުންވުން ގެނެސްދިން ދުވަހެކެވެ. އަތޮޅުގައި ތިބެ ވަޒީފާއަދާކުރުމަށް ބޭނުންވާ އެތައްޒުވާނުންނަކާއި އެތައްރައްޔިތުންނަށް އައު އުންމީދެއް ގެނުވި ދުވަހެކެވެ. ހދ. އަތޮޅުގެ ތަރައްޤީއަށްއެދި ތިބި އެތަށް ދަރިންނެއްގެ އުންމީދު އައުވި ދުވަހެކެވެ.\nއޭގެ އަހަރެއްހާދުވަސްފަހަށް ސޮއްސާލަމާތޯއެވެ! 25 ޖޫން 2006 ވަނަ ދުވަހަކީ އަތޮޅުގެ ރައްޔިތުންގެ އުންމީދަށް އުންމީދުގެ ބޮޅެއް އިތުރުވި ދުވަހެކެވެ. ހދ. ކުޑަމުރައިދޫގައި 250 އެނދުގެ ރިސޯޓެއް ތަރައްޤީކުރުމަށް ކުއްޔަށް ދެވުނީއެވެ. މިހިތްހަމަޖެހުމުގައި ހަމަނުޖެހިވިއުޅެނިކޮށް އޭގެ ތިންމަހެއްހާ ދުވަސްފަހުން 600 އެނދުގެ ރިސޯޓެއްގެ ގޮތުގައި 17 ސެޕްޓެމްބަރ 2006 ގައި ހދ. ނާގޯށި ކުއްޔަށްދިންކަން ޢިއުލާން ކުރެވިގެން ދިޔައެވެ. އޭގެ ދެއަހަރެއްހާ ދުވަސްފަހުން 12 މާރޗް 2008 ގައި ހދ. ނޮޅިވަރަމްފަރުގައި ޓްރެއިނިންގ ރިސޯޓެއް ތަރައްޤީކުރުމަށް ކުއްޔަށްދެވުނެވެ.\nއަތޮޅުގެ ރައްޔިތުން އުފަލުން ފޮޅުނެވެ. އަތޮޅުގެ “މާ” ތިން ފަޅުރަށުގައި ފެށުމަށް ހަމަޖެހުނު ފަތުރުވެރިކަމުގެ މަސައްކަތަކީ އަތޮޅު ހަމައިސްކޮޅަށް ތެދުވެލަން ލިބުނު ރަނުގެ ފުރުޞަތެކެވެ. އަތޮޅުން ވަޒީފާލިބުމުގެ ދަތިކަންފިލައި، އަތޮޅުގެ ރައްޔިތުންގެ ޖީބުތަށް ތިޔާގިކޮށްލަން ލިބުނު ފުރުޞަތެކެވެ. އަތޮޅުގައި ހުރި އިޖުތިމާއީމައްސަލަތައް މުލުން ލުހުލުމެއް ހުޅުވާލެވުނު ދޮރާއްޓެކެވެ.\nއަޅުގަނޑުމެން 25 މެއި 2005 ވަނަ ދުވަހުން ފެށިގެން އުންމީދުގައި ފީނަމުން، ފޮނި ހުވަފެންތައް ދެކެމުން، އަތޮޅަށްޓަކައި ހިތުގައި ކުރެހުން ކުރަހަމުން 2014 ވަނަ އަހަރުގެ ސެޕްޓެމްބަރމަހުގެ މިއަދާހަމައަށް ވާސިލްވެވުނުއިރު އަތޮޅުގެ ކޮންމެރައްޔިތަކަށް ލިބިފައިވަނީ މާޔޫސްކަމެވެ. އަޅުގަނޑުމެން ދުއް ހުވަފެންތައްވީ ބިލާހަކަށެވެ. ކުރެހި ކުރެހުންތައް ހުދާއި ކަޅަށް ބަދަލުވީއެވެ.\nފަންސަވީސް ހާހަށްވުރެމަތީގައި އޮތް، ދިވެހިރާއްޖޭގެ އާބާދީގެ ގޮތުން އެންމެބޮޑު އަތޮޅުގެ ރައްޔިތުންގެމައްޗަށް އިޙްމާލްވެވިފައިވަނީ އިއްތިފާޤަކުންނޫނެވެ. އަތޮޅުގެ ރައްޔިތުން އެދިއެދިތިބި ފަތުރުވެރިކަން އަތޮޅުގައި ނުފެށިވުމުންބާރުލެވިދާނެ ކޮންމެ މީހަކު ވެފައިވާ އިޙްމާލަށް އަތޮޅުދެކެ ލޯބިވާ އެއްވެސް ދަރިއަކު މަޢާފެއްނުކުރާނެއެވެ. އަޅުގަނޑުމެންގެ ވާހަކަ އަޅުގަނޑުމެން ނުދައްކާނަމަ ދައްކާނެ މީހަކު ނާންނާނެއެވެ.\nނޯޓް: މިއީ މިހާރު ކުރިއަށްދާ މީޑިއާތަކުގެ ކެމްޕެއިން ”ހދ ފަތުރުވެރިކަމަށް ދަހިވެފައި” ގައި ބައިވެރިވާ ހުރިހާ މީޑިއާއެއްގައި ލިއަމުން ދާ ސިލްސިލާގެލިޔުމެވެ


February 05, 2018 7\nޗައިނާ މީހުން މި ވަގުތު ރާއްޖެ ނައުމަށް އެދެފި\nރާއްޖޭގައި މިހާރު ހިނގަމުންދާ ސިޔާސީ ހަމަނުޖެހުންތަކާ ގުޅިގެން، ޗައިނާ މީހުން މި ވަގުތު ރާއްޖެ ނައުމަށް އެ ގައުމުގެ ސަރުކާރުން އެދެފި އެވެ.\nFebruary 04, 2018 17\nޗައިނާ، ޔޫކޭ މީހުން ރާއްޖެ އައުމުގައި ސަމާލުވާންއެދެފި\nޗައިނާ އާއި އިނގިރޭސި ވިލާތުގެ މީހުން ރާއްޖެ އަށް ދަތުރު ކުރުމުގައި ސަމާލުވުމަށް އަންގައި އެ ދެެ ގައުމުން ޓްރެވަލް އެޑްވައިޒަރީއެއް މިއަދު ނެރެފި އެވެ.\nސްރީ ލަންކާގައި ޗައިނާގެ ޕްލޭނާމެދު އިންޑިއާ ކަންބޮޑުވޭ\nނިއު ދިއްލީ (ފެބްރުއަރީ 4) - ސްރީ ލަންކާގައި ހިންގާ ޗައިނާގެ ޕްލޭނާ މެދު ކަންބޮޑުވާ ކަމަށް އިންޑިއާގެ ޑިފެންސް މިނިސްޓަރު ނިރްމަލާ ސިތާރަން ވިދާޅުވެއްޖެ އެވެ.\n"ކްލިޕްބޯޑް ޑާޓާ" ޗައިނާއަކަށް ނުފޮނުވަން: ވަންޕްލަސް\nވަންޕްލަސް ފޯނުތައް ބޭނުންކުރާ މީހުން، ފޯނުގެ ކްލިޕްބޯޑަށް ކޮޕީކުރާ ޑާޓާ، ޗައިނާގެ ސާވާއަކަށް ފޮނުވާ ކަމަށް ބުނެ އިންޓަނެޓް ފޯރަމްތަކުގައި ދައްކާ ވާހަކަތަކަށް، ވަންޕްލަސް ޖަވާބުދީފި އެވެ. އެކަން ހިނގަން މެދުވެރިވި ސަބަބު، ވަންޕްލަސްއިން ވަނީ ވަރަށް ރަނގަޅަށް އޮޅުންފިލުވައިދީފަ އެވެ.\nސައުތު ޗައިނާ ކަނޑަށް އެމެރިކާގެ މަނަވަރެއް ވަދެއްޖެ\nބެއިޖިން (ޖެނުއަރީ 21) - ޚިޔާލު ތަފާތުވުން ބޮޑުވެފައިވާ ސައުތު ޗައިނާ ކަނޑުގެ ސަރަހައްދުގައި އެމެރިކާގެ މަނަވަރެއް ގަވާއިދާޚިލާފުވެފައިވާ ކަމަށް ޗައިނާ އިން ބުނެފި އެވެ.\nޗައިނާ ކުންފުންޏެއް ބަންގްލަދޭޝްއިން ބްލެކްލިސްޓް ކޮށްފި\nޑާކާ (ޖެނުއަރީ 20) - ޗައިނާގެ ކޮންސްޓްރަކްޝަން ބޮޑު ކުންފުންޏެއް ބަންގްލަދޭޝް ސަރުކާރުން ބްލެކްލިސްޓްކޮށް އެ ކުންފުނީން އެ ގައުމުގައި ކުރަމުންދާ މަސައްކަތްތައް ހުއްޓާލަން އަންގައިފި އެވެ.


އައި.ޓީ ސެކިއުރިޓީ ކޮންސަލްޓަންޓް - އީ.އެކްސް 1 އަށް ކުރިން ކޮށްފައިވާ ނަންބަރު: IUL)38-AB/38/2020/15)އިޢުލާނާ ގުޅިގެން އެކަށީގެންވާ ޢަދަދަށް ޝަރުޠުހަމަވާ މީހުން ކުރިމަތިލާފައި ނުވާތީ، އަލުން އިޢުލާނު ކުރީމެވެ.\nއިޢުލާން ކުރެވިފައިވާ މަޤާމާއި އެއް ފެންވަރެއްގެ މަޤާމެއްގައި ދައުލަތުގެ މުޢައްސަސާއެއްގައި މަސައްކަތްކޮށް 01 އަހަރު ދުވަހުގެ ތަޖުރިބާ ލިބިފައިވުން.ނުވަތަ،\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ3ފެބްރުވަރީ 2021 ވާ ބުދަ ދުވަހުގެ 14:00ގެ ކުރިން ވަޒީފާއަށް އެދޭ ފޯމާއި ލިޔުންތައް މިކޮމިޝަނުގެ އީމެއިލް އެޑްރެސް [email protected] މެދުވެރިކޮށް ބަލައި ގަނެވޭނެއެވެ.\nމިކޮމިޝަނުގެ ނަންބަރު (IUL)38-AB/38/2021/15 (10 ޖަނަވަރީ 2021) އިޢުލާނާ ގުޅިގެން ސެކިއުރިޓީ ކޮންސަލްޓަންޓުގެ މަޤާމަށް ކުރިމަތިލުމަށް ލިޔެކިޔުންތައް ހުށަހަޅާފައިވާ ފަރާތްތަކުން އަލުން ކުރިމަތިލުމަށް ފޯމާއި ލިޔެކިޔުންތައް ހުށަހަޅުއްވާކަށް ނުޖެހޭނެއެވެ.\nވަޒީފާއަށް އެދި ހުށަހަޅާ ފޯމު މި ކޮމިޝަނުގެ ރިސެޕްޝަނުން ލިބެން ހުންނާނެއެވެ. އަދި މިކޮމިޝަނުގެ ވެބްސައިޓް www.elections.gov.mv އިން ޑައުންލޯޑް ކުރެވޭނެއެވެ.\nޝަރުޠު ފުރިހަމަވާ ފަރާތްތަކުން ކަމާގުޅޭ ދާއިރާއިން ހޯދާފައިވާ މަތީ ސެޓުފިކެޓުތަކަށް، މާކުސް ދެވޭނީ ތަޢުލީމަށް މާކުސް ދިނުމަށް ކަނޑައަޅާފައިވާ ގޮތުގެމަތީންނެވެ.\nއިލެކްޝަން ކޮމިޝަންގެ ވަޒީފާއަށް އެދި ހުށަހަޅާ ފޯމު


Barudhan Lui Kuran Diet Kurumakee Muhinmu Kameh Noon - Vaguthu\nބަރުދަން ލުއިކުރަން ޑައިޓް ކުރުމަކީ މުހިއްމު ކަމެއް ނޫން!\n11 މަސް ކުރިން ( ޖެނުއަރީ 6, 2017 )\nބަރުދަން ލުއިކުރުމަށް ކޮންމެހެން ޑައިޓް ކުރުމަކީ މުހިއްމު ކަމެއް ނޫންކަމަށް، އިނގިރޭސި ވިލާތުގެ ޑޮކްޓަރެއް ކަމަށްވާ ސެލީ ނޯޓަން ވިދާޅުވެއްޖެ އެވެ.\nޑރ. ސެލީ ވިދާޅުވީ، އާއްމު ގޮތެއްގައި ގިނަ އަންހެނުން ފަލަވުމުން އަވަހަށް ހިކުމުގެ ގޮތުން ކޮންމެވެސް ޑައިޓެއްގެ ބޭނުން ހިފާ ކަމަށެވެ. ނަމަވެސް މިއީ ބޭކާރު ކަމެއް ކަމަށް ސެލީ ވިދާޅުވި އެވެ.\nއެގޮތުން، ޑައިޓެއްގެ އެހީގައި ބަރުދަން ލުއިކުރަން އުޅޭ މީހުންގެ 85 އިންސައްތަ މީހުން، ބުރަ މަސައްކަތުން ބަރުދަން ލުއިކުރުމަށްފަހު، އޭގެ އަހަރެއްހާ ދުވަސްފަހުން އަނެއްކާވެސް ކުރިން ހުންނަވަރަށް ބަރުދަން އުފުލިގެން ދާކަމަށް ދިރާސާތަކުން ދައްކާ ކަމަށްވެސް ސެލީ ވިދާޅުވި އެވެ.\n"ދިރާސާތަކުން ދައްކާފަ އެބަހުރި. ބަރުދަން ލުއިކުރުމަށް ޑައިޓެއްގެ ބޭނުން ނުހިފުމުގެ މުހިއްމުކަން. އެގޮތުން ޑައިޓެއްގެ އެހީގަ ބަރުދަން ލުއކުރަން އުޅޭ މީހުންގެ 85 އިންސައްތަ މީހުން، ބުރަ މަސައްކަތުން ބަރުދަން ލުއިކުރުމަށްފަހު، އޭގެ އަހަރެއްހާ ދުވަސްފަހުން އަނެއްކާވެސް ކުރިން ހުންނަވަރަށް ބަރުދަން އުފުލިގެން ދާކަމަށް ދިރާސާތަކުން ދައްކާ" ޑރ. ސެލީ ވިދާޅުވި އެވެ.\nޑައިޓެއްގެ ފުރިހަމަ ނަތީޖާ ނުފެނުމުން ނުތަނަވަސްކަން ކުރިމަތިވެ، ކެއުމުގައި ކުރިން ބޭނުން ކުރަމުންދާ އާދަތަކަށް ދެވޭތަން އަންނަ ކަމަށް ވެސް ޑރ.ސެލީ ވިދާޅުވި އެވެ. އަދި އޭގެ ސަބަބުން ހަށިގަނޑަށް ބަދަލުތަކެއް އައިސް ސިއްހީ ގޮތުން ވެސް ބޮޑެތި މައްސަލަތަކެއް ކުރިމަތިވާ ކަމަށް ވެސް ޑރ. ސެލީ ވިދާޅުވި އެވެ.\n"އޭގެ ސަބަބުން ކެއުމުގެ ކުރީގެ އާދަތަކަށް މިދެވެނީ. އަދި ހަށިގަނޑަށް ބަދަލުތަކެއް އައިސް ސިއްހީ ގޮތުން އެތަށް މައްސަލަތަކަކާ ކުރިމަތިވާންތަން ފެނިގެންދޭ" ޑރ. ސެލީ ވިދާޅުވި އެވެ.\nފެބުރުއަރީ 18, 2015 - 09:13\nVarah fake . Evves mauloomath eh mi akun neyngunu\nފެބުރުއަރީ 17, 2015 - 22:38\nދެނަ ކިހިނެއްތަ ހަދަން ވީ... މީން އަޅެއެއްޗެއް އެނގިއްޖެތަ.. ސުރުހީ ަވަރަށް ސަޅި... މަސްދަރު ސުމެއް...އޮއްޓަރެއް ނެތް...\nފެބުރުއަރީ 17, 2015 - 20:01\nއަޅޭ... މަ ހިކޭނެ ގޮތެއް ބުނެދީބަ ޕްލީޒް\nފެބުރުއަރީ 18, 2015 - 09:09\nރަނގަޅަށް ގަޑިންގަޑިއަށް3ވޭލާގައި ފަރިއްކުޅުއްވާށެވެ. ހެނދުނު ބަނޑުހައި ފިލާވަރަށެވެ. މެންދުރު އެއަށްވުރެ މަދުކޮށެވެ. ރޭގަނޑު ވަރަށްކުޑަ ކޮށެވެ ބަނޑުހައިވާނަމަ ކެއުމުގެ އިތުރުން ހަކުރުނާޅާ ކަޅުސައިތައްޓެއް ބޯށެވެ. ބައެއްރޭގަނޑު ކެއުމުގެ ބަދަލުގައި 1 އާފަލު ނުވަތަ2އޮރެންޖް ކާލާށެވެ. ދޭތެރެއަކުން ބަނޑުހައިވާނަމަ ކޮންމެވެސް މޭވާއެއް ނުވަތަ ފޮނިމަޑު ޖޫސްތައްޓެއް ބޯލާށެވެ ޢާއްމުކޮށެއްނޫނެވެ، އިތުރަށް ބޭނުންވާނަމަ ހުސްފެން ބޯށެވެ. އެކަމަކު ދުވާލަކު 2ލީޓަރަށްވުރެ ގިނަނުވާވަރަށެވެ. އެއިރުން ހިކިދާނެއެވެ.\nފެބުރުއަރީ 17, 2015 - 09:25\nމީ ދެން.... ހަމަ އެއްބައި....ސުރުހީ ފެނިފަ މަހީކުރީ.... ބަރުދަން ލުއިކުރެވޭނެ ކޮންމެސް މޮޅުގޮތެކޭ އޮތީ.... ބައިކުޅަދު މަދީތަ އަޅެ މިއެއްޗެހި ލިޔާ މީހުން ޕިސް ޕިސް؟؟؟؟؟؟\nފެބުރުއަރީ 17, 2015 - 08:23\nދެން ޑައެޓްނުކޮށް ކީއް މި ކުރަންޖެހެނީ..؟ އަބަދުވެސް ދެބައިކުޅަ އެއްބައި ވާހަކަ ލިޔެފަ އޮންނާނީ..!\nސިނގިރޭޓަށް ފަހު ކެންސަރަށް އެންމެ ބޮޑަށް މަގުފަހިކުރުވަނީ ސޮސެޖުން: ޑރ. ޝާން\nދެން ސޮސެޖު ނުކާތި. ސަބަބު މިއޮތީ\nސުންނަތުން ސާބިތުވާ ސިއްހަތަށް ފައިދާހުރި ބުއިމެއް\n2 ދުވަސް ކުރިން 5\nއުރަމަތީ ކެންސަރަށް މަގުފަހިވާތީ ދޭތެރެދުރުކުރާ ބޭސް ބޭނުންކުރާ މީހުންގެ އަދަދު މަދުވަނީ


Island hopper's diary: Games girls play in the Maldives ~ Veymandoo Island 2004\nGames girls play in the Maldives ~ Veymandoo Island 2004\nތިޔަ ނަގާ ހުރިހާ ފޮޓޯއެއްގައި ފުރާނަ އަޅުވަން ޤިޔާމަތްދުވަހުން ޖެހިއްޖެ ނަމަ ފުރާނަ އެޅުވޭނެތަ؟ އެހެން މިބުނީ ދިރޭ ފުރާނަ ހުންނަ އެއްޗެތީގެ ފޮޓޯ ނެގުމަކީ ޙަރާމްކަމެއްކަމުގެ ސައްހަ ހަދީޘްތައް ހުރީމަ. ދީން ކިޔަވަމުންދާތީ ނަޞީޙަތްތެރި މިވަނީ. ކިތަންމެ ފޮޓޯ ނަގާހިތްވިޔަސް ކިތަންމެ ކުރާ ހިތްވާ ކަމެއްވެސް ދޫކޮށްލަންޖެހޭ ފަހަރު އަންނާނެ އިނގޭ ﷲ އަށްޓަކާ. ސުވަރުގެ ހޯދުމަށް މަސައްކަތްކުރޭ. ފަސްވަޤުތު ނަމާދު ކުރޭ. އަހަރެން ފަހުން ދޭނަން ޙަދީޘްތައް. މިކޮމެންޓާމެދު ވިސްނާ. މިއީ ތިބާގެ ޙަޔާތުގެ ޓަރނިންގ ޕޮއިންޓަކަށް ވެދާނެ. މިރޭ ނިދަން އޮންނައިރު މި ޚިޔާލުތައް ތިބާއަށް އުނދަގޫކުރާނެ. ވަރަށް ސަލާމް\nFeb 13, 2010, 5:18:00 PM\nPlease provide more details on all the Hadiths that relate to cameras and the general field of photography.\nFeb 15, 2010, 4:22:00 PM\nއިސްލާމުންގެ ނަމުގައި ދުނިޔޭގައި ވާހާ ތަކެތި އަމިއްލައަށް ހަރާމްކޮށް މީހުންނަށް ދުއްތުރާ ދީ، އަދި އެވަރުން ކަމުނުގޮސްގެން އެހެންމީހުނަށް އެކަން ފެތުރުމުގެ މަސައްކަތް ކުރާ މަގުފުރެދިފައިވާ މީހާއަށް ބުނަމެވެ. ތިޔަ އަމިއްލައަށް ބަޔަކު ތައްޔާރުކޮށްފައިވާ ދީނަށް އިސްލާމް ދީން ނުކިޔާށެވެ. އަދި އެދީނުގެ ނަން ހުތުރު ނުކުރާށެވެ. ތިޔަމީހުނާއި ހެދި މިހާރު ދުނިޔޭގައި އުޅެވޭވަރެއްނޫނެވެ. މުޅި އުމުރު އެކަހެރި ހޮހޮޅައެއްގައި ދިރިއުޅެން ދިޔައީމާއި ތިޔަބުނާ ދިރިއުޅުން ހުންނާނީ ލިބިފައެވެ.\nFeb 15, 2010, 4:35:00 PM\nApr 1, 2010, 2:37:00 PM


އަބަދުވެސް ހިތުގައި (4) – Esfiya\nއެހެނިހެން ލޯބި 1 hour ago\nއަބަދުވެސް ހިތުގައި (4)\n‘މަންމާ އަހަރެން ދިޔައީ އިނގޭ ގަޑިޖެހެނީ އެއޮށް..’ ދުވަމުން ކަހަލަ ގޮތަކަށް ކޮޓަރިން ނިކުމެ ޒައިކް ބޫޓަށް އަރައިގެން ހިގައިގަތެވެ. މިއަދަކީ އޭނާ ވަޒީފާ އަށް ނިކުންނަ ފުރަތަމަ ދުވަހެވެ. ރޭވެސް ކިބިހި އަޅާތީ ބޭސްކެއުމުން އަށެއް ޖަހަންދެން ނިދުނީއެވެ.\n‘ދަރިފުޅާ.. ސައިބޮއެގެން ދޭބަ..’ ސަނާގެ ޖުމްލަ ފުރިހަމަ ވިއިރު ޒައިކް ހުރީ ގެއިން ބޭރުގައެވެ. ‘މަންމާ. ލަންޗް ބްރޭކަށް އަހަރެން އަންނާނަން.. ޕްރޮމިސްއޭ…’ ޒައިކް ސަނާއަށް އަޑުއިވޭނެ ވަރަށް ގޮވައިލަމުން ސައިކަލަށް އަރާ ސްޓާޓް ކޮށްލިއެވެ.\n‘މިހާރުގެ ކުދިން އުޅޭ ގޮތް..’ ކުދިކިޔާލަމުން ސަނާ ހިނިތުންވެލީ ޒައިކްގެ އުޅުން މައިޝާއާ ވައްތަރުވީމައެވެ. އޭނާވެސް އަވަސްއަރުވާލާފަ އުޅޭއިރު ކަންތައް ކުރާނީ އެފަދަ ގޮތަކަށެވެ. ‘މައިޝާއްތަ ހުރިނަމަ އިގޭނީ އަހަރެން ކިޔަނީ ތެދެއްކަން..’ ފާރުގައި ހުރި މައިޝާގެ ފޮޓޯއަށް ބަލާލަމުން ސަނާ ބޯހޫރާލިއެވެ.\nޒައިކް އަށް ކުރިމަތިން ދުވެފައި ނުކުތް މަލްކާ ފެނި ބުރަކި ޖައްސާލެވުނީ ހަމަ ކިރިޔާއެވެ. ‘މަލް.؟ ޔޫ އޯކޭ.؟ ތަނެއް ނުޖެހޭތަ..’ މަލްކާ ފެނުމުން ގަޑިޔަކާ ގަޑިޔެއް އޭނާގެ ހަނދާނުން ފިލައިގެން ދިޔައެވެ. ސައިކަލު ޕާކް ކޮށްލާފައި އައިސް މަލްކާގެ އަތުގައި ހިފާލިއެވެ.\n‘އައިމްފައިން.. ޒައިކް ނޫންނަމަ ގޮތެއް ވީސް.. ތޭންކްސް އެން ސޮރީ ގަޑި ޖެހެންވެފަ ހުރީމަ ނުބަލާ ނުކުނެވުނީ..’ މަލްކާ ހިނިތުންވެލިއެވެ. ‘ޝޫޓް މަވެސް ގަޑި ޖެހެނީ… ޑްރޮޕް އެއް ދެންތަ.؟’ ކުއްލިއަކަށް އެއްޗެއް ހަދާންވެގެން އުޅޭ މީހަކު ހެން ސައިކަލާ ދިމާއަށް ޒައިކް ހިނގައިގަތެވެ.\n‘ޒައިކް ގަޑި ޖެހިދާނޭނުން.. ތިދަނީ ކޮންތާކަށް.؟’ މަލްކާ އަހާލިއެވެ. ‘މިރަށު ކޮލެޖް އަށް.. އެތާ އޮފީހުން ވަޒީފާ އެއް ހަމަޖެހުނީމަ މިއަދުން ފެށިގެން ނުކުންނަން..’ ޒައިކް ސައިކަލަށް އަރާ ސްޓާރޓް ކޮށްލިއެވެ. ‘އެހެންވިއްޔަ ޑްރޮޕް ކޮށްދީ.. އަހަރެންވެސް ކޮލެޖަށް ވިއްޔަ..’ ޒައިކް އިޝާރާތް ކުރުމުން މަލްކާ އައިސް އޭނާގެ ފަހަތަށް އަރާ ހަމަޖެހެން މަސައްކަތް ކުރިއެވެ. ސައިކަލަށް އެރުމާއެކު އޭނާގެ ހިތުގެ ތެޅުން ބާރުވެގެން ދިޔަ ގޮތުން މޭމަތީގައި އަތް އަޅާލެވުނެވެ.\nކުއްލިއަކަށް ޒައިކް ސައިކަލު ދުއްވާލިއެވެ. އެކަމަށް ނުވިސްނާ އިން މަލްކާ ގޮސް ޒައިކްގެ ބުރަކަށީގައި ތައްލީއެވެ. ‘މި ސައިކަލުގަ އުދުހެންތަ ތި ވިސްނަނީ..’ ޒައިކްގެ ބުރަކަށްޓާ ދުރުވަމުން މަލްކާ ކުދި ކިޔާލިއެވެ.\n‘އާނ.. އަހަރެން ވަރަށް އުދުހޭ ހިތްވޭ.. މަށާއެކު ފްލައި އަކަށް ދާނަން ދޯ..’ ރައްދުގައި ހިނިގަޑެއް ޖަހާލަމުން ޒައިކް ބުނެލިއެވެ. ‘އައްޗީ.. ހައުސް ފްލައި ތަ ؟؟’ މަލްކާ ވެސް މަޖަލުގައި ބައިވެރި ވެލިއެވެ.\n‘ހޭ މެލޯ.. އެއީ ކާކު؟؟ ބީއެފް ތަ އޭނ އޭނ..’ ކްލާހާ ހަމައަށް ދެވުމުން އާލާ އައިސް މަލްކާގެ ކޮޑަށް އަތް ވައްޓާލިއެވެ. ‘މިބުނީ އާލް އާ މަލާ އަކީ އެކައްޗެއް ކިޔައިގެން އުޅޭ ދެމީހުން.. އޭނަވެސް އިއްޔެ ކިޔާފި ތިމަންނަ އަށް ޅިއަނެއް ހޯދާށޯ! މަދެން ބުނާނީ ފަހެ ކީކޭ.. މަނޫޅެން އަދި މީހަކާ ނީދެވިގެން..’ ނިތްކުރީގައި އަތް ޖައްސައިލަމުން މަލްކާ ބުނެލިއެވެ.\n‘ތެދެެއް އޭނަ އެ ބުނީ.. މަގެންގުޅޭ ކަލޭގެފާނު ވެސް އަހާފި މެލޯ މާ ސިންގަލް ވެގަނެގެން އުޅެނީ ކީއްވެހޯ.؟’ އާލާ ބޯހޫރާލިއެވެ. ‘އޯ ސޯ ކެއަރިން.. އަރްކާން ކައިރީ ބުނޭ އެދުވަސްވެސް އަންނާނޭ ޕޭޝިއަންސީ އިސް އިންޕޯރޓެންޓޭ..’ ސީޓުގައި އިށީނދެ ހަމަޖެހިލަމުން މަލްކާ ބުނެލިއެވެ.\nލަންޗް ބްރޭކަށް ނިކުމެ ކެންޓީނާ ދިމާއަށް މަލްކާ އާއި އާލާ ހިގައިގަތެވެ. ‘މަށަށް ތިން ޑޯނަޓް އާ ޗޮކްލެޓް މިލްކް ޝޭކެއް.. ދެން އާލާ ބޭނުން އެއްޗެއްވެސް ހިފައިގެން އާދޭ.. އަހަރެން މިތާ އިންނާނަން..’ މަލްކާ ދަބަހުން ފޯނު ނަގައި އިށީނދެލިއެވެ.\n‘އޭ އެދަނީ މެލޯ ޑްރޮޕް ކޮށްދިން ހޭންޑްސަމް ދޯ.!’ އޮފީހުން ނުކުމެގެން ގޭޓާ ދިމާއަށް ދިޔަ ޒައިކް އަށް އިޝާރާތް ކޮށްލަމުން އާލާ ބުނެލިއެވެ. ‘ހޫން.. ހޭންޑްސަމް އޭ ބުނިއިރު ހީނުވޭ އަރްކާން މަތިން ހަނދާން ހުރި ހެނެއް.. މަށާ ޒައިކްއޭ ގޮވާއިރު އަމިއްލަ އަށްވެސް ހީވަނީ މޮޔަވެފަ ހުރިހެން..’ އާލާގެ އަތުގައި ހިފާފައި ގޮޑިއަށް ވައްޓާލަމުން މަލްކާ ބުނެލިއެވެ.\n‘އޮހޯ.. ޒައިކް ދޯ ކިޔަނީ.. މެލޯ އާ ޒައިކް ވަރަށް ގުޅޭނެ އިނގޭ.. ގުޑް ލަކް ވިތް ހިމް..’ މަލްކާގެ ކޮޑުގައި ޖަހާލަމުން އާލާ ކެޕެޓީރިއާ އަށްދާން ހިނގައިގަތެވެ.\nމަލްކާ ޒައިކް އާ ދިމާލަށް ބަލައިލިއެވެ. ކަޑު ނޫ ކުލައިގެ އަތްދިގު ގަމީހަކާއި ކަޅު އޮފީސް ފަޓްލޫނުގައި އޭނާ ފެންނަނީ އަންހެން ކުދިންގެ ހިތްތައް ފަތަހަ ކޮށްލާނެހާ ރީތިކޮށެވެ. ގަމީސް ބެގީކޮށްފައި ވުމުންނާއި އަތް އޮޅަނބޮއްޓާއި ހަމައަށް އޮޅާފައި ވުމުން ސްމާޓް ވައްތަރެއް ޖަހައެވެ. ފަން އިސްތަށިގަނޑަށް ގަނާ ކުރަމުން ދިޔަ ވައިރޯޅިތަކާހެދި އޭނާ ވައްތަރީ ބޮލީވުޑްގެ ހީރޯ އަކާ އެވެ.\nމަލްކާއަށް އެސްފިޔަ ޖަހަންވެސް އެގުނީ ޒައިކް ސައިކަލަށް އަރާ ނައްޓާލުމުންނެވެ.\n‘ހިތްވެސް ހިފައިގެން ތަ އެ ދިޔައީ..’ ދުރުގައި މަންޒަރު ބަލަން ހުރެފައި އައިސް އާލާ ޖެއްސުން ކޮށްލިއެވެ. ‘އޭ ދެން ހެވޭ އިނގޭ.. ގެނޭ މަގެ އޯޑަރު..’ ތުން ދަމާލަމުން މަލްކާ ޑޯނަޓެއް ނަގައިލިއެވެ.\n‘މިއަދު ހަވީރު މަށާއެކީ ދާނެ މަތިން މަ މިވާހަކަ ހުއްޓާލަފާނަން..’ އާލާ ހެމުން އިންޒާރެއް ދިނެވެ. ‘ހޫނ ދާނަން..’ މަލްކާ ވެސް ހިނިތުންވެލިއެވެ.\nކަޅުކުލައިގެ ހައިވެއިސްޓް އަކާއި ޑަސްޓް ޕިންކް ކުލައިގެ ސްޓްރައިޕް ދަމާފައިވާ ކްރީމް ކުލައިގެ ކްރޮޕް ޓޮޕް ގައި އޭނާ ހީވަނީ ފަތްމިންޏެއް ހެންނެވެ. ފަންއިސްތަށިގަނޑުގެ މަތިން ތަންކޮޅަކުން ‘ފްރެންޗް ބްރެއިޑް’ އެއް ހަދާފައި ބާކިބައި މިނިވަން ކޮށްލާފައި ވުމުން ފެންނަލެއް ވަރަށް ރީއްޗެވެ. ތުންފަތުގައި ލާފައިވާ ލިޕްގްލޮސް ފިޔަވާ މޭކަޕެއް ކޮށްފައި ނެތަސް އެމޫނު ނުލާހިކު ފުރިހަމަ އެވެ.\n‘އޯ ގޯޑް.. މެލޯ ޔޫ ލުކް ގޯރޖިއަސް.. އަހަރެމެން މެލޯގެ އުފަންދުވަހު ދިން ހެދުންދޯ.!’ އާލާ އައިސް މަލްކާގެ ގައިގައި ބައްދާލިއެވެ. ‘ޔެސް އެން ޔޫ ޓޫ..’ އާލާވެސް ނުލާހިކު ރީއްޗެވެ. ގަދަ ރީނދުލާއި ހުދުން ސްޓްރައިޕް ދަމާފައިވާ ޖަމްޕްސޫޓެއް ލައިގެން ‘ޕޯނީ ޓެއިލް’ އެއް ޖަހާފައިވާއިރު ވައްތަރީ މޮޑަލަކާއެވެ.\n‘އަދިވެސް ނާދެވޭ.. ކަލޭގެ ކަންތައް އަންހެނަކަށްވުރެ ނުބައެއްނު..’ ފޯނުން ޒައިމަންއަށް ހުއްޓާނުލާ އެއްޗެހި ކިޔަމުން ޒައިކް ޖޯއްޔަށް ވެއްޓިގަތެވެ. ‘ޑޯންޓް ވޮރީ.. އީޓް ކަރީ.. އަހަރެން އައިސްދާނަމޭ އިރުކޮޅަކުން.. ޗިލް ކިޑޯ..’ ޒައިމަން ފޯނު ބޭއްވުމުން ޒައިކް އެތާތިބި މީހުންނަށް ތާޒާ ހަބަރު ދިނެވެ.\n‘ޒައިކް ގޮސް އެހެރަ ފިހާރައިން ދަޅެއް އެއްޗެއް ގެނެބަލަ.. މަވަރަށް ކަރުހިއްކާފި..’ ޒައިކް އަތަށް ވޮލެޓް ދިއްކޮއްލަމުން ރާކިން ބުނެލިއެވެ.\n‘އަހަރެންގެ ވެސް ވޮލެޓެއް އެބައޮތޭ.. އަންނާނަން ގޮސްފަ..’ ޒައިކް އިންތަނުން ތެދުވެގެން ހިނގައިގަތެވެ.\nއެކި ސަކަރާތް ތަކުގައި ތިބެގެން މަލްކާ އާއި އާލާ ކުރިއަށް ދިޔަ އިރު ފެންނަ މީހަކަށް ހީވާނީ ކުޑަކުދިން ހެންނެވެ. އެއިން ރަމްޒުކޮށްދެނީ އެދެމީހުންގެ ދުވަސްވީ އެކުވެރި ކަމެވެ.\nއެދެމީހުން ނިކުތް މަގުގައި ކުޅެން ތިބި ކުޑަ ކުދިންތައް ބޮކި އަޅަމުން ދިޔައެވެ. ސައިބޯނި ބޮކި އެޅުމަކީ މަލްކާ ވަރަށް ކުރާހިތްވާ ކަމެކެވެ. އެތަނުން ކުއްޖެއްގެ އަތުން ބޮކި އަޅާއެތި އަތުލައިގެން މަލްކާ ވެސް ބޮކި އަޅަން ފެއްޓިއެވެ. އާލާ ފެއްޓީ ބޮކި ފަޅަންތިބި ކުދިންނާއެކު ދުވާށެވެ.\nފިހާރައަށް އައި ޒައިކްގެ ނަޒަރު ހުއްޓުނީ ބޮކި އަޅަމުން ދިޔަ މަލްކާ އަށެވެ. އެމަންޒަރު އޭނާއަށް ފެނުނީ ފިލްމް ތަކުގައި ފެންނަހެން ‘ސްލޯ މޯޝަން’ ގައެވެ. ހަމަ އެޔާ އެއްވަރަށް އޭނާގެ ކަންފަތް ދޮށުގައި ހީވީ ލަވައެއް ކުޅެލިހެންނެވެ. މަލްކާގެ ހުންނަ މައުސޫމު ކަމުން ޒައިކް އަޖައިބު ވާވަރު ވެއެވެ. އެހެންނޫނީ މިޒަމާނުގައި މައުސޫމް ކުއްޖަކު ފެނުމަކީ ނާދިރުކަމެކޭ ބުންޏަސް ދޮގަކަށް ނުވާނެއެވެ.\nއައިސްކްރީމް ބޮމުން މަލްކާ އާއި އާލާ ގެއަށް އައި އިރު ހައެއް ޖަހަން ހުރީ ދެތިން މިނިޓަށް ވެފައެވެ. ‘ސީ ޔޫ..’ އާލާ ވެސް އޭނާގެ ގެއަށް ދާން ހިނގައިގަތެވެ.\n‘ދޮނާ މި ފޮތް ބަލާދީބަ.. މަލާ އަށް ނޭގުނު މި ތަނުން ސުވާލު އަންނާނޭ ގޮތެއް.. މާދަން މި އޮތީ..’ މިއީ މަލާކްގެ ސްކޫލު އެންމެ ފަހު ދުވަސްވަރުކަމުން އަބަދުހެން ފޮތެއް ނަގައިގެން އިނދެއެވެ. ‘ގެނެބަ.. އިނގޭތޯ ބަލަން..’ މަލްކާވެސް އައިސް އެހީވެވޭތޯ އުޅުނެވެ.\nHi guys😍😍 as u guys know academic year is started.. so i’ll change the schedule again this time it will be parmenent 😁😁 emme fahun i told that tuesday and Saturday, so how about2parts on each weekend ❤❤ i think its better cause studies also need time , hope u guys understand me 💖💖\nމި ހިތުން މަޤާމޭ މި ދެނީ 14\nލޯބި December 10, 2020\nހަވާތިފް… 8 ވަނަ ބައި\nނަފްރަތުން ލޯތްބައް.. 9\nމަޖާ ލޯބި July 8, 2021


ނޯތު ކޮރެއާއާ މެދު ކެތްތެރިކަން ކޮޅުންލައިފި: ޓްރަމްޕް\nވޮޝިންޓަން (ޖުލައި 1) - ނޯތު ކޮރެއާއާ މެދު ކެތްތެރިކަން ކޮޅުންލައިފި ކަމަށާއި ދެން އޮތީ ވަރުގަދަ ރައްދަކުން ރައްދު ދިނުން ކަމަށް ވިދާޅުވެ އެމެރިކާގެ ރައީސް ޑޮނަލްޑް ޓްރަމްޕް އިންޒާރު ދެއްވައިފި އެވެ.\nސައުތު ކޮރެޔާގެ ރައީސްގެ ބޮޑީގާޑް ގިނަ ބަޔަކަށް ރީތި\nޕާކިސްތާނުގެ މަގެއް މަތީގައި ސައި ވިއްކަން އުޅުނު އަރްޝަދު ޚާން ކިޔާ ޒުވާނެއްގެ ފޮޓޯއިން އިންޓަނެޓުގައި ތޫފާނެއް އުފެއްދިތާ މާ ގިނަ ދުވަހެއް އަދި ނުވެ އެވެ. އޭނާގެ ފޮޓޯ ސޯޝަލް މީޑިއާގައި ދައުރުވެ އެތައް ހާސް ބަޔަކު އޭގެ ޖާދޫގައި ޖެހުމުގެ ސަބަބުން ލިބުނު މަޝްހޫރު ކަމެއްގެ ސަބަބުން މިހާރު އޭނާ އަކީ އާއްމު ބަހުން ނަމަ ޗައިވާލާ...\nމަގާމުން ދުރުކުރި ކޮރެއާގެ ރައީސްގެ ޝަރީއަތް ފަށައިފި\nސޯލް (މެއި 23) - ޚިޔާނާތުގެ މައްސަލަތަކެއްގައި މަގާމުން ވަކިކޮށްފައިވާ ސައުތު ކޮރެއާގެ ކުރީގެ ރައީސް ޕާކް ގެއުން ހައިގެ ކޮރަޕްޝަނުގެ ޝަރީއަތް މިއަދު ފަށައިފި އެވެ.\nނޯތު ކޮރެއާ އިން އަނެއްކާވެސް މިސައިލެއް ޓެސްޓްކޮށްފި\nސޯލް (މެއި 21) - ނޯތު ކޮރެއާ އިން އަނެއްކާވެސް މިސައިލެއް ޓެސްޓްކޮށްފައިވާ ކަމަށް ސައުތު ކޮރެއާގެ އަސްކަރިއްޔާ އިން ބުނެފި އެވެ.\nއެމެރިކާގެ ދެ ވަނަ މަނަވަރެއް ކޮރެއާއާ ކައިރި ކުރަނީ\nޕިއޮންޔޮން (މެއި 20) - އެމެރިކާގެ މަތިންދާ ބޯޓު އުފުލާ މަނަވަރު ޔޫއެސްއެސް ރޮނަލްޑް ރޭގަން ކޮރެއާ ޕެނިންސުލާއާ ކައިރި ކުރަމުންދާ ކަމަށް އެމެރިކާގެ ނޭވީން ބުނެފި އެވެ.\nއާ ރައީސްގެ ޗީފް އޮފް ސްޓާފަކަށް ކުރީގެ ގައިދީއެއް\nސޯލް (މެއި 11) - ސައުތު ކޮރެއާގެ ރައީސްކަމުގެ މަގާމަށް ވަޑައިގެންނެވި މޫން ޖައި-އިންގެ ޗީފް އޮފް ސްޓާފުގެ މަގާމަށް ކުރީގެ ގައިދީއެއް ކަމަށްވާ އިމް ޖޮން-ސިއޮކް ހަމަޖައްސައިފި އެވެ.\nސައުތު ކޮރެއާގެ އިންތިޚާބު މޫން ކާމިޔާބު ކުރައްވައިފި\nސޯލް (މެއި 9) - ސައުތު ކޮރެއާގައި މިއަދު ބޭއްވި ރިޔާސީ އިންތިޚާބު މިނިވަން ޚިޔާލުގެ ކެންޑިޑޭޓް މޫން ޖައި-އިން ކާމިޔާބު ކުރައްވައިފި އެވެ.\nސައުތު ކޮރެއާގައި އާ ރައީސަކު ހޮވަނީ\nސޯލް (މެއި 9) - ސައުތު ކޮރެއާގައި އާ ރައީސަކު ހޮވަން މިއަދު ވޯޓުލާން ފަށައިފި އެވެ.\nމިސައިލުން ދިފާއުވާ ނިޒާމު ބޭނުން ކުރަން ފަށައިފި\nސޯލް (މެއި 2) - ނޯތު ކޮރެއާ އިން ދިފާނެ ހަމަލާއަކުން ދިފާއުވުމަށް ސައުތު ކޮރެއާގައި އެމެރިކާ އިން ބެހެއްޓި މިސައިލުން ދިފާއުވާ ނިޒާމު ބޭނުން ކުރަން ފަށާފައިވާ ކަމަށް އެމެރިކާ އިން ބުނެފި އެވެ.\nއެމެރިކާގެ މަނަވަރުތަކުން ކޮރެއާ ސަރަހައްދުގައި ތަމްރީނު ފަށައިފި\nސޯލް (މެއި 1) - ކޮރެއާ ސަރަހައްދުތަކުގައި ފެށި އަސްކަރީ ތަމްރީނުތަކުގައި އެމެރިކާގެ މަތިންދާ ބޯޓު އުފުލާ މަނަވަރު ކާލް ވިންސަން އިން ބައިވެރިވެއްޖެ އެވެ.\nނޯތު ކޮރެއާ އިން ބެލިސްޓިކް މިސައިލެއް ޓެސްޓްކޮށްފި\nޕިއޮންޔޮން (އެޕްރީލް 29) - ނޯތު ކޮރެއާ އިން ބެލިސްޓިކް މިސައިލެއް މިއަދު ޓެސްޓްކޮށްފައިވާ ކަމަށް ސައުތު ކޮރެއާ އާއި އެމެރިކާ އިން ބުނެފި އެވެ.\nއެމެރިކާގެ ސަބްމެރިންއެއް ސައުތު ކޮރެއާ އަށް\nސޯލް (އެޕްރީލް 25) - ނޯތު ކޮރެއާ އިން ވަރުގަދަ އިންޒާރުތަކެއްދީ، ކޮރެއާ ޕެނިންސުލާގެ މަޝްރަހު ހޫނުވެފައި ވަނިކޮށް އެމެރިކާގެ ސަބްމެރިންއެއް ސައުތު ކޮރެއާ އަށް ހިނގައްޖެ އެވެ.\nކޮރެއާގެ ކުރީގެ ރައީސްގެ މައްޗަށް ކޮރަޕްޝަނުގެ ދައުވާކޮށްފި\nސޯލް (އެޕްރީލް 17) - ޚިޔާނާތުގެ މައްސަލަތަކެއްގައި މަގާމުން ވަކިކޮށްފައިވާ ސައުތު ކޮރެއާގެ ކުރީގެ ރައީސް ޕާކް ގެއުން ހައިގެ މައްޗަށް ކޮރަޕްޝަނުގެ ދައުވާ ރަސްމީކޮށް މިއަދު ކޮށްފި އެވެ.\nނޯތު ކޮރެއާ އިން ޓެސްޓްކުރި މިސައިލް ގޮވައިފި\nސޯލް (އެޕްރީލް 16) - ނޯތު ކޮރެއާ އިން ޓެސްޓް ކުރަން އުޅުނު މިސައިލެއް ފޭލްވެފައިވާ ކަމަށް ސައުތު ކޮރެއާ އާއި އެމެރިކާގެ އަސްކަރީ އޮފިޝަލުން ބުނެފި އެވެ.\nސޯލް (އެޕްރީލް 8) - ސައުތު ކޮރެއާގެ ރައީސް ޕާކް ގުއެން ހައި މަގާމުން ދުރުކުރަން ޖެހުނު މައްސަލައިގައި ހިމެނޭ އަންހެން މީހާ ހިންގި ޖަމިއްޔާ އަށް ރިޝްވަތުގެ ގޮތުގައި ބޮޑު އަދަދެއްގެ ފައިސާ ދިން ކަމުގެ ތުހުމަތުގައި ސެމްސަން ކުންފުނީގެ ނައިބް ރައީސް އަދި ކުންފުނީގެ ޗެއާމަންގެ މަގާމަށް ދެން ވަޑައިގަންނަވާ ލީ ޖައި-ޔަންގުގެ ކޮރަޕްޝަނުގެ...\nApril 06, 2017 1\nސައުތު ކޮރެއާ އިން ވެސް މިސައިލެއް ޓެސްޓްކޮށްފި\nސޯލް (އެޕްރީލް 6) - ވާދަވެރި ނޯތު ކޮރެއާއާ ހަމައަށް ވާސިލްވުމުގެ ގާބިލްކަން ލިބިގެންވާ ބެލިސްޓިކް މިސައިލެއް ސައުތު ކޮރެއާ އިން ޓެސްޓްކޮށްފައިވާ ކަމަށް އެ ގައުމުގެ ޔޮންހަޕް ނިއުސް އެޖެންސީން ބުނެފި އެވެ.\nފެތުނު ބޯޓުން މީހުން ސަލާމަތް ކުރެވިދާނެ ކަމުގެ އުއްމީދު ކުޑަ\nމޮންޓެވީޑިއޯ (އެޕްރީލް 3) - ސައުތު އެޓްލާންޓިކް ކަނޑަށް ފެތުނު ސައުތު ކޮރެއާގެ ބޮޑު ކާގޯ ބޯޓުން ފަޅުވެރިން ސަލާމަތް ކުރެވިދާނެ ކަމުގެ އުއްމީދު ކުޑަ ކަމަށް މީހުން ސަލާމަތްކުރާ ޓީމުތަކުން ބުނެފި އެވެ.\nސައުތު ކޮރެއާގެ ބޯޓެއް އެޓްލާންޓިކް ކަނޑަށް ގެއްލިއްޖެ\nސޯލް (އެޕްރީލް 2) - ސައުތު ކޮރެއާގެ ކާގޯ ބޯޓެއް އެޓްލާންޓިކް ކަނޑަށް ގެއްލިފައިވާ ކަމަށް އޮފިޝަލުން ބުނެފި އެވެ.


ރޭގެ މަރާ ގުޅިގެން އަދި މީހަކު ހައްޔަރެއް ނުކުރަން: ޕޮލިސް | Murders in Maldives\nރޭގެ މަރާ ގުޅިގެން އަދި މީހަކު ހައްޔަރެއް ނުކުރަން: ޕޮލިސް\nވަޅިން ހަމަލާދީ ރޭ މީހަކު މަރާލުމާ ގުޅިގެން އަދި އެއްވެސް މީހަކު ހައްޔަރުކޮށްފައި ނުވާ ކަމަށް ފުލުހުން މިއަދު ބުނެފި އެވެ.\nފުލުހުންގެ މީޑިއާ އޮފިޝަލަކު ވިދާޅުވި ގޮތުގައި ނޫރު އާދަމް ހަސަންފުޅު، 29، މަރާލި މައްސަލަ އަންނަނީ ތަހުގީގު ކުރަމުންނެވެ. އެހެން ނަމަވެސް، އިތުރު ތަފްސީލެއް ނުދެއްވަ އެވެ.\nރޭ ދަންވަރު 1:35 ހާއިރު ބުރުޒުމަގު، އައިޖީއެމްއެޗު ކައިރިން ވަޅި ހަރައި ޒަހަމްކޮށްލި ނޫރު މަރުވެފައި ވަނީ، އެ ހޮސްޕިޓަލުގައި ފަރުވާ ދެމުން ދަނިކޮށް ފަތިހު 3:25 ހާއިރު އެވެ. އޭނާގެ ކަރަށާއި އަރިކަށްޓަށް ވަޅިން ހަމަލާ ދީފައިވެ އެވެ.\nއެނގިފައިވާ ގޮތުގައި ސ. ހިތަދު އަށް އުފަން، މާލޭ ދަފްތަރުގައި މިހާރު ރަޖިސްޓްރީ އޮންނަ ނޫރަށް ހަމަލާ ދީފައި ވަނީ އައިޖީއެމްއެޗުގެ އިމަޖެންސީ ގޭޓު ކުރިމަތިން ކަހަލަ ގޮތަކަށެވެ. ރަށްޓެހިންތަކަކާ އެކު އެ ތަނުގައި ހުރި ނޫރަށް ހަމަލާ ދީފައި ވަނީ ސައިކަލެއްގައި ދުއްވާފައި ދިޔަ ދެ މީހުންގެ ތެރެއިން ފަހަތުގައި އިން މީހާ ކަމަށް ވެސް ވެ އެވެ.\nމީގެ އިތުރުން، ރޭ 11:45 ހާއިރު ޗާންދަނީމަގު، ޔޫރޯ ސްޓޯރު ކައިރީގައި ވެސް މާރާމާރީއެއް ހިންގާފައިވެ އެވެ. މި މާރާމާރީގައި، ސައިކަލެއްގައި ދުއްވާފައި ދިޔަ މީހަކު ދަގަނޑު ބުރިއަކުން ހަމަލާދިނުމުގެ ސަބަބުން ޒަހަމްވެފައި ވަނީ އުމުރުން 23 އަހަރުގެ ދިވެހި ފިރިހެނަކަށެވެ. އޭނާގެ ބޮލަށް ލިބުނު ޒަހަމްތަކަށް އައިޖީއެމްއެޗުގައި ފަރުވާ ދިނުމަށް ފަހު ރޭގެ ވަގުތެއްގައި ވަނީ ދޫކޮށްލައިފަ އެވެ.\nފުލުހުން މިއަދު ބުނި ގޮތުގައި އެ މާރާމާރީއާ ގުޅިގެން ވެސް އަދި މީހަކު ހައްޔަރެއް ނުކުރެ އެވެ.\nމާރާމާރީއެއްގައި ރޭ ޒުވާނަކު މަރާލާފައި މިވަނީ ވަޅި ޖެހުން އަނެއްކާ ވެސް އާއްމުވެފައި ވަނިކޮށެވެ. އެ ގޮތުން، މިދިޔަ ހަފުތާގެ ހޮނިހިރު ދުވަހު ލ. މުންޑޫގައި ހިންގި މާރާމާރީއެއްގައި މީހަކު މަރުވެފައި ވަނިކޮށް، ޖެހިގެން އައި ދުވަހުގެ ފަތިހު މާލޭގެ އާ ހާބަރު ސަރަހައްދުގައި ހުންނަ ޅިޔަނު ކެފޭ އަށް ހަތަރު މީހުންގެ ގްރޫޕަކުން ވަދެ އެ ތަނުގެ ބިދޭސީ ސޭޓަށް ވަޅިން ހަމަލާދީ މަރާލާފައިވެ އެވެ. އަދި އޭގެ ފަހުން ވަނީ ގިނަ އަދަދެއްގެ ބިދޭސީންނަށް ހަމަލާދީ ޒަހަމްކޮށްލައިފަ އެވެ.\nމާރާމާރީތަކުގައި ފާއިތުވި ހަފުތާއެއްހާ ދުވަހުގެ ތެރޭގައި ތިން މީހަކު މަރާލާފައި ވާއިރު، މިހާތަނަށް ތުހުމަތުކުރެވޭ ބަޔަކު ހައްޔަރުކޮށްފައި ވަނީ މުންޑޫގައި ހިންގި މާރާމާރީއާ ގުޅިގެން އެކަންޏެވެ.


Remittance Tax In Libunu Aamdhanee Dhahvehje - Vaguthu\nރެމިޓެންސް ޓެކުހުން ލިބުނު އާމްދަނީ ދަށްވެއްޖެ\nމޯލްޑިވްސް އިލެންޑް ރެވެނިއު އޮތޯރިޓީ (މީރާ) އިން އާއްމުކޮށްފައިވާ ތަފާސް ހިސާބުތައް ދައްކާ ގޮތުގައި ޖޫން މަހުގެ ނިޔަލަށް ރެމިޓެންސް ޓެކްސްގެ ގޮތުގައި ލިބިފައިވަނީ 53.5 މިލިއަން ރުފިޔާ އެވެ. މިދިޔަ އަހަރުގެ ޖޫން މަހުގެ ނިޔަލަށް 56.3 މިލިއަން ރުފިޔާ ރެމިޓެންސް ޓެކްސްގެ ގޮތުގައި ލިބުނެވެ.\nރެމިޓެންސް ޓެކްސް ނަގަން ފަށާފައިވަނީ 2016 ވަނަ އަހަރުގެ އޮކްޓޫބަރުމަހުގެ އެއްވަނަ ދުވަހުން ފެށިގެންނެވެ. ޤާނޫނުގައިވާ ގޮތުން ރެމިޓެންސް ޓެކްސްގެ ގޮތުގައި ނެގޭނީ ބިދޭސީ މުވައްޒަފުން މުސާރައިގެ ގޮތުގައި ރާއްޖެއިން ބޭރަށް ފޮނުވާ ފައިސާއިން ތިނެއް އިންސައްތައެވެ.\nރެމިޓެންސް ޓެކުހުން ލިބުނު އާމްދަނީ ދަށްވި ނަމަވެސް ދައުލަތައް ޖުމްލަ ލިބުނު އާމްދަނީ ވަނީ އިތުރު ވެފައެވެ. ޖޫން މަހު ދައުލަތައް އާމްދަނީގެ ގޮތުގައި 1.49 ބިލިއަން ރުފިޔާ ލިބުނެވެ.\nރެމިޓެންސް ޓެކުހުން ލިބުނު އާމްދަނީ ދަށްވެފައި ވާއިރު ބޮޑެތި މަޝްރޫޢުތައް ހިންގުން މަދުވެ، ރާއްޖޭގެ އިޤުތިޞާދު ވަނީ މަޑުޖެހިފައެވެ. ފާއިތުވި ފަސް ވަރަކަށް އަހަރު ހިންގި ބޮޑެތި މަޝްރޫޢުތަކާއި ގާތަކަށް ވެސް މިހާރު ރާއްޖޭގައި މަޝްރޫޢުތަކެއް ނުހިންގައެވެ.\nމީރާގެ ޑިރެކްޓަރުންގެ ބޯޑަށް މަހުޒޫމް އައްޔަން ކުރަން ފާސްކޮށްފި\nޓެކްސް ކޮމިޝަނަރަކަށް ފަތުހުﷲ، ޑެޕިއުޓީ އަށް އަސްމާ އައްޔަންކޮށްފި\nޖުލައި 19, 2019 12:20\nކުޑަ ލާރިކޮޅެއް ބޭރުވާތީތާ6މަސްދުވަހުން3އިންސައްތައަށް 50 މިލިއަން ރުފިޔާ އެއަރަނީ. ޤައުމެއްވާ ނެތް\nޖުލައި 19, 2019 13:32\nއިންޑިއާ މީހުން ތި ޓެކްސް ދައްކަން މިހާރު ނުޖެހެނީ ކަމަށް ވާނީ.\nޖުލައި 19, 2019 13:54


vnews - Dhufumuge neydhevey aadhain rayyithun dhurukuran Taiwanun kuraa bura masakkai\nދުފުމުގެ ނޭދެވޭ އާދައިން ރައްޔިތުން ދުރުކުރަން ޓައިވާނުންކުރާ ބުރަ މަސައްކަތް\nގަދަޔަށް ދުފާ މީހެއް:\nޓައިވާންގެ ރައްޔިތުން ދުފުމުގެ އާދަޔާ ދުރުހެލިކުރުމަށް ޓައިވާން ސަރުކާރުން ވަރުގަދަ މަސައްކަތްތަކެއް ކުރަމުން އެބަގެންދެއެވެ.\nބިލަތާއި، ފޯކާއި ބިލަތްހުނި ލައިގެން ދުފުމުން ލިބޭ ސިއްހީ ގެއްލުންތައް ބުނެދީ އާންމުން ހޭލުންތެރިކުރަން ޓައިވާނުން ވަރަށް ގިނަގުނަ މަސައްކަތް ކޮށްފިއެވެ. ނަމަވެސް އެކަމުން އެއްވެސް ނަތީޖާއެއް ނުނިކުތުމުން ސަރުކާރުން މިހާރު އެނބުރިގެންފައިވަނީ ފެންފޯއް ހެއްދުމުގެ ދަނޑުވެރިކަން ހުއްޓުވުމާ ދިމާއަށެވެ.\nޓައިވާންގައި އެންމެގިނައިން ފެންފޯއް ހައްދައި ބާޒާރަށް ނެރެމުންދިޔަ މީހަކީ ހުއާންގް ޝެންގް-ޔީ ނަމަކަށްކިޔާ މީހެކެވެ. ޓައިވާންގެ ފަރުބަދަމަތީ ސަރަހައްދެއްގައި އޭނާ ވަރަށް ފުޅާދާއިރާއެއްގައި ފެންފޯއް ރުއް ހައްދަމުން ގެންދިޔައެވެ. އޭނާ ހައްދާފައިވާ އެތައްހާސް ފެންފޯއް ރުއް ހިމެނޭ ދަނޑުބިމުން ގިނަ އަދަދެއްގެ ފޯއް ބާޒާރަށް ނެރެ ވިއްކަމުން ގެންދިޔައެވެ.\nއެހެންނަމަވެސް ހުއާންގް ޝެންގް-ޔީ މިހާރުވަނީ އޭނާ ދަނޑުގައި ހައްދަމުންދިޔަ ފެންފޯއް ރުއްތަކުގެ ތެރެއިން ގިނަ ރުއްތައް ކަނޑައި ތިރިކޮށްފައެވެ. އެއީ ސަރުކާރުން އެކަމަށް ބާރުއަޅައިގެންނެވެ. ޓައިވާން ސަރުކާރުން ހުއާންގެ ކިބައިން އެދުނީ ފެންފޯއް ހެއްދުން ނޫން އެހެން ކޮންމެވެސް ކަހަލަ ދަނޑުވެރިކަމެއް ކުރުމަށެވެ.\nދުފުމަށް ބޭނުންކުރާ ފޯއް ކެއުމުން އާންމުން ދުރުކުރުމުގެ މަސައްކަތް ޓައިވާން ސަރުކާރުން އިތުރުކުރީ، ފޯކަކީ އަނގައިގެ ކެންސަރު ޖެހުމާއި ގުޅުންވާ ކަމަށް ދެނެގަނެވިފައިވާ މާއްދާ "ކާރސިނޮޖަން" އެއްކަމަށް 2003 ވަނަ އަހަރު ހޯދުމަކުން ދެއްކުމާއި ގުޅިގެންނެވެ. ފޯކަކީ އަނގައިގެ ކެންސަރުޖެހޭ މާއްދާ އެކުލެވޭ އެއްޗެއްކަން ހާމަވުމާ ގުޅިގެން ދުފުމުގެ މަގްބޫލްކަން މީހުންގެ މެދުގައި ކުޑަވެގެންދިޔަ ކަމަށް ވެއެވެ. އެހެންނަމަވެސް އަދިވެސް ޓައިވާން ރައްޔިތުންގެ ތެރެއިން ދެމިލިއަނަށްވުރެ ގިނަމީހުން ދުފާކަމަށް ސަރުކާރުގެ ތަފާސްހިސާބުތަކުން ދައްކައެވެ.\nފެންފޯއްތަކެއް ވިއްކަން ތައްޔާރު ކުރަނީ - ފޮޓޯ: އޭ.އެފް.ޕީ\nޓައިވާންގެ ހެލްތު މިނިސްޓްރީން ބުނެފައިވަނީ، އާދައިގެ މީހަކަށްވުރެ ދުފާ މީހަކަށް އަނގައިގެ ކެންސަރުޖެހުމުގެ ފުރުސަތު 28 ގުނަ ބޮޑުކަމަށެވެ. "ދުފުމުން ލިބޭ ގެއްލުމާބެހޭ މައުލޫމާތު ދީގެން ހަމައެކަނި ފުދޭކަށްނެތް. ދުފުމުގެ އާދަ މުޖުތަމައުގައި ވަނީ ވަރަށް ބޮޑަށް އަށަގެންފައި" އަނގައިގެ ކެންސަރު ޖެހޭ މީހުންނަށް ޓައިވާންގައި ރިހެބިލިޓޭޝަންގެ ޚިދުމަތް ދެމުންގެންދާ އަމިއްލަ ޖަމްޢިއްޔާއެއް ކަމަށްވާ ސަންޝައިން ސޯޝަލް ވެލްފެއަރ ފައުންޑޭޝަންގެ ޕްރޮޖެކްޓް މެނޭޖަރ ޗުއަންގް ލީ-ޗެން ވިދާޅުވިއެވެ.\nފޯކާއި ބިލަތާއި ހުނިލައިގެން ދުފާ މީހުންގެ އަނގައިގެ ދަތްތައް ރަތް ލޭކުލައަށް ބަދަލުވެއެވެ. ޓައިވާންގައި ދުފުން އެންމެ ބޮޑަށް މަގްބޫލްވެފައި އޮންނަނީ އާދައިގެ މަސައްކަތްތެރީންގެ މެދުގައެވެ. ޚާއްސަކޮށް ފިރިހެނުން ދުފުމަށް ވަރުހުންނަ ކަމަށް ވެއެވެ. ގިނަވަގުތު މަސައްކަތުގައި އުޅޭ މީހުން ތަފާތު އެކި ކަހަލަ ބާވަތްތައް އެއްކޮށްގެން ދުފައި އަނގައިގައި ހައްޕުނޑުގަނޑު ބާއްވައިގެން ތިބުމަކީ އާދައެކެވެ. މީހުން ތިބެނީ އެކަމަށް ދެވިހިފާފައެވެ.\nމިކަން ހުއްޓުވުމަށްޓަކައި ޓައިވާން ސަރުކާރުން 2014 ވަނަ އަހަރު ފެށި މަޝްރޫއަކީ ބާޒާރުން ފޯއް މަދުކުރުމުގެ ނުވަތަ ބާޒާރަށް ފޯއް ނެރުން ހުއްޓުވުމުގެ މަޝްރޫއެކެވެ. އެގޮތުން، ފެންފޯކުގެ ދަނޑުވެރިކަންކުރާ ދަނޑުވެރިންނަށް ސަބްސިޑީ ދީގެން އެހެންކަހަލަ ދަނޑުވެރިކަމަކަށް އެނބުރުމުގެ މަސައްކަތް ވަނީ ފަށާފައެވެ. ފެންފޯއް ހެއްދުން ނޫން އެހެން ދަނޑުވެރިކަމެއް ކުރާނަމަ އެފަދަ ދަނޑުބިމެއްގެ ކޮންމެ ހެކްޓަރަކަށް 250،000 ޓައިވާން ރުފިޔާގެ (8،315 އެމެރިކާ ޑޮލަރު) ސަބްސިޑީއެއް ދިނުމަށް ސަރުކާރުން ނިންމައި އެކަން ކުރާން ފެށިއެވެ.\nހުއާންގް ޝެންގް-ޔީ ފެންފޯއް ހެއްދުން ހުއްޓާލީވެސް އެހެންވެގެންނެވެ. އެހެންނަމަވެސް، އޭނާ ބުނީ ގިނަ ދަނޑުވެރިން އަދިވެސް ތިބީ ފޯއް ހެއްދުން ހުއްޓާލާގޮތަކަށް ނޫން ކަމަށެވެ.\nފެންފޯއް ރުކެއް ފޯދިފައި:\nހުއާންގް ޝެންގް-ޔީ ބުނީ އޭނާ މިހާރު ފަށައިގެންއުޅޭ ކެމީލިއާގެ ދަނޑުބިމުން އެއްޗެއް ލިބެންވެސް މަދުވެގެން ދެއަހަރު ނަގާނޭ ކަމަށެވެ. އޭނާ ހައްދާ ސައިފަތް ދަނޑެއްވެސް އޮތުމުން ބަނގުރޫޓުނުވެ ސަލާމަތް ވެވޭނޭ ކަމަށް ބުނެފައި ވެއެވެ.\n"ދަނޑުވެރިން ފެންފޯއް ހެއްދުން ހުއްޓާލާކަށް ބޭނުމެއްނުވޭ. ސަބަބަކީ އެހެން ކަހަލަ ދަނޑުވެރިކަމެއް ކުރުމަކީ އެމީހުންނަށް ވަރަށް އުނދަގޫ ކަމަކަށް ވާތީ. ވަރަށް ގިނަގުނަ އެހީތައް އެމީހުންނަށް ބޭނުންވާނެ. އޭރަށް އެކަމަކުން މަންފާއެއް އެމީހުންނަށް ލިބޭނީ" ހުއާންގް ޝެންގް-ޔީ ބުނެފައި ވެއެވެ.\nފެންފޯއް ހައްދާ ދަނޑުވެރިންނަށް ސަބްސިޑީ ދީގެން އެހެންކަހަލަ ދަނޑުވެރިކަމަކަށް އަނބުރަން ޕްރޮގްރާމެއް ފެށިނަމަވެސް އެ ޕްރޮގްރާމް އެންމެ ކާމިޔާބުކަމާއެކު ކުރިއަށް ނުދާކަން ޓައިވާން ސަރުކާރުންވެސް ގަބޫލުކުރެއެވެ.\nޓައިވާންގައި 42،940 ހެކްޓަރު ބިމުގައި ފެންފޯއް ހައްދާފައިވާއިރު، އޭގެތެރެއިން އެހެން ކަހަލަ ދަނޑުވެރިކަމަކަށް އަދި ބަދަލުވެފައިވަނީ އެންމެ 435 ހެކްޓަރުގެ ބިމެވެ.\nއެހެންނަމަވެސް، ޓައިވާން ސަރުކާރުގެ އެގްރިކަލްޗަރ މިނިސްޓްރީގެ ޑެޕިއުޓީ ޑިރެކްޓަރ ސޫ މާއޮ-ހްސިއަންގ ވިދާޅުވީ، ސަރުކާރުން އިތުރު ސަޕޯޓް ދޭނޭ ކަމަށް ބުނުމުން، ސަބްސިޑީ ޕްރޮގްރާމްގައި ބައިވެރިވުމަށް މިއަހަރު އެޕްލިކޭޝަން ގެންދިޔަ އަދަދު އިތުރުވެފައިވާ ކަމަށެވެ.\nދުފުމަށް ބޭނުންކުރާ ފޯއް ޓައިވާންގައި ބޭނުންކުރާތާ އެތައްހާސް އަހަރެއް ވެއްޖެކަމަށް ވެއެވެ. އެގޮތުން، ގަދީމީ ޒަމާނުގައި އެކި ކަހަލަ ރަސްމިއްޔާތުތަކާއި ގުރުބާންތަކަށްވެސް ކާބަފައިން ފޯއް ބޭނުންކޮށްފައިވާ ކަމަށް ވެއެވެ.\nމިހާ ޒަމާންވެފައިވާ ކަމެއްކަމުން، ދުފުމުން ލިބޭ ގެއްލުމުގެ މައުލޫމާތު އެކަށީގެންވާ މިންވަރަށް އަދިވެސް އާންމުންނަށް ނުދެވޭ ކަމަށް، ދުފުން ހުއްޓުވުމަށް ކެމްޕެއިން ކުރަމުންދާ ފަރާތްތަކުން ބުނެއެވެ.\nޓައިވާންގައި ކުރިން ވަރަށް ގަދައަށް ދުފި، މިހާރު އުމުރުން 53 އަހަރުވެފައިވާ މީހެއް ކަމަށްވާ ޗެންގް ޔަންގް-އާން ބުނީ، އޭނާއަށް އަނގައިގެ ކެންސަރު ޖެހޭން އުޅޭކަމުގެ އަލާމާތްތައް ފެންނަ ކަމަށް ޑޮކްޓަރު ބުނުމުން އެވާހަކަ ގަބޫލުކުރެވުނުނަމަ ރަނގަޅޭ ފަހުން ހިތަށްއެރި ކަމަށެވެ.\n"އެއީ ވެދާނެ ކަމެއްކަމަށް އަހަންނަކަށް ގަބޫލެއް ނުކުރެވުނު. ސަބަބަކީ ދުފާތާ އެތައް އަހަރެއް ވެފައިތިބި މީހުންވެސް ތިބި. އެމީހުންނަށް އެއްވެސް ކަމެއްނުވޭ" ޗެންގް ޔަންގް-އާން ބުންޏެވެ.\nޗެންގެ އަނގައިގައި އުފެދުނު ޓިއުމަރު ނަގާފައިވަނީ މީގެ ތިންއަހަރު ކުރިންނެވެ. ޓިއުމަރާއެކު އޭނާގެ ދަތްދޮޅީގެ ކަނާތްފަރާތުން ބައެއްވެސް ވަނީ ނަގާފައެވެ. އޭގެ ސަބަބުން އޭނާގެ މޫނުމަތީގެ ބައްޓަމަށް ވަނީ ބަދަލު އައިސްފައެވެ.\nޗެންގް ޔަންގް-އާން ބުނީ، އޭނާ އެންމެ ގަދަޔަށް ދުފި ޒާމާނުގައި ދުވާލެއްގެ މައްޗަށް 200 ކިބަ ފޯއް ކާކަމަށެވެ. އެކުގައި މަސައްކަތްކުރާ މީހުންވެސް އެންމެ ގަޔާވެތިބެ ކުރާ ކަމަކީ އެއީ ކަމަށްވެސް އޭނާ ބުންޏެވެ. "ރަށްފުށުގެ ހިސާބުތަކުގައި ފޯކަކީ މޭވާއެއްފަދަ އެއްޗެއް. މިއީ ސިއްހަތަށް ގެއްލުންހުރި އެއްޗެއް ކަމެއް އަހަރެމެންނަކަށް ނޭނގޭ" ޗެންގް ބުންޏެވެ.\nއޭނާ ބުނެފައިވަނީ އަނގަޔަށް ފޯއްލައި އަނގަ ހަލުވާނުލެވޭނަމަ ހިތްހަމަނުޖެހޭ ކަމަށެވެ. "އަހަރެންގެ އަނގަޔަށް ރެސްޓްލިބޭ ހަމައެކަނި ވަގުތަކީ އަހަރެން ނިދާފައި އޮންނަ ވަގުތު" ޗެންގް ބުންޏެވެ.\nއިންޑިއާގެ ފޯއްވިއްކާ ފިހާރައެއް:\nމިއަދު ޗެންގްއަކަށް ހަރު ކާއެއްޗެއްވެސް ނުކެވެއެވެ. ކަރުގައި އަޅައިގެންފާނެތީ ނުވަތަ ކޮށިއަރާފާނެތީ ކާންޖެހެނީވެސް ވަރަށް ބަލައިގެންނެވެ. ޗެންގެ އަނގައިން ޓިއުމަރު ނެގުމަށް ކުރެވުނު އޮޕަރޭޝަނާއި، އޭގެފަހުން އޭނާގެ މޫނުމަތީގެ ސިފައަށް ބަދަލު އައިފަހުން އޭނާ ވަޒީފާއަށްވެސް ނުދެއެވެ. "މިހާރު ވަޒީފާއެއް ހޯދުމަކީ ވަރަށް އުނދަގޫކަމެއް. އަހަންނަށް މިހާރު ކުރިމަތިލާން ޖެހިފައިވަނީ މީހުންގެ ބެލުންތަކާ" ޗެންގް ބުނެފައި ވެއެވެ.\nސަންޝައިން ސޯޝަލް ވެލްފެއަރ ފައުންޑޭޝަންގެ ޕްރޮޖެކްޓް މެނޭޖަރ ޗުއަންގް ލީ-ޗެން ވިދާޅުވީ، އަނގައިގެ ކެންސަރު އަށަގަންނަން 10 ނުވަތަ 20 އަހަރު ނަގާފާނެ ކަމަށެވެ. އެހެންވެ، ވަގުތު ފާއިތުވާފަހުންނޫނީ ގިނަ މީހުން ފަރުވާ ނުހޯދާކަމަށް އޭނާ ވިދާޅުވިއެވެ.\nޗުއަންގް ލީ-ޗެން ވިދާޅުވީ، ހުސް ފޯކަކީ ސީދާ ކެންސަރު ޖެހުމަށް މަގުފަހިވާ އެއްޗެއްކަން ޓައިވާން އާބާދީގެ ދެބައިކުޅަ އެއްބައި މީހުންނަށް އެނގޭނޭ ކަމަށެވެ.\n"ޓައިވާންގައި ފޯއް ހެއްދުމުގެ ސިނާއަތް ތަރައްގީވުމަށް ފުރުސަތު ދެވޭތާ އެތައް އަހަރެއްވެއްޖެ. އެހެންވެ، ފޯއް ހެއްދުމާއި އެ ވިއްކުން ހުއްޓުވައި އެކަމުން އެމީހުން ހަމަ ކުއްލިއަކަށް އެކަހެރިކުރުމަކީވެސް ކުރެވޭނޭ ކަމެއްނޫން" ޗުއަންގް ލީ-ޗެން ވިދާޅުވިއެވެ.


Shah anehkaaves isthashigandu dhigu kuranee? – Iru\nޝާހު އަނެއްކާވެސް އިސްތަށިގަނޑު ދިގު ކުރަނީ؟\nބޮލީވުޑްގެ ޚާނުންގެ ރަސްގެފާނު، ޝާހުރުކް ޚާން އޭނާގެ ކުރިއަށް އޮތް ފިލްމަކަށް އިސްތަށިގަނޑު ދިގުކުރާނެ ކަމަށް މުނިފޫހިފިލުވުމުގެ ޚަބަރުތައް ގެނެސްދޭ މަސްދަރަކުން ބުނެފިއެވެ.\nޝާހު އިސްތަށިގަނޑު ދިގު ކުރާނީ ސިދާތު އާނަންދު ޑައިރެކްޓު ކުރާ “ޕަތަން” ފިލްމަށް ކަމަށް މީޑިއާތަކުން ބުނެއެވެ. މި ފިލްމަކީ ދިޕިކާ ޕަޑުކޯނާއި ޖޯން އަބްރަހަމްވެސް ފެނިގެންދާނެ ފިލްމެއް ކަމަށްވެއެވެ.\nއެކްޝަން ތްރިލާއެއް ގޮތަށް ގެނެސްދޭން ނިންމާފައި އޮތް “ޕަތަން” ގައި ޝާހުގެ ތަފާތު ލުކް ތަކެއް ފެނިގެންދާނެ ކަމަށާއި، އަދި ފިލްމުގެ ވަކި ހިސާބެއްގައި އިސްތަށިގަނޑު ދިގުކޮށް ހުންނަތަން ވެސް ފެންނާނެ ކަމަށް ބުނެއެވެ.\nޝާހު، 54، “ޕަތަން” އަށް އެއްބަސްވެފައި ވަނީ މި އަހަރުގެ ކުރީ ކޮޅެވެ. އަދި އިންޑިއާއިން ބޭރު ޤައުމުތަކަކުން އެގްޒޮޓިކް ލޮކޭޝަން ތަކެއްގައި ޝޫޓު ކުރަން ހަމަޖެހިފައި އޮތް މި ފިލްމުގެ ޝޫޓިންގ ލަސްކޮށްލަން ޖެހިފައިވަނީ ކޮވިޑް-19 ގެ ސަބަބުންނެވެ. މިހާރު އޮތް ގޮތުން ގިނަ ޤައުމުތަކަށް ދަތުރުކުރުމަކީ އެންމެ ރަނގަޅު ގޮތް ކަމަށް ނުވާނެތީ، ފިލްމުގެ ބޮޑުބައި ޝޫޓު ކުރާނީ މުމްބާއީގައި ކަމަށް ވެއެވެ. އަދި އަންނަ މަހު ޝޫޓިންގ ރަސްމީކޮށް ފަށާނެ ކަމަށް ރިޕޯޓުތައް ބުނެއެވެ.\nޕެސްޓް އާއެކު ހައްޔަރުކުރި މީހުންގެ ވަނަވަރު އާންމުކޮށްފި\nޝާހު އިސްތަށިގަނޑު ދިގުކޮށްގެން ހުއްޓައި ފެނިފައިވަނީ “ޑޮން 2” ފިލްމުގައެވެ. އަދި އެ ލުކް ވަނީ ގިނަ ފޭނުންނަށް ވަރަށް ކަމުގޮސްފައެވެ. އެހެންކަމުން “ޕަތަން” ގައި ޝާހު ހުންނަ ގޮތް ވެސް ގިނަ ބަޔަކަށް ކަމުދާނެ ކަމަށް ބެލެވެއެވެ.